ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 79 “ހެދުންލައިގެން އޮރިޔާމުންތިބޭ އަންހެނުން ފާޅުވުން.. “ – DhiSalafiyyah\nހެދުންލައިގެން އޮރިޔާމުންތިބޭ އަންހެނުން ފާޅުވުން.\nޤިޔާމަތްވުމުގެ ޢަލާމާތްތަކުގެ ތެރޭގައި ޝަރުޢީ އަދަބުތަކުން އަންހެން ކަނބަލުން ބޭރުވުން ހިމެނެއެވެ. އެއީ އެކަނބަލުން ހެދުން އެޅުމުގައި ޢައުރަ ނިވާނުވާ ވަރުގެ ހެދުން ލުމުންނެވެ. އަދި އެކަނބަލުންގެ ޒީނަތްތެރިކަމާއި ވަނާތަކާއި އަދި ހަށިގަނޑުން ފޮރުވުން ވާޖިބު ބައިތައް ފާޅުކުރުމެވެ. ފަހެ ޢަބްދުﷲ ބްން ޢަމްރު رضي الله عنهما ގެ ކިބައިން [ރިވާވެގެންވާ] ޙަދީޘްގައި ވެއެވެ. އެކަލޭގެފާނު ވިދާޅުވިއެވެ. ﷲގެ ރަސޫލާ صلى الله عليه وسلم ޙަދީޘްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ. ((سَيَكُونُ فِي آخِر أُمَّتِي رِجَالٌ يَرْكَبُونَ عَلَى سُرُوجٍ كَأَشْبَاهِ الرِّحَالِ؛ يَنْزِلُونَ عَلَى أَبْوَابِ الْمَسَاجِدِ، نِساؤُهُمْ كَاسِيَاتٌ عَارِيَاتٌ عَلَى رُؤُوسِهِمْ كَأَسْنِمَةِ الْبُخْتِ الْعِجَافِ، الْعَنُوهُنَّ؛ فَإنَّهُنَّ مَلْعُونَات، لَوْ كَانَتْ وَرَاءَكُمْ أُمَّةٌ مِنَ اْلأُمَمِ لَخَدَمْنَ نِسَاؤُكُمْ نِسَاءَهُمْ كَمَا يَخْدُمْنَكُمْ نِسَاءُ الْأُمَمِ قَبْلَكُمْ)) رواه الإمام أحمد މާނައީ: “ތިމަންކަލޭގެފާނުގެ އުއްމަތުގެ ފަހުކޮޅުގައި ދަތުރުގެ ސަވާރީ ތަކަކަށް ސަވާރުވެގެން އަންނަ ފިރިހެނުންތަކެއް ވާނެއެވެ. އެބައިމީހުން މިސްކިތްތަކުގެ ދޮރުކޮޅުތައް ކައިރިއަށް ފައިބައެވެ. އެމީހުންގެ އަންހެނުންނީ ހެދުންލައިގެން އޮރިޔާމުން ތިބޭ ބައެކެވެ. އެކަނބަލުންގެ ބޯތައް ޖަމަލުތަކެއްގެ ގޮންގަނޑުތައް ފަދައެވެ. ތިޔަބައިމީހުން އެކަނބަލުންނަށް ލަޢުނަތް ދޭށެވެ. ފަހެ އެކަނބަލުންނީ ލަޢުނަތް ދެވިގެންވާ ބައެކެވެ. ތިޔަބައިމީހުންގެ އުއްމަތުގެ ފަހުން އުއްމަތެއް ވާނެނަމަ، އެބައިމީހުންގެ އަންހެން ކަނބަލުންނަށް ތިޔަބައިމީހުންގެ އަންހެން ކަނބަލުން ޚިދުމަތް ކުރާނެކަން ކަށަވަރެވެ. (އެބަހީ: ޚާދިމުން ކަމުގައި ވާނެއެވެ.) ތިޔަބައިމީހުންގެ ކުރީގެ އުއްމަތްތަކުގެ ކަނބަލުން ތިޔަބައިމީހުންނަށް ޚިދުމަތް ކުރިފަދައިންނެވެ.”\nއަދި ޙާކިމްގެ ރިވާޔަތުގައި ވަނީ: ((سَيَكُونُ فِي آخِرِ هَذِهِ الْأُمَّةِ رِجَالٌ يَرْكَبُونَ عَلَى الْمَيَاثِرِ حَتَّى يَأْتُوا أَبْوَابَ مَسَاجِدِهِمْ، نِسَاؤُهُمْ كَاسِيَاتٌ عَارِيَاتٌ)) “مَيَاثِر ގެ މައްޗަށް ސަވާރުވެގެން އަންނަ ފިރިހެނުންތަކެއް ތިމަންކަލޭގެފާނުގެ އުއްމަތުގެ ފަހުކޮޅުގައި ވާނެއެވެ. މިސްކިތްތަކުގެ ދޮރުކޮޅުތަކާ ހަމައަށް އެބައިމީހުން އާދެއެވެ. އެބައިމީހުންގެ އަންހެނުން ވަނީ ހެދުންލައިގެން އޮރިޔާން ޙާލުގައެވެ.”\nއަދި އަބޫ ހުރައިރާ رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘްކުރެއްވި ކަމުގައި އެކަލޭގެފާނު ވިދާޅުވިއެވެ. ((صِنْفَانِ مِنْ أَهْلِ النَّارِ لَمْ أَرَهُمَا: قَوْمٌ مَعَهُمْ سِيَاطٌ كَأَذْنَابِ الْبَقَرِ؛ يَضْرِبُونَ بِهَا النَّاسَ، وَنِسَاءٌ كَاسِيَاتٌ عَارِيَاتٌ مُمِيلَاتٌ مَائِلاتٌ رُءُوسُهُنَّ كَأَسْنِمَةِ الْبُخْتِ الْمَائِلَةِ، لَا يَدْخُلْنَ الجَنَّةَ، وَلا يَجِدْنَ رِيحَهَا، وَإِنَّ رِيحَهَا لَيُوْجَدُ مِنْ مَسِيرَةِ كَذَا وَكَذَا)) މާނައީ: “ނަރަކަވަންތަވެރީންގެ ތެރެއިން ދެބާވަތެއްގެ ބަޔަކު ތިމަންކަލޭގެފާނު ދެކަވަޑައި ނުގަންނަވަމެވެ: އެބައިމީހުންގެ އަތުގައި ގެރީގެ ނިގޫތަކެއްފަދަ ޗާބޫކުތަކެއް ވާބައެކެވެ. އެއިން އެބައިމީހުން، މީސްތަކުންގެ ގައިގައި ތަޅައެވެ. އަދި ހެދުން ލައިގެން އޮރިޔާމުން ތިބޭ އަންހެނުން ތަކެކެވެ. އެކަނބަލުން ލެނބިގެންވާ ޙާލު [އެހެން މީހުން] އެކަނބަލުންނަށް ލަންބުވައެވެ. އެކަނބަލުންގެ ބޯތައް ޖަމަލުގެ ގޮންގަނޑުތައް ފަދައެވެ. އެކަނބަލުން ސުވަރުގެ ނުވަންނަތާ ސުވަރުގޭގެ ވަސްވެސް ނުލިބޭ ހުއްޓެވެ. ހަމަކަށަވަރުން ސުވަރުގޭގެވަސް އެވެނި މިވެނި ދުރުމިނަކަށް ދުވާނެއެވެ.”\nއަދިވެސް އަބޫ ހުރައިރާ رضي الله عنه ގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ((مِنْ أَشْرَاطِ السَّاعَةِ: …أَنْ تَظْهَرَ ثِيَابٌ تَلْبَسُهَا نِسَاءٌ كَاسِيَاتٌ عَارِيَاتٌ)) މާނައީ: “ޤިޔާމަތްވުމުގެ ޢަލާމާތްތަކުގެ ތެރޭގައި: ހެދުންލައިގެން އޮރިޔާމުން ތިބޭ އަންހެނުން އަޅާ ހެދުންތައް ފާޅުވުން ވެއެވެ.”\nދެންފަހެ މި ޙަދީޘްތައް ވަނީ ނަބީކަމުގެ މުޢުޖިޒާތްތަކުގެ ތެރެއިންނެވެ. ހަމަކަށަވަރުން ނަބިއްޔާ صلى الله عليه وسلم ޚަބަރުދެއްވާފައިވާ ކަންތައް ވަނީ މީގެ ކުރިން އައި ޒަމާނުގައި ހިނގައިފައެވެ. އަދި އަހުރެމެންގެ މިޒަމާނުގައި އެކަން ފާޅުވާންހުރިލެއް މާބޮޑެވެ.\nއަދި މިބައިމީހުންނަށް ނަބިއްޔާ صلى الله عليه وسلم ނަންދެއްވައިފައި ވަނީ “ހެދުންލައިގެން އޮރިޔާމުން ތިބޭ އަންހެނުން” ގެ ނަމުންކަން ކަށަވަރެވެ. އެހެނީ އެކަނބަލުން ހެދުން ލައެވެ. އެއާއެކުވެސް އެކަނބަލުން ވަނީ އޮރިޔާން ކަމުގައެވެ. އެއީ އެކަނބަލުންގެ ހެދުމުން ނިވާކުރުމުގެ ބައި އަދާއެއް ނުކުރެއެވެ. ކުރުކަމުން ނުވަތަ ތުނިކަމާ ހުރެއެވެ. މިޒަމާނުގެ ގިނަ އަންހެނުންގެ ހެދުން މިވާފަދައިންނެވެ.\nއަދި ބުނެވެއެވެ. “ހެދުންލައިގެން އޮރިޔާމުން ތިބޭ އަންހެނުން” ގެ މާނައަކީ: އެބަހީ؛ އެކަނބުލޭގެ ހަށިގަނޑުގައި ފޭރާން ވީނަމަވެސް އެކަނބުލޭގެ ބުރުގާ ބަނދެ ހެދުން ބާރުކުރުމެވެ. އެކަނބުލޭގެ ވަނާތައް ފާޅުވުމާ ހަމައަށެވެ. ފަހެ އެކަނބަލުންގެ މޭމައްޗާއި ލަދުވެތި ފުރަގަސް ފާޅުވެ ނުވަތަ އެކަނބުލޭގެ ހަށިގަނޑުން ބައެއް ހާމަވުމެވެ. އެކަމާހުރެ އާޚިރަތުގައި ޢަޛާބު ލިބެއެވެ.\nއަދި ހަމަކަށަވަރުން ނަބިއްޔާ صلى الله عليه وسلم އެކަނބަލުންގެ ޞިފަ ކުރުން ޖަމާކުރައްވާފައިވަނީ އެކަނބަލުންނީ “ހެދުން ލައިގެން އޮރިޔާމުން” އަދި “އެކަނބަލުން ލެނބިފައިވާ [ޙާލު] އެހެންމީހުން ލަންބުވާ، ޖަމަލުގެ ގޮންގަނޑުތައްފަދަ ބޯތަކެއްވާ ބައެއްގެ ގޮތުގައެވެ.” އަދި މިއީ މިޒަމާނުގައި ފެންނަމުންދާ ކަމެއްގެ ޚަބަރެވެ. ނަބިއްޔާ صلى الله عليه وسلم އަހުރެމެންގެ މިޒަމާނަށް ބައްލަވައިވަޑައިގެން އަހުރެމެންނަށް ޞިފަކޮށްދެއްވައިފައިވާ ކަހަލައެވެ. ފަހެ ހަމަޔަޤީނުންވެސް މިޒަމާނުގައި މިވަނީ އަންހެނުންގެ އިސްތިގަނޑުތައް ގޮތްގޮތަށް ފުނައި އަޅައިދީ ރީތިކޮށްދީ ވައްތަރު ވައްތަރަށް ބަދަލުކޮށްދޭ ތަންތަން “ސެލޫން” ގެ ނަމުގައި ހުޅުވިފައެވެ. އެތަންތަނުގައި ގިނައިން ތިބެނީ ފިރިހެނުންނެވެ. އެކަން ކޮށްދެނީ ބޮޑު އަގު ނަގައިގެންނެވެ. އަދި އެވަރުން ފުދުނީކީ ނޫނެވެ. ﷲ ތަޢާލާ ދެއްވާފައިވާ ޤުދުރަތީ އިސްތަށިގަނޑުން ގިނަ އަންހެނުންނަށް ނުފުދެއެވެ. ފަހެ އުފައްދާފައިވާ އިސްތަށިގަނޑުތައް ގަނެގެން އެ ބޭނުންކޮށް، އެކަނބުލޭގެ އިސްތަށިގަނޑާ އެއްކޮށްލައި ހަދައެވެ. އިތުރަށް އާރޯކަމާއި ތާޒާކަން އަދި ރީތިކަން ގެނައުމަށް އެދިގެންނެވެ. އެކަނބަލުނގެ އަވައިގައި ފިރިހެނުން ޖެއްސުމަށްޓަކައެވެ.\n ((مسند الإمام أحمد)) (12 / 36) (ح 7083)، تحقيق: أحمد شاكر، وقال: ((إسناده صحيح)).\n ((مستدرك الحاكم)) (4 / 436)، وقال: ((هذا حديث صحيح على شرط الشيخين، ولم يخرجاه)).\nوقال الذهبي: ((عبد الله (يعني: القتباني)، وإن كان قد احتج به مسلم فقد ذعفه أبو داود والنسائي)).\nوقال أبو حاتم: ((هو قريب من ابن لهيعة).\nقلت: الأحاديث الأخرى تشهد له وتقويه.\n (مَيَاثِر) އެއީ مِيْثَرَة ގެ ގިނަގޮތެވެ. އެއީ ހެދުން ބަންޑަލި ޖަހާފައި ބަންނަ ފޮތިގަނޑެވެ. ފަހެ އޭގެ މަތީގައި އެމީހުން ތިބެއެވެ. އެބަސް ނެގިފައިވަނީ وَثَرَ އިންނެވެ. އެބަހީ މަޑުކަމާއި ފަސޭހަކަމެވެ. އަދި ޢަޖަމީން ސަވަރުވުމަށްޓަކައި ބޭނުންކުރާ [އެއްފުށުގައި] ފަށުވި އަދި ދެފުށުގައި ފަށުވި ލާފައި ހުންނަ އެއްޗެއްސަށްވެސް مَيَاثِر އެވެ ކިޔެއެވެ. އޭގެ މުރާދަކީ މާތްކަންމަތީ ސަވާރުވީގައި ވެޑުވުމެވެ.\n ((صحيح مسلم))، باب جهنم أعاذنا الله منها، (17 / 190 – بشرح النووي).\n “އެކަނބަލުން ލެނބިގެންވާ ޙާލު އެހެން މީހުން އެކަނބަލުންނަށް ލަންބުވައެވެ.” މީގެ މާނައިގައި ހަތަރު ވަޖުހެއް ވެއެވެ:\nހ- (مَائِلات) “ލެނބިގެންވުން: މާތް ﷲ އަށް ކިޔަމަންވުމާއި އެކަނބަލުންގެ ލަދުވެތި ގުނަވަންތަކަށް ރައްކާތެރިވުމުގައި އެހެން ކޮޅެއްގައި އެކަނބަލުން ވުމެވެ. އަދި (مُمِيلَات) “އެކަނބަލުންނަށް ލެންބުވުން”: އެކަނބަލުން ޢަމަލުކުރާގޮތް އެހެންމީހުންނަށް ދަސްކޮށްދިނުމެވެ.\nށ- (مَائِلات): އެބަހީ: އެކަނބަލުން ހިނގައި އުޅުމުގައި ބޮޑާވެރިވެގަތުމެވެ. (مُمِيلَات): އެކަނބަލުންގެ ކޮޑުތައް އަރިކޮށްލައިފައި ވުމެވެ.\nނ- (مَائِلات): ފުނައިއެޅުމުގައި އަރިޔަކަށް ފުނައިއެޅުމެވެ. އެއީ އެކަނބަލުންގެ މެދުގައި ދަނެއުޅޭ، ބޮޑާވެރިކަމުގެ ފުނައި އެޅުމެކެވެ. (مُمِيلَات): އެނޫން ކަނބަލުންނަށް އެފަދައިން ފުނައި އަޅައިދިނުމެވެ.\nރ- (مَائِلات): ފިރިހެނުންނަށް ލެނބިގެން ވުމެވެ. (مُمِيلَات): އެކަނބަލުންގެ ޒީނަތްތެރިކަމާއި އެނޫންވެސް ކަންކަން ދެއްކުމުން ފިރިހެނުން އެކަނބަލުންނަށް ލެންބުވުމެވެ.\nބައްލަވާ: ((شرح النووي لمسلم)) (17 / 191).\n (އެކަނބަލުންގެ ބޯތައް ޖަމަލުގެ ގޮންގަނޑުތައް ފަދައެވެ.)؛ އެބަހީ: އެކަނބަލުންގެ ބޯތައް ބޮޑެތިވުމެވެ. އެއީ އިސްތަށިތައް އެއްކޮށް ބޯމައްޗަށް ހުޅިޖެހުމެވެ. ޖަމަލުގެ ގޮންގަނޑު ވާފަދައިން ބޮލުގެ އެއްއަރިޔަކަށް އެއްފަރާތްކޮށްފުމާ ހަމައަށެވެ.\n قال الهيثمي: ((في الصحيح بعضه، ورجاله رجال الصحيح؛ غير محمد بن الحارث بن سفيان، وهو ثقة)). ((مجمع الزوائد)) (7 / 327).\n [ބައްލަވާ:] ((الحلال والحرام في الإسلام)) (ص 83)، د. يوسف القرضاوي، ط. الثانية عشرة (1398 هـ)، طبع المكتب الإسلامي، بيروت و دمشق.\n ބައްލަވާ: ((شرح النووي لمسلم)9 (17 / 190).\n [ބައްލަވާ:] ((الحلال والحرام في الإسلام)) (ص 83).


ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގައި އިސްލާމްދީން ހިމާޔަތްކުރެވިފައިވެއެވެ - Kumundhoo Online I www.kumundhoo.com\nHome ޤާނޫނީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގައި އިސްލާމްދީން ހިމާޔަތްކުރެވިފައިވެއެވެ\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގައި އިސްލާމްދީން ހިމާޔަތްކުރެވިފައިވެއެވެ\n/ 3/12/2017 12:04:00 AM\nލިޔުނީ: ޢުބައިދުﷲ ޝަރީފް،\nޤާނޫނުއަސާސީއަކީ ދައުލަތުގެ ޤާނޫނުތަކުގެ ތެރެއިން އެންމެ މަތީ ޤާނޫނެވެ. މި ޤާނޫނުގައި ދައުލަތުގެ ބާރުތަކާއި އެ ބާރުތަކެއްގެ މައްޗަށް ދައުލަތް އުފެދިފައިވާ ބާރުތަކާއި ފަރުދުންގެ އަސާސީ ޙައްޤުތަކާއި ވާޖިބުތައް ބާޔާންކޮށްފައިވެ އެވެ. މިއީ ހުރިހާ ދާޚިލީ ޤާނޫނުތަކުގެ ބިންގަލެވެ. މިހެންކަމުން ޤާނޫނުއަސާސީއާ ޚިލާފަށް އެއްވެސް ޤާނޫނެއް ނުހެދޭނެ އެވެ. މިގޮތުން ބަލާއިރު ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ (2008) ގެ 10 ވަނަ މާއްދާގެ (ހ) ގައި ބަޔާންކޮށްފައިވަނީ އިސްލާމްދީނަކީ ދިވެހިރާއްޖޭގެ ޤާނޫނުގެ މައިގަނޑު މަސްދަރެއްކަމުގަ އެވެ. އަދި (ށ) ގައި ބަޔާންކޮށްފައިވަނީ ދިވެހިރާއްޖޭގައި އިސްލާމްދީނުގެ އަސްލަކާއި ޚިލާފަށް އެއްވެސް ޤާނޫނެއް ނުހެދޭނެކަމަށެވެ.\nއިސްލާމްދީން ހިމާޔަތްކުރެވިފައިވާކަން ޤާނޫނުއަސާސީގެ 10 ވަނަ މާއްދާއަށް ބަލާލުމުންވެސް އެނގިގެންދެ އެވެ. އެއީ ދައުލަތުގެ ދީނަކީ އިސްލާމްދީންކަމުގައި ބަޔާންކޮށްފައިވުމެވެ. މިހެންކަމުން ދިވެހިރާއްޖޭގައި އިސްލާމްދީން ފިޔަވައި އެހެންދީނަކަށް ފުރުޞަތު ނެއްކަން ހާމަވެ އެވެ. ދިވެހި ރައްޔިތުންކަމުގައިވާނެ ތިން ބައެއް ޤާނޫނުއަސާސީގެ9ވަނަ މާއްދާގެ (ހ) ގައި ބަޔާންކޮށްފައިވެ އެވެ. އެއީ ޤާނޫނުއަސާސީއަށް ޢަމަލުކުރަންފަށާއިރު، ދިވެހި ރައްޔިތެއްކަމުގައިވާ ކޮންމެ މީހަކާއި ދިވެހި ރައްޔިތަކަށް އުފަންކޮންމެ ދަރިއަކާއި ޤާނޫނުގައިވާ ގޮތުގެމަތީން ދިވެހި ރައްޔިތަކަށްވެއްޖެ ކޮންމެ ބިދޭސީ އެކެވެ. މިހެން މި ބައިތައް ބަޔާންކޮށްފައި ވީނަމަވެސް، ޤާނޫނުއަސާސީގެ9ވަނަ މާއްދާގެ (ރ) ގައި ބަޔާންކޮށްފައިވަނީ މުސްލިމަކަށް މެނުވީ ދިވެހިރައްޔިތަކަށް ނުވެވޭނެ ކަމަށެވެ. މިހެންކަމުން ޤާނޫނުއަސާސީގައި ދިވެހިރާއްޖޭގައި އިސްލާމްދީން ހިމާޔަތްކުރެވިފައިވާ މިންވަރު އެނގިގެންދެ އެވެ.\nއިސްލާމްދީނުގައި މަނާކުރައްވާފައިވާ ކަމެއްކުރުމުގެ ޙައްޤު އެއްވެސް މީހަކަށް ލިބިގެންނުވެ އެވެ. މިގޮތުން ބަލާއިރު ޤާނޫނުއަސާސީގެ 16 ވަނަ މާއްދާގެ (ހ) ގައި ބަޔާންކޮށްފައި ވާގޮތުން އެންމެހައި ޙައްޤުތަކާއި މިނިވަންކަން ލިބިގެންވަނީ އިސްލާމްދީނުގެ އަސްލަކާއި ޚިލާފު ނުވާނޭގޮތުގެ މަތިންނެވެ. އަދި ހަމައެހެންމެ އިސްލާމީ ޝަރީޢަތުގައި މަނާކޮށްފައިވާ ކަމެއް ކުރުމުގެ ޙައްޤު އެއްވެސް ދިވެހި ރައްޔިތަކަށް ލިބިގެންނުވާކަން ޤާނޫނުއަސާސީގެ 19 ވަނަ މާއްދާއިން ފަހުމުވެއެވެ.\nދިވެހިރާއްޖެއަކީ އިސްލާމީ އުސޫލުތަކުގެ މައްޗަށް ބިނާކުރެވިފައިވާ ދައުލަތެއްކަން ޤާނޫނުއަސާސީގެ2ވަނަ މާއްދާގައި ބަޔާންކޮށްފައިވެ އެވެ. ކޮންމެ މީހަކަށްމެ އެމީހަކު ބޭނުންވާހައި ގޮތަކަށް ޚިޔާލު ފާޅުކުރުމުގެ މިނިވަންކަން ދީފައެއްނުވެ އެވެ. މިގޮތުން ބަލާއިރު ޤާނޫނުއަސާސީގެ 27 ވަނަ މާއްދާގައި ޚިޔާލުފާޅުކުރުމުގެ މިނިވަންކަން ދީފައިވަނީ އިސްލާމްދީނުގެ އަސްލަކާ ޚިލާފުނުވާގޮތުގެ މަތީންނެވެ. އަދި އެހެންމެ ޤާނޫނުއަސާސީގެ 67 ވަނަ މާއްދާގެ (ޅ) ގައިވާގޮތުގައި، ޑިމޮކުރަސީގެ އުސޫލުތަކާއި ގޮތްތައް ވެސް ކުރިއެރުވޭނީ އިސްލާމްދީނުގެ އަސްލަކާއި ޚިލާފުނުވާގޮތުގެ މަތީންނެވެ.\nދިވެހިރާއްޖޭގައި އުނގެނުމުގެ ޙައްޤު އެއްވެސް ތަފާތުކުރުމެއް ނެތި ކޮންމެ މީހަކަށްމެ ދީފައިވެ އެވެ. މިގޮތުން ތަޢުލީމީ ނިޒާމުގެ ތެރެއިން އިސްލާމްދީނަށް ބޯލަނބައި ކިޔަމަން ގަތުމަށާއި އިސްލާމްދީނަށް ލޯބިޖެއްސުމަށް ބާރުއަޅަންވާނެ ކަމަށް ޤާނޫނުއަސާސީގެ 36 ވަނަ މާއްދާގެ (ނ) ގައި ބަޔާންކޮށްފައިވެ އެވެ. ޤާނޫނުއަސާސީގައި ޙައްޤުތަކާއި މިނިވަންކަން ކަށަވަރުކޮށްދީފައިވާ ހިނދު، އިސްލާމްދީން ރައްކައުތެރިކޮށް ދެމެހެއްޓުމަކީ ކޮންމެ މީހެއްގެ ވެސް މަސްއޫލިއްޔަތެއްކަން ޤާނޫނުއަސާސީގެ 67 ވަނަ މާއްދާގެ (ކ) ގައި ބަޔާންކޮށްފައިވެ އެވެ. ކަންމިހެން އޮތުމާއެކު، ފުންކޮށް ވިސްނައި ފިކުރުކުރުމުން ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ (2008) ގައި އިސްލާމްދީން ހިމާޔަތްކުރެވިފައިވާ މިންވަރު ހާމަވެގެންދެ އެވެ.


ޤުރުއާނާއި ބެހޭ މަރުކަޒު އަޅަން އަނެއްކާވެސް ސޮއިކޮށްފި – Mikal News\nފުވައްމުލައް ސިޓީގައި ޤުރުއާނާބެހޭ މަރުކަޒެއް ޢިމާރާތްކުރުމުގެ އެއްބަސްވުމުގައި ރައިސާ ޕްރައިވެޓް ލިމިޓަޑާއެކު މިނިސްޓްރީ އިން މިދިޔަ ހޯމަ ދުވަހު ސޮއިކޮށްފިއެވެ. ރައިސާ ޕްރައިވެޓް ލިމިޓެޑްގެ ފަރާތުން މި އެއްބަސްވުމުގައި ސޮއިކުރައްވާފައިވަނީ އެކުންފުނީގެ އެޗް.އާރް މެނޭޖަރ މުސްޠަފާ މުޙައްމަދުފުޅެވެ. އަދި އިސްލާމިކް މިނިސްޓްރީއިން މި އެއްބަސްވުމުގައި ސޮއިކުރައްވާފައިވަނީ، މިނިސްޓަރު ޑރ.އަޙްމަދު ޒާހިރު ޢަލީއެވެ.\n365 ދުވަސްތެރޭގައި ދެ ފަންގިފިލާއަށް ޢިމާރާތްކުރާގޮތަށް ހަމަޖެހިފައިވާ މި މަރުކަޒަކީ ދިވެހި ދައުލަތުން 12 މިލިއަން ރުފިޔާ ޚަރަދުކޮށްގެން ހަދާ ޢިމާރާތެކެވެ. މިޢިމާރާތުގެ ގްރައުންޑް ފްލޯގައި އޮޑިޓޯރިމަކާއި، ލައިބްރަރީއެއް އަދި މީޓިން ރޫމެއް ހަދަން ނިންމާފައިވާއިރު ފުރަތަމަ ފަންގިފިލާގައި ހަތަރު ކްލާސް ރޫމާއި ނަމާދު ކުރާނެ ތަނެއް ޢިމާރާތްކުރާނެއެވެ. ނަމާދުކުރާ ޖާގައިގައި އެއްފަހަރާ 30 މީހުންނަށް ނަމާދުކުރެވޭނެއެވެ.\nމި އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު ޢަލީ ވިދާޅުވިގޮތުގައި، ފުވައްމުލައް ސިޓީގައި ޤުރުއާނާބެހޭ މަރުކަޒެއް ޢިމާރާތްކުރުމުގެ އެންމެ ބޮޑު ބޭނުމަކީ ޤުރުއާނާބެހޭ މަރުކަޒުގެ ގޮފިތައް ހިންގުން އިތުރަށް ހަރުދަނާކޮށް، ކޯސްތަކުގައި ކިޔަވަމުންދާ ދަރިވަރުންނަށް އިތުރު ލުއިފަސޭހަތަކެއް ހޯދައިދިނުމުގެ ގޮތުންނެވެ.\nއަލަށް ބިނާކުރުމަށް ހަމަޖެހިފައިވާ ގުރުއާނާއި ބެހޭ މަރުކަޒުގެ ފުވައްމުލައް ގޮފި، ފޮޓޯ:ފައިލް\nމިދިޔަ ހޯމަ ދުވަހު ފުވައްމުލަކު ސިޓީގައި ޤުރުއާނާއި ބެހޭ މަރުކަޒުގެ އިމާރާތެއް އަޅަން ސޮއިކޮށްފައިވާއިރު ފާއިތުވީ 2020 ވަނަ އަހަރުގެ ފެބުރުއަރީ5ވަނަ ދުވަހު އިސްލާމިކް މިނިސްޓްރީއިން ވަނީ އަމިއްލަ ކުންފުންޏެއް ކަމަށްވާ މާރިޝް ކޮމްޕެނީ ޕްރައިވެޓާއި އެކު ވެސް ޤުރުއާނާއި ބެހޭ މަރުކަޒުގެ އިމާރާތެއް އެޅުމަށް ސޮއިކޮށްފައެވެ. 300 ދުވަހުގެ ތެރޭގައި ނިންމުމަށް އޭރު ހަވާލުކުރެވުނު މަސައްކަތުގެ އަގަކީ 7.2 މިލިއަން ރުފިޔާއެވެ.\nއަލަށް އިމާރާތް ކުރާ ފުވައްމުލައް ސިޓީ ގުރުއާނާއި ބެހޭ މަރުކަޒުގެ އެއްބަސްވުމުގައި ސޮއިކުރުން5ފެބްރުއަރީ 2020، ފޮޓޯ ފައިލް\nކީރިތި ޤުރުއާނާއި ބެހޭ އާ މި އިމާރާތް އެޅުމަށް ހަމަޖެހިފައި ވަނީ ކުރީގެ ފައުންޑޭޝަން ސްކޫލް ހުރި ބިމުގައެވެ.


މޮނީޓަރިންގެ ޙާލަތަށް ގެންދާ ރަށްތައް އިތުރުވަނީ މޮނީޓަރިންގެ ޙާލަތަށް ގެންދާ ރަށްތައް އިތުރުވަނީ\nމިދުވަސް ވަރަކީ މާލެއާއި އަތޮޅު ތަކުގެ ރަށްރަށުގަ އަނެއްކާވެސް ކޯވިޑްގެ ކޭސްތަށް ވަރަށްބޮޑަށް އިތުރު ވެފައިވާއިރު ކޯވިޑްގެ ޙާލަތު ގޯސްވެ މޮނީޓަރިންގެ ޙާލަތަށް ގެންދާ ރަށްތަކުގެ ޢަދަދުވެސް ދަަނީ އިތުރުވަމުންނެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން އެންމެ ފަހުން ޢާއްމުކުރެއްވި މަޢުލޫމާތުތަކަށް ބަލާއިރު މިހާރު ޖުމްލަ 13 ރަށެއް މޮނިޓަރިންގެ ހާލަތުގައި އެބައޮތެވެ. އެންމެފަހުން މޮނިޓަރިންގެ ޙާލަތައް ގެންދިޔައީ ގދ.ގައްދުއާއި ރ.އުނގޫފާރާއި ހދ.ހަނިމާދޫއެވެ. މިހާރު މޮނިޓަރިންގައި އޮތް ރަށްތަކު ތެރޭގައި ކ.ތުލުސްދޫ، ކ.މާފުށި، ހއ.އިހަވަންދޫ، ހދ.ނެއްލައިދޫ، ލ.ފޮނަދޫ، ހދ.ނޮޅިވަރަމްފަރު، ށ.ފުނަދޫ، ބ.ދަރަވަންދޫ، ދ.ބަނޑިދޫ އަދި ލ.ގަން ހިމެނެއެވެ.\nމޮނީޓަރިންގެ ޙާލަތަށް ނުގެންދިޔަނަމަވެސް އަތޮޅު ތަކަށް ބަލާއިރު އާބާދީ ބޮޑު ގިނަރަށް ތަކެއްގަ މިހާރުވެސް ކޮވިޑް އަންނަނީ ވަރަށް ހަލުވި ކަމާއެކު ފެތުރެމުންނެވެ. އެގޮތުން ހއ.ދިއްދުއާއި ކުޅުދުއްފުށީ ސިޓީއާއި އައްޑޫ ސިޓީގައިވެސް ކޮވިޑް ބަލި އަންނަނީ ފެތުރެމުންނެވެ.\nކޯވިޑް-19ގެ އައު ވޭރިއަންޓެއްކަމަށްވާ، އޮމިކްރޯންއާއެކު ރާއްޖެ މިވަނީ ކޯވިޑްގެ އިތުރު ރާޅަކާ ދިމާލަށް މިސްރާބު ޖަހާފައެވެ. މިހާރު ރާއްޖެއިން ކޯވިޑަށް ޕޮޒިޓިވްވާ މީހުންގެ އަދަދުވެސް މިހާރު ދަނީ ދުވަހެއް ދުވަހަކަށް ވަރަށްބޮޑަށް އިތުރުވަމުންނެވެ.


Ozil akee Arsenal ah muhimmu kulhuntherieh: Arteta - vNews.mv\nއާޓެޓާ އާއި އޮޒިލް އެކުގައި ---\nއޮޒިލްއަކީ އާސެނަލަށް މުހިންމު ކުޅުންތެރިއެއް: އާޓެޓާ\nއިސްމާޢީލް ޝާހު (ކުޑަ ޝާހު) London | 21 December 2019, 10:08\nމެސުޓު އޮޒިލްއަކީ އާސެނަލަށް ވަރަށް މުހިންމު ކުޅުންތެރިއެއް ކަމަށް އެޓީމާ އަލަށް ގުޅުނު ކޯޗު ސްޕެއިންގެ މިކޭލް އާޓެޓާ ބުނެފި އެވެ.\nއާސެނަލްގެ ކޯޗަކަށް އާޓެޓާ ހަމަޖައްސާފައވަނީ ތިން އަހަރާ ބައިގެ މުއްދަތަކަށެވެ. އެކަމަކު އާޓެޓާ ޓީމާ އަމަލީ ގޮތުން ހަވާލުވާނީ މާދަމާ އެވެ. އެހެންކަމުން އިނގިރޭސި ޕްރިމިއާ ލީގުގައި މިރޭ އެވަޓަންއާ ދެކޮޅަށް ކުޅޭ މެޗުގައި އިރުޝާދުދޭނީ ވަގުތީ ކޯޗު ފްރެޑީ ލިއުންބާގެވެ.\nއުނާއި އެމެރީގެ ކޯޗުކަމުގައި އޮޒިލްގެ ކުޅުން ވަރަށް ބޮޑަށް ދަށްވިއިރު، އޮޒިލް ގިނަ މެޗުތަކުގައި ފެނިގެންދިޔައީ ބެންޗުންނެވެ. އުމުރުން މިހާރު 31 އަހަރުގެ އޮޒިލް އާއެކު އާޓެޓާ މީގެ ކުރިން ވަނީ އާސެނަލްގައި ކުޅެފައެވެ.\nއާޓެޓާ ބުނީ އޮޒިލްއަކީ ވަރަށް މޮޅު ކުޅުންތެރިއެއް ކަމަށާއި، އޭނާއަކީ އަދިވެސް އާސެނަލަށް އެހާމެ މުހިންމު ކުޅުންތެރިއެއް ކަމަށެވެ. އަދި އޭނާގެ މަސައްކަތަކަށް ވާނީ އޮޒިލްގެ ފަރާތުން ރަނގަޅު ކުޅުމެއް އަލުން ފެނިގެންދާ ވަރަށް އޭނާ ތައްޔާރުކުރުން ކަމަށްވެސް ބުންޏެވެ.\nބާސެލޯނާ އާއި ޕީއެސްޖީ އާއި އެވަޓަން އަށް ކުޅުމަށް ފަހު 2011 ވަނަ އަހަރު އާސެނަލަށް ބަދަލުވެ، އެ ޓީމުގެ ކެޕްޓަން ވެސް ކުރި އާޓެޓާ 2016 ވަނަ އަހަރު ކުޅުން ހުއްޓާލުމަށް ފަހު މަސައްކަތްކޮށްފައިވަނީ ތަޖުރިބާކާރު ކޯޗު ޕެޕް ގާޑިއޯލާގެ އެސިސްޓަންޓެއްގެ ގޮތުގައި މެންޗެސްޓާ ސިޓީގައެވެ.\nއާޓެޓާ އަލުން އާސެނަލާ ގުޅުނުއިރު، އެޓީމު މިހާރު އޮތީ ތާވަލުގެ 10 ވަނައިގައެވެ. އާޓެޓާ ބުނީ އާސެނަލް ލީގު ތައްޓަށް ވާދަކުރަން ޖެހޭ ކަމަށެވެ. އަދި އެކަން ކާމިޔާބުކުރަން ވަރަށް ގިނަ މަސައްކަތް ކުރަން ޖެހޭ ކަމަށާއި އެކަމަކު އެކަން ކާމިޔާބުވާނެ ކަމުގެ އިތުބާރު އެބައޮތް ކަމަށްވެސް ބުންޏެވެ.


މި މަޝްރޫޢުގެ ދަށުން، މިހާރު ކުރިއަށްދަނީ ޕޭވްމަންޓް ހެދުމުގެ...\nމ ވޭވަށު ބަނދަރު މަޝްރޫއު\nވޭވަށު ބަނދަރު ތަރައްޤީ ކުރުމުގެ މަޝްރޫޢުގު 63 އިންސައްތަ މަސައްކަތް ނިންމާލައިފި\nމި ބަނދަރު ތަރައްޤީ ކުރުމުގެ މަޝްރޫޢުގެ މަސައްކަތް ދަނީ ބާރަށް ކުރިއަށް\nރަށުގެ ރައްޔިތުންގެ އުއްމީދަކީ ވީހާވެސް އަވަހަށް މި މަޝްރޫއު ނިމުން\nބަނދަރުގެ މައްސަލައަކީ އެރަށަށް ދިމާވެއިވާ ބޮޑު މައްސަލަ އެއް\nކ. މާލެ | 13 ޖެނުއަރީ 2021 | ބުދަ 18:54 | 3,370\nމ. ވޭވަށުގެ ބަނދަރު ތަރައްގީ ކުރުމުގެ ތެރެއިން - އެމްޓީސީސީ\nމ. ވޭވަށު ބަނދަރު ތަރައްޤީ ކުރުމުގެ މަޝްރޫޢުގެ 63 އިންސައްތަ މަސައްކަތް ނިންމާލައިފިއެވެ.\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ބުނި ގޮތުގައި މި މަޝްރޫޢުގެ ދަށުން، މިހާރު ކުރިއަށްދަނީ ޕޭވްމަންޓް ހެދުމުގެ މަސައްކަތެވެ.\nމި މަޝްރޫޢުގެ ދަށުން ކުރާ މައިގަނޑު މަސައްކަތްތަކުގެ ތެރޭގައި 56،925 ކިއުބިކް މީޓަރުގެ ބަނދަރަށް އަލަށް އިތުރުކުރެވޭ ސަރަޙައްދު ފުންކުރުމާއި، 5،992 ކިއުބިކް މީޓަރުގެ މިހާރު ބޭނުން ކުރަމުންދާ ބަނދަރު ސަރަޙައްދު ފުންކުރުން ހިމެނެއެވެ.\nއޭގެ އިތުރުން، 350 މީޓަރުގެ ސަރަޙައްދެއްގައި ބޭރުތޮށި ލުމާއި، 130 މީޓަރުގެ ސަރަޙައްދެއްގައި ރިވެޓްމަންޓް ޖެހުމާއި، 1880 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި، މަގުބައްތި ހަރުކުރުމުގެ މަސައްކަތްވެސް ހިމެނޭކަމަށް އެމްޓީސީސީން މައުލޫމާތު ދެއެވެ.\nމަޝްރޫއު ޕްލޭނިން މިނިސްޓްރީއިންް އަމަލީގޮތުން ހަވާލު ކޮށްފައިވަނީ 2019 ވަނަ އަހަރުގެ އޯގަސްޓް 27 ގައެވެ.\nބަނދަރުގެ މައްސަލައަކީ އެރަށަށް ދިމާވެފައިވާ ބޮޑު މައްސަލަ ކަމަށްވާއިރު، މި މަޝްރޫއަކީ 500 ދުވަސް ތެރޭގައި އަޕްގްރޭޑް ކުރުމަށް ހަވާލު ކޮށްފައިވާ މަސައްކަތެކެވެ. އަދި މަޝްރޫއަަށް 48,863,172.98 (ސާޅީސްއަށް މިލިއަން އަށްލައްކަ ފަސްދޮޅަސްތިންހާސް އެއްސަތޭކަ ހަތްދިހަ ދެރުފިޔާ ނުވަދިހަ އަށްލާރި) ހަރަދުވާނެ ކަމަށް ވަނީ ލަފާކޮށްފައެވެ.\nމި މަޝްރޫއުގެ މަސައްކަތް ނިންމުމަށްޓަކައި ބާރު ސްޕީޑުގައި މަސައްކަތް ކުރިއަށްދާއިރު ރަށުގެ ރައްޔިތުންގެ އުއްމީދަކީ ވީހާ ވެސް އަވަހަށް މި މަޝްރޫއު ނިމުން ކަމަށް ކައުންސިލުންވެސް ވަނީ ބުނެފައެވެ.


Belarus in Beyrukolli Athlete Japan Ge Himaayathun Poland Ah - Vaguthu\nބެލަރޫސް އެތްލީޓު ފުރަން އެއާޕޯޓުގައި\nބެލަރޫސްގެ އޮލިމްޕިކްސް ޓީމާއި މައްސަލަ ޖެހި އެނބުރި ގައުމަށް ނުދާން ގަދަ ދެއްކި އެ ގައުމުގެ ދުވުންތެރިޔާ ކްރިސްޓީނާ ޓިމަނޮވްސްކާޔާ އަށް ޖަޕާނުން ހިމާޔަތްދިނުމަށް ފަހު ޕޮލޭންޑަށް ފޮނުވާލައިފި އެވެ.\nއުމުރުން 24 އަހަރުގެ ދުވުންތެރިޔާ އާއި ބެލަރޫސްގެ ޓީމާއި ދެމެދު މައްސަލަ ބޮޑުވީ އޭނާ ކޯޗުންނަށް ބޮޑެތި ފާޑުކިޔުންތަކެއް އަމާޒުކުރުމާއި ގުޅިގެންނެވެ. ކޯޗުންނަށް ފާޑުކިޔާފައިވަނީ މި އޮލިމްޕިކްސްގައި އޭނާ ފަރިތަނުކުރާ އިވެންޓެއްގައި ބައިވެރިކުރަން މަޖުބޫރުކުރުމުންނެވެ.\nކްރިސްޓީނާ ނިންމީ އެ އިވެންޓުގައި ބައިވެރިނުވާށެވެ. އެއާއެކު ބެލަރޫސްގެ ކޯޗިން ޓީމުން ނިންމީ އޭނާ އަނބުރާ ގައުމަށް ފޮނުވާލާށެވެ. ނަމަވެސް ކްރިސްޓީނާ އެނބުރި ގައުމަށް ދާން ބޭނުމެއްނުވި އެވެ.\nމިފަހަރުގެ އޮލިމްޕިކްސް އަށް ކްރިސްޓީނާ ތައްޔާރުވީ 200 މީޓަރު ދުވުމުގައެވެ. ނަމަވެސް ބެލަރޫސް ޓީމުން އެންގީ 400 މީޓަރު ރިލޭ އިވެންޓުގައި ބައިވެރިވާށެވެ.\nއެނބުރި ގައުމަށް ފުރުވާލަން ޖަޕާނުގެ އެއާޕޯޓަށް ގެންދިއުމުން ކްރިސްޓީނާ ވަނީ އެ ގައުމުގެ ފުލުހުންގެ ކިބައިން ހިމާޔަތަށް އެދިފައެވެ. އެއާޕޯޓަށް ގޮސް އެކަމަށް އެދުމުން ޖަޕާނުގެ ފޮރިން މިނިސްޓްރީއާއި އޮލިމްޕިކްސް ޓޯކިއޯގެ އިސްވެރިންގެ މަޝްވަރާއަށްފަހު ވަނީ ހިމާޔަތްދީފައެވެ. އަދި ޕޮލޭންޑުން ހާއްސަ ވިސާއެއް ހަމަޖައްސައިދިނުމަށް ފަހު މިހާރު އޭނާ ވަނީ އެ ގައުމަށް ފުރުވާލާފައެވެ.\nމީޑިއާތަކަށް ވާހަކަދައްކަމުން ކްރިސްޓީނާ ބުނީ އޭނާ ގައުމުދެކެ ވަރަށް ލޯބިވާ ކަމަށާއި މި ނިންމުން ނިންމީ އެނބުރި ގައުމަށް ދިއުމުން ގިނަ ކަންކަމާއި ކުރިމަތިލާން ޖެހޭތީ ކަމަށާއި ރައްކާތެރިކަން ނެތުމުން ކަމަށެވެ.\nމިކަމާއި ގުޅޭގޮތުން ބެލަރޫސް ޓީމުން ބުނާ ވާހަކަ ތަފާތެވެ. އެ ޓީމުން ބުނަނީ ކްރިސްޓީނާގެ ސިކުނޑީގައި މައްސަލަ އުޅޭ ކަމަށާއި ނަފްސާނީ ގޮތުން އެއީ ހަމަޖެހޭ މީހެއް ނޫން ކަމަށެވެ. ނަމަވެސް މި ވާހަކަތައް ކްރިސްޓީނާ ދޮގުކޮށްފައިވެއެވެ. މި މައްސަލަ އިންޓަނޭޝަނަލް އޮލިމްޕިކް ކޮމިޓީ (އައިއޯސީ) އިން ވަނީ ތަހުގީގުކުރަން ފަށާފައެވެ.


ދިވެހިރާއްޖޭގެ ޗާޓަރޑް އެކައުންޓެންޓުންގެ ކައުންސިލަށް އިންތިގާލީ މެމްބަރުން އައްޔަންކޮށްފި – Dhuvas Online\nދިވެހިރާއްޖޭގެ ޗާޓަރޑް އެކައުންޓެންޓުންގެ ކައުންސިލަށް އިންތިގާލީ މެމްބަރުން އައްޔަންކޮށްފި\nދިވެހިރާއްޖޭގެ ޗާޓަރޑް އެކައުންޓެންޓުންގެ އިންތިގާލީ ކައުންސިލަށް މެމްބަރުން އައްޔަންކޮށްފިއެވެ.\nމިއީ ދިވެހިރާއްޖޭގެ ޗާޓަރޑް އެކައުންޓެންޓުގެ ގާނޫނާ އެކު ރައީސް އިބްރާހިމް މުހައްމަދު ސޯލިހު އުފެއްދެވި އިންސްޓިއުޓެކެވެ.\nއޮޑިޓް އޮފީހުގައި ބޭއްވި ރަސްމިއްޔާތެއްގައި އެ ކައުންސިލަށް މެމްބަރުން އައްޔަން ކުރެއްވީ އޮޑިޓަރ ޖެނެރަލް ހަސަން ޒިޔަތެވެ.\nއެ ކައުންސިލްގައި އޭނާއާއެކު ނުވަ މެމްބަރުން ހިމެނިވަޑައިގަންނަވައެވެ. މި ކައުންސިލްގައި ހިމެނިވަޑައިގަންނަވަނީ އޮޑިޓް އޮފީހުގެ ބޭފުޅުންނާއި އެކައުންޓެންސީ ޕްރޮފެޝަންގެ ބޭފުޅުންނެވެ.\nމިއީ، ޗާޓަރޑް އެކައުންޓެންޓުންގެ އިންސްޓިއުޓް އުފެދުމާ ގުޅިގެން އައްޔަން ކޮށްފައިވާ އިންތިގާލީ ކައުންސިލަށްވާ އިރު، މި އިންސްޓްޓިއުޓް އުފެދޭތާ ފުރަތަމަ ހަތަރު އަހަރު ހިންގުމުގެ މަސައްކަތް ކުރާނީ މި ކައުންސިލުންނެވެ.\nކައުންސިލްގެ މައިގަނޑު މަސްއޫލިއްޔަތުތަކުގެ ތެރޭގައި ދިވެހިރާއްޖޭގެ އެކައުންޓެންސީ ޕްރޮފެޝަން ބައިނަލްއަގުވާމީ އުސޫލުތަކާއި ހަމަތަކާ އެއްގޮތްވާ ގޮތުގެ މަތިން ކުރިއެރުވުމަށް އުފައްދާފައިވާ މި އިންސްޓްޓިއުޓް ހިންގާ ބެލެހެއްޓުން ހިމެނެއެވެ.\nމީގެ ތެރޭގައި ކައުންސިލް ހިންގާ ގަވާއިދު ތައްޔާރު ކުރުމާއި، ކޮމިޓީތައް އެކުލަވާލުމާއި، އިންސްޓްޓިއުޓްގެ ރަޖިސްޓްރީ ބަލަހައްޓައި އެ ފަރާތްތަކުގެ ގިންތި ކަނޑައެޅުމާއި ޕްރައިވެޓް ސެކްޓަރގެ އެކައުންޓިންގ އަދި އޮޑިޓިންގ ސްޓޭންޑަޑްތައް އެކުލަވައިލުންވެސް މަސްއޫލިއްޔަތުތަކުގެ ތެރޭގައި ހިމެނެއެވެ.\nމިހާރު އައްޔަންކޮށްފައިވާ ކައުންސިލް މެމްބަރުން\n– ކްރޯވް މޯލްޑިވްސްގެ އޮޑިޓް ޕާޓްނަރު ހަސަން މުހައްމަދު\n– ޕްރޫޑަންޓް ޗާޓަރޑްގެ މެނޭޖިންގ ޕާޓްނަރ އަދި ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބު އަބްދުﷲ\n– އެފްޖޭއެސް އެސޯސިއޭޓްސްގެ މެނޭޖިންގ ޕާޓްނަރު ފަރީހާ ޝަރީފް\n– މެރިއަޓް އިންޓަނޭޝަނަލްގެ ކޮމްޕްލެކްސް ޑިރެކްޓަ އޮފް ފިނޭންސް މާލިކް މުހައްމަދު\n– އެސިސްޓަންޓް އޮޑިޓަރ ޖެނެރަލް ހުސައިން ނިޔާޒް\n– ޑިރެކްޓަރ އޮފް ސްޓޭޓް އޯންޑް އެންޓަޕްރައިސަސް އެންޑް ސްޓެޗުޓަރީ ބޮޑީސް އޮޑިޓް، ޗީފް އިންޓަރނަލް އޮޑިޓަރ އިބްރާހިމް ފަޒީލް\n– ކޮމިޝަނަރ ޖެނެރަލް އޮފް ޓެކްސޭޝަން ފަތުހުﷲ ޖަމީލް\n– ފައިނޭންޝިއަލް ކޮންޓްރޯލަރ ފާތިމަތު ރަޒީނާ


Aa Runway gai A380 jessumuge fahuru dhivessakah | Mihaaru\nއޭ380 ބޯޓެއް: ވެލާނާ އެއާޕޯޓުގައި އެންމެ ބޮޑެތި ބޯޓު ފަހަރު ޖައްސަން ފެށުމުގެ އެންމެ ފަހުގެ ތައްޔާރީތައް މިހާރު އަންނަނީ ވަމުން.\n09 ސެޕްޓެމްބަރ 2018 - 23:26 73 comments\nވެލާނާ އިންޓަނޭޝަނަލް އެއާޕޯޓުގެ އާ ރަންވޭގައި، އެންމެ ބޮޑެތި މަތިންދާ ބޯޓު، އޭ 380 ޖައްސަން ފަށަން ދެން އޮތީ ކުޑަ ދުވަސްކޮޅެކެވެ. އާ ރަންވޭ، ރަސްމީކޮށް ހުޅުވުމުގެ ރަސްމިއްޔާތު މި މަހުގެ 18 ގައި ބާއްވަން އަންނަނީ ތައްޔާރުވަމުންނެވެ.\nތާރީޚީ އެ ރަސްމިއްޔާތުގައި އެންމެ ޚާއްސަވެގެން ދާނެ އެއް ކަމަކީ އާ ރަންވޭ އަށް ބޮޑު ބޯޓު، އެންމެ ފުރަތަމަ ޖެއްސުމުގެ ފަޚުރު ދިވެއްސަކަށް ލިބުމެވެ. އެނގިފައިވާ ގޮތުގައި، އޭ380 ގައި ތިރިކޮށްލާނީ، އެއާބަސް ދުއްވުމުގެ ލައިސަންސް އޮންނަ ހަމައެކަނި ދިވެހި ޕައިލެޓް ކަމަށްވާ އަލީ އަހްސަން އެވެ.\nދުނިޔޭގެ އެންމެ ބޮޑެތި ބޯޓުފަހަރު، ޑަބަލް-ޑެކް އޭ-380 އަކީ ގާތްގަނޑަކަށް އެއްފަހަރާ 700 ފަސެންޖަރުންނެވެ.\nދިވެހި ޕައިލެޓުންގެ ތެރެއިން އެންމެ ޝަރަފުވެރި މަގާމާއެކު، އިއްތިހާދު އެއާވޭސްގެ ޕައިލެޓެއް ގޮތުގައި ހުންނެވި، އަހްސަނަކީ ޝޭޑީ ކެބިން އާއިލާ އަށް ނިސްބަތްވާ ބޭފުޅެކެވެ. އޭނާ ދިރިއުޅުއްވަނީ އަބޫދާބީގަ އެވެ. ވިޔަފާރީގައި މަޝްހޫރު، ޝޭޑީ ކެބިން އާއިލާގައި ގާތްގަނޑަކަށް 16 ޕައިލެޓުން ތިބެ އެވެ.\nހުޅުވަން ތައްޔާރުވެފައި އޮތް، އާ ރަންވޭގެ ދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުރެ އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭ:.-- މިހާރު ފޮޓޯ: އެމްއޭސީއެލް\nއަހަރަކު 7.5 މިލިއަން ފަސިންޖަރުންނަށް ހިދުމަތް ދެވޭ ފެންވަރަށް އެއާޕޯޓު ތަރައްގީ ކުރަމުން އަންނައިރު، އެންމެ ބޮޑެތި މަތިންދާ ބޯޓު ރާއްޖޭގައި ޖައްސަން ފެށުމަކީ ދިވެހިންނަށް ލިބޭނެ ފަޚުރެއް ކަމަށް ރައީސް އަބްދުﷲ ޔާމީން ވަނީ ވިދާޅުވެފަ އެވެ. އެ ފަޚުރު، މި މަހު 23 ގައި ބާއްވާ ރިޔާސީ އިންތިޚާބުގެ ކުރިން ދިވެހިންނަށް ހޯދައި ދެއްވާނެ ކަމަށް ވަނީ ވިދާޅުވެފަ އެވެ.\nއާ ރަންވޭ ރަސްމީކޮށް ނުހުޅުވި އުޅެނިކޮށް، އެއާ އިންޑިއާގެ މުޅިން އާ އޭ-320 ނިއޯ، މަތިންދާބޯޓު އެތަނުގައި "އޮޅިގެން" މިދިޔަ ހަފުތާގައި ޖެއްސި އެވެ. އެ މައްސަލައިގައި އެ ބޯޓުގެ ޕައިލެޓުން ސަސްޕެންޑްކޮށްފައިވާ ކަމަށް އިންޑިއާގެ ނޫސްތަކުގައި ރިޕޯޓްކޮށްފައިވެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު އެމްއޭސީއެލް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް އިއްތިހާދު އެއާވޭސް\nއަހުސަންގެ ދަތުރުން މަންމަ އާއި ބައްޕަގެ ލޮލުން ކަރުނަ


Umura Group thah hedhumugai Islamic Ministry ge official ehge nufooz foaruvaakan dheyhavaa audio eh!! | @Raajje_tv Raajje.mv | Connecting the dots...\nއުމުރާ ގުރޫޕްތައް ހެދުމުގައި އިސްލާމިކް މިނިސްޓްރީގެ އޮފިޝަލެއްގެ ނުފޫޒް ފޯރުވާކަން ދޭހަވާ އޯޑިއޯއެއް\n"މިހާރުވެސް ވާނީ މީހަކަށް ހަތަރު ގުރޫޕް ހަދައިދީފަ"\n"މިހާރު ހުރި ހުރިހާ ގުރޫޕްތައް އުވާލާނަން"\n"ދެން އުމުރާ ގުރޫޕެއް ހަދަން5ލައްކަ ރުފިޔާ ބަހައްޓަން ޖެހޭނެ"\nކ. މާލެ | 19 މެއި 2017 | ހުކުރު 04:03 | ޚަބަރު | 10,068\nރަން ޔޫބިލް ފާހަގަކޮށް، ސްވާޒިލަންޑްގެ ނަން 'އީސްވާތީނީ' އަށް\nއޯޑިއޯ ޓޭޕެއް: އިސްލާމިކް މިނިސްޓްރީގެ އޮފިޝަލެއް ކަމަށް ބެލެވޭ މީހެއްގެ އޯޑިއޯއެއް ވަނީ ލީކުވެފައި -- ގޫގުލް\nރާއްޖެއިން މީހުން އުމުރާއަށް ގެންދިއުމަށް ގުރޫޕްތަކަށް ހުއްދަ ދިނުމުގައި އިސްލާމިކް މިނިސްޓްރީގެ އޮފިޝަލެއް ކަމަށް ބެލެވޭ ބޭފުޅެއްގެ ނުފޫޒް ފޯރުވާކަން ދޭހަވާފަދަ އޯޑިއޯއެއް ލީކުވެއްޖެއެވެ.\nރާއްޖެ ޓީވީއަށްވެސް ލިބިފައިވާ އެއޯޑިއޯގައި އެބޭފުޅާ ވިދާޅުވާ ގޮތުގައި އެބޭފުޅާ ބޭނުން ބަޔަކަށް އުމުރާއަށް މީހުން ގެންދާ ގުރޫޕްތައް ހަދައިދޭ ކަމަށާއި މިހާރުވެސް ހިޔަލީ ކިޔާ މީހަކަށް ހަތަރު ގުރޫޕް ހަދައިދީފައިވާނޭ ކަމަށް ވިދާޅުވެއެވެ. އަދި އެގުރޫޕްތައް ހަދައިދީފައިވާނީ އެބޭފުޅާ ކަމަށްވެސް އެއޯޑިއޯގައި ވިދާޅުވެއެވެ.\nއެއޯޑިއޯގައި އެބޭފުޅާ ވިދާޅުވާ ގޮތުގައި އިތުރު މީހަކަށްވެސް މިހާރު ގުރޫޕެއް އެބަ ހައްދަވައިދެއްވާ ކަމަށާއި މިހާރު އެގުރޫޕް ހަދައިދެނީ އެބޭފުޅާ ކަމަށް ވިދާޅުވެއެވެ.\nއަދި މިފަހަރުގެ ގުރޫޕްތައް ހެދުމަށްވެސް ކުއްލިއަކަށް (ޓަސް ކިޔާފައި) އިއުލާން ކުރެއްވީ ކަމަށާއި އެބޭފުޅާ ބޭނުންވެއްޖެނަމަ ގްރޫޕްތައް ހެދޭނެ ކަމަށް އެއޯޑިއޯގައި ވިދާޅުވެއެވެ.\nއުމުރާ ގުރޫޕެއް ގެންގުޅޭ މީހެއްކަމަށް ބެލެވޭ މީހަކު އޭނާގެ ގުރޫޕްވެސް މިފަހަރު ހިމެނޭނެތޯ ބުނުމުން އިސްލާމިކް މިނިސްޓްރީގެ އޮފިޝަލެއް ކަމަށް ބެލެވޭ ބޭފުޅާ ވިދާޅުވަނީ އަދި ހުރިހާ ގުރޫޕްތަކެއްގެ ހުއްދަ ބާތިލް ކުރައްވާނެ ކަމަށެވެ. އަދި އެންމެންގެ ހުއްދަ ބާތިލް ކުރައްވުމުން ދެން ކުރިމަތި ލެވޭނީ5ލައްކަ ރުފިޔާގެ ބިޑް ގެރެންޓީއެއް ބަހައްޓައިގެން ޕްރޮޕޯސަލްވެސް ގަނެގެން ކަމަށް އޮފިޝަލް ކަމަށް ބެލެވޭ މީހާ ވިދާޅުވެއެވެ.\nއެބޭފުޅާ ވިދާޅުވާ ގޮތުގައި މިހާރު ހުއްދަތައް ހުޅުވާލާފައިވަނީ ހަނދުބަލާމަހާހަމައަށް ގުރޫޕްތަކަށް ހުއްދަދޭން ވެގެން ކަމަށެވެ. އަދި ހުއްދަ ދިނުމަށްފަހު އެބޭފުޅާ ބޭނުން ގޮތަކަށް ހައްދަވާނެ ކަމަށްވެސް ވިދާޅުވެއެވެ.\nއޭނާ ވިދާޅުވަނީ މިހާރު އޭނީ އިއުލާން ޖަހާލާފައި ކަމަށާއި އަދި ކުރިން އޮންނަ އުސޫލާ އެއްގޮތައް ވަގުތީގޮތުން އެވަނީ ހުއްދަ ހުޅުވާލާފައި ކަމަށެވެ.\nސާބަހޭ ބޭފުޅާއަށް . ދީނީކަންކަމުންވެސް ފައިދާނެގޭތޯބައްލަވާތި. އަދި އެބޭފުޅަކަށް ދެމުނުގޮތަކަށް ރައްޔިތުން އަތުން ދަމާލާ. ދީނެއް މިއްލަތެއް ބަލާނެ ކަމެއްނެތް ކައްވާލެވޭތޯބައްލަވާ. ވެލްކަމް ޓު .. ގްރޫޕް. ގެޓް ރެޑީ ފޮރ ޕްރޮމޯޝަން.\nޙަައްޖު ހުއްދަ ދީފައި ކުންފުނި ތަކުގެ ތެރޭގައި ވަނީ މީނާ ހަދާ ދީ ފައިވާ3ކުންފުނި ހިމެނޭ މި3ކުންފުނި ވެސް ނިސްބަތް ވަނީ ހިޔަލީ ރަޝީދު އަށް އެއީ އަލްޙަރަމައިން ހިޔަލީ ގެ އަމިއްލަ ނަމުގައި ހިޔަލީގެ ހިއްސާ އޮންނަ ދަރުމަ ގުރޫޕް ކިޝްވާ ހިޔަލީ ގެ ދައްތަ ގެ ދަރި އެއް ގެ ވީ މަާ ހުއްދަ ދީފައި މިވަނީ މީނާ ގެ ނުފޫޒް ބޭނުން ކޮށް ގެން


މިއަދުގެ މެޗުވެސް ލައިވް ކުރާނެ – Ungoofaaru\nބަނޑޭރިގަނޑު/ޚަބަރު/މިއަދުގެ މެޗުވެސް ލައިވް ކުރާނެ\nމިނިވަން ޗެމްޕިއަންޝިޕް 2018 ގެ ރ އަތޮޅު މުބާރާތުގައި މިއަދު ހަވީރު އުނގޫފާރު އެފްސީ އަދި އިންނަމާދޫ އެފްސީ ބައްދަލުކުރާމެޗު އުނގޫފާރު ޑޮޓްކޮމްގެ ފޭސްބްކް ޕޭޖުން ލައިވް ކުރާނެއެވެ.\nމިގޮތައް މިކަންކުރަން ނިންމީ އުނގޫފާރު އެފްސީގެ މެޗްތައް ބަލާލުމަށް މީދޫއަށް ދެވެންނެތް ފަރާތްތަކަށް އެމެޗުގެ ހަބަރާއި މައުލޫމާތު ފުރިހަމައަށް ގެނެސްދިނުމުގެ ބޭނުމުގައެވެ. އުނގޫފާރު ޑޮޓްކޮމްގެ ފޭސްބުކު ޕޭޖުން ވާނީ މިމުބާރާތުގައި އުނގޫފާރު އެފްސީ އަދި މީދޫ ސްޕޯރޓްސް ކްލަބް ބައްދަލުކުރި މެޗުވެސް ލައިވްކޮށް ގެނެސްދީފައެވެ.\nއުނގޫފާރު ޑޮޓްކޮމް އަށް މައުލޫމާތު ދެއްވަމުން މިކަމުގައި އެއްމެ އިސްކޮށް ހަރަކާތްތެރިވާ ޝާހު ބުނީ ފުރަތަމަ މެޗު ލައިވް ކުރުމުގައި ދިމާވި ޓެކްނިކަލް މައްސަލަތަކެއްގެ ސަބަބުން ލައިވް ރަނގަޅަށް ގެނެސްދެވިފައި ނުވިނަމަވެސް އިރާދަކުރެއްވިއްޔާ މިއަދުގެ ލައިވް ބަރާބަރަށް ގެނެސްދެވޭނެ ކަމަށެވެ.\nމިމުބާރާތުގައި އުނގޫފާރު އެފްސީ ކުޅޭ ހުރިހައި މެޗެއްވެސް އުނގޫފާރު ޑޮޓްކޮމްގެ ފޭސްބުކް ޕޭޖުން ލައިވް ކުރާގޮތަށްވަނީ ހަމަޖެހިފައެވެ. މިމެޗުތަކުގެ ލައިވް ކަވަރޭޖް ސްޕޮންސަރ ކޮށްފައިވަނީ ވިލުބާނި ލޯންޗް އަދި ވެސްޓްބީޗް ރެސްޓޯރަންޓްންނެވެ.\nރ.އިންނަމާދޫ ރ.އުނގޫފާރު އުނގޫފާރު އެފްސީ މިނިވަން ޗެންޕިއަންޝިޕް 2018


Palestine ge dhaulai gabool kuran Slovenia thayyaaru | Mihaaru\nސްލޮވީނިއާގެ ފޮރިން މިނިސްޓަރު ކާލް އެރްޖަވެޗް. --ފޮޓޯ:އޭޕީ\nފަލަސްތީނުގެ ދައުލަތް ގަބޫލްކުރަން ސްލޮވީނިއާ ތައްޔާރު\n28 ޖެނުއަރީ 2018 - 13:05\nލުބްލިއާނާ (ޖެނުއަރީ 28) - ފަލަސްތީނުގެ ދައުލަތް ގަބޫލް ކުރަން އެ ގައުމުގެ ޕާލަމެންޓުގެ މެންބަރުން ތައްޔާރަށް ތިބި ކަމަށް ޚާރިޖީ ވަޒީރު ކާލް އެރްޖަވެޗް ވިދާޅުވެއްޖެ އެވެ.\nފަލަސްތީނުގެ ދައުލަތް ބަލައިގަތުމާ ބެހޭ ގޮތުން މަޝްވަރާ ކުރުމަށް ސްލޮވީނިއާގެ ޕާލަމެންޓަރީ ފޮރިން އެފެއާޒް ކޮމިޓީ މި މަހު 31 ވަނަ ދުވަހު ބައްދަލު ކުރާނެ އެވެ. އޭގެ ފަހުން އެ މައްސަލަ ޕާލަމެންޓަށް ފޮނުވާނެ އެވެ. ސްލޮވީނިއާ ޕަބްލިކް ޓީވީން ބުނެފައި ވަނީ ފަލަސްތީނުގެ ދައުލަތް ބަލައިގަތުމާ ބެހޭ ގޮތުން ޕާލަމެންޓުގައި ވޯޓު ނަގާނީ މާޗް ނުވަތަ އޭޕްރީލް މަހު ކަމަށެވެ.\nއީޔޫގެ މެންބަރު 28 ގައުމުގެ ތެރޭން ފަލަސްތީނުގެ ދައުލަތް މިހާތަނަށް ބަލައިގެންފައި ވަނީ ހަމައެނި ސްވިޑަން އިންނެވެ. އެއީ 2014 ވަނަ އަހަރު އެވެ. އީޔޫގައި ބައިވެރިވުމުގެ ކުރިން އަށް ގައުމަކުން ވަނީ ފަލަސްތީނުގެ ދައުލަތް ބަލައިގެންފަ އެވެ. އެއީ ޗެކް ރިޕަބްލިކް، ސްލޮވޭކިއާ، ހަންގޭރީ، ބަލްގޭރިއާ، ރުމޭނިއާ، މޯލްޓާ އަދި ސައިޕްރަސް އެވެ.\n"ފަލަސްތީނުގެ ދައުލަތް ބަލައިގަތުމާ އެކު މެދުއިރުމަތީގެ ސުލްހައިގެ މަސައްކަތުގައި ފަލަސްތީނުގެ މަޝްވަރާތައް ސްލޮވޭނިއާ އަށް ވަރުގަދަ ކުރެވޭނެ. ސްލޮވޭނިއާ އިން ގެންގުޅެނީ މިނިވަން ޚާރިޖީ ސިޔާސަތެއް،" ޚާރިޖީ ވަޒީރު ވިދާޅުވި އެވެ.\nފަލަސްތީނުގެ ރައީސް މަހްމޫދު އައްބާސް މިދިޔަ ހަފުތާގައި ވަނީ ބްރަސެލްސް އަށް ވަޑައިގެން އީޔޫގެ 28 ގައުމުގެ ޚާރިޖީ ވަޒީރުންނާ ބައްދަލު ކުރައްވާ ފަލަސްތީނުގެ ދައުލަތް ބަލައިގަތުމާ ބެހޭ ގޮތުން ބާރު އަޅުއްވައިފަ އެވެ.\nއިތުރު ލިޔުންތައް ފަލަސްތީން


» ޢަފޫ ޢާންމު\nކޮންމެ ރެއަކުމެ ނިދުމުގެ ކުރީގައި ޢަފޫޢާންމެއް ދިނުމަކީ ހަމަ ކޮންމެ މީހަކު ވެސް ކޮށްލުން އެންމެ އެދެވިގެންވާ ކަމެކެވެ. އެއީ ވޭތުވެގެން ދިޔަ ދުވާލުގައި ދުލުން އެހެންޏާ ގަލަމުން ވިޔަސް ބަދުބަހެއް ނުވަތަ ޣީބައެއް އެހެންޏާ އެނޫންނަމަވެސް އުނދަގުލެއް ދައްޗެއް ދިން ކޮންމެ މީހަކަށެވެ. އޭރުން އެތެރޭގެ މިނިވަންކަން މިލްކުވާނެއެވެ. ނަފުސަށް ހަމަޖެހުން ލިބޭނެއެވެ. ތިމާއަށް ކުރެވުނު ކުށްތަކުގެ މާފު އޯގާވަންތަ ރަސްކަލާނގެ ދެއްވާނެއެވެ. ތިމާއާ މެދު ނުބައިކޮށް ހިތައިފި ކޮންމެ މީހަކަށްމެ ޢަފޫޢާންމު ދިނުމުގެ ގޮތަކީ ވަޙީގެ ބޭސްފިހާރައިން ދުނިޔެއަށް ނިޢުމަތްކުރެއްވި އެންމެ މޮޅު ބޭހެވެ.\n» ﷲ ތަޢާލާގެ މަތިން ހަނދުމަ ނުކުރެވޭ މަޖިލިސްތަކުން ރައްކާތެރިވުން\nމީސްތަކުންނަކީ މަޖިލިސްތަކަށް އެއްވެ އުޅޭބައެކެވެ. އަދި އެމަޖިލިސްތަކުގައި އެބައިމީހުން ތަފާތު ޒާތްޒާތުގެ ވާހަކަ ދައްކާ އުޅެއެވެ. މިފަދަ މަޖިލިސްތަކުގެ ތެރެއިން އެންމެ މާތް މަޖިލިސްތަކަކީ އެމަޖިލީހެއްގައި ﷲ ތަޢާލާ ޛިކުރުކުރެވޭ މަޖިލިސްތަކެވެ. އެމަޖިލީހެއްގައި ﷲ ތަޢަލާ އާއި އެއިލާހުގެ ނަބިއްޔާގެ ނަންފުޅު ޛިކުރުނުކުރެވޭ މަޖިލީސްތަކަކީ އިސްލާމީ ޝަރީޢަތުގައި މަލާމާތް ލިބިގެންވާ މަޖިލިސްތަކެވެ. ފަހެ، ރަސޫލާ ޞައްލަ ﷲ ޢަލައިހި ވަސައްލަމް ވަނީ އެފަދަ މަޖިލިސްތަކުން ރައްކާތެރިވެތިބުމަށް އަންގަވާފައެވެ.\n» ޝައްކު އުފެދިފައިވާ މީހާއެވެ. އިސްލާމްދީނަކީ ޙައްޤު ދީނެވެ!\nއިސްލާމްދީނާއިބެހޭ މަޢުލޫމާތު ހޯދާ ކޮންމެ މީހަކަށްވެސް އެންމެފުރަތަމަ އެގެންޖެހެނީ "އިސްލާމް" މި ލަފްޒުގެ މާނައެވެ. މި ދީނަށް "އިސްލާމް" މިނަން ދެވުނީ އެއްވެސް މީހަކަށް ނިސްބަތް ކުރެވިގެންނެއްނޫނެވެ. އެހެންނަމަވެސް ދުނިޔޭގެ އެހެން ދީންތަކަށް އަޅުގަނޑުމެން ބަލާލާއިރު ފެންނަނީ ކޮންމެވެސް މީހެއް ނުވަތަ ތަނެއްގެ ނަމުން ނަންދެވިފައިވާ ދީންތަކެވެ. މިގޮތުން ކްރިސްޓިއަނިޓީ އަށް ކްރިސްޓިއަނިޓީ ކިޔުނީ ޢީސާގެފާނު ނުވަތަ ޖީސަސް ކްރިސްޓް އަށް ނިސްބަތްކޮށެވެ. ބުޑިޒަމް އަށް ނަންދެވިފައިވަނީ ގޯޓަމާ ބުއްދާގެ ކިޔާ މީހެއްގެ ނަމުންނެވެ. މާރކްސިޒަމް އަށް ނަންދެވިފައިވަނީ ކާރލް މާރކްސް ކިޔާ މީހަކަށް ނިސްބަތްކޮށެވެ. އަދި ޖުޑިޒަމް އަށް ނަންދެވިފައި ވަނީ ޖޫދާ އަށް ނިސްބަތްކޮށެވެ. އެހެން ނަމަވެސް އިސްލާމްދީނަކީ މާތް ﷲ ބާވައިލެއްވި ޙައްޤު ދީނެވެ.\n» ރުޅީގެ ފަރުވާތަކުގެ ތެރެއިން ...\nޚަލީފާ ހާރޫނުއްރަޝީދުގެ އަރިހުގައި عبدالله بن مسلم بن محارب ދެންނެވިއެވެ. އޭ މުއުމިނުންގެ އަމީރެވެ! ކަލޭގެފާނުގެ އަރިހުގައި އަޅުގަނޑު ނިކަމެތިވެގެން ވާވަރަށްވުރެ ބޮޑަށް ކަލޭގެފާނު އެފަރާތެއްގެ ޙަޟްރަތުގައި ނިކަމެތިވެގެންވާ، އަދި ކަލޭގެފާނަށް އަޅުގަނޑަށް ޢުޤޫބާތް ދެއްވުމަށް ކުޅަދާނަ ވަރަށް ވުރެ ބޮޑަށް ކަލޭގެފާނަށް ޢުޤޫބާތް ދެއްވުމަށް ކުޅަދުންވަންތަވެ ވޮޑިގެންވާ ފަރާތް މެދުވެރިކޮށް، އަޅުގަނޑަށް މާފު ކޮށްދެއްވުމަށް ދަންނަވަމެވެ. އެހިނދު ހާރޫނު އޭނާއަށް މާފު ކުރެއްވިއެވެ.\n» އަހަރެންގެ މަންމަ\nއަހަންނަކީ ބޮޑު މީހަކީމެވެ. އެހެން ނަމަވެސް އަހަރެންގެ މަންމަގެ ކައިރީގައި އަހަންނަކީ ކުޑަ މީހަކީމެވެ. މުސްކުޅިވެފައިވާ މީހަކީމެވެ. އެހެނަސް އަހަރެންގެ މަންމަގެ ކައިރީގައި އަހަންނަކީ ތުއްތު ކުއްޖަކީމެވެ. އަހަރެންގެ ޙައްޤުގައި، އެއްވެސް ޝަކުވާއެއް ނެތި، އެމީހެއްގެ ލޮލުގެ ކަރުނަތައް އޮއްސައި، އެމީހެއްގެ ހަށިގަނޑުގެ ކިރާއި ލެއި ޤުރުބާން ކުރި ދެވަނަ މީހަކު ނުވެއެވެ. އަހަރެންގެ މަންމަ ފިޔަވައި އެހެން އެންމެން އަހަރެންގެ މަތިން ހަނދާން ނައްތާލިއެވެ.\n» ޝަރްޢީ ކޯޓުގައި ކައިވެންޏާއި ވަރި ރަޖިސްޓްރީ ކުރުމުގެ މުހިއްމުކަން\nމިއީ ޙަޤީޤަތުގައި ވަރަށްބޮޑު އޮޅުވާލުވާލުމެކެވެ. ރަސޫލުﷲޞައްލަﷲ ޢަލައިހި ވަސައްލަމް ގެ ދުވަސްވަރު ނެތް ކިތަންމެކަމެއް ދައުލަތް ހިންގުމަށާއި މީސްތަކުންގެ މަޞްލަޙަތަށްޓަކައި ތަރުތީބުކުރެވިފައި އެބަވެއެވެ. މިހުރިހާކަމަކީވެސް، އެކަންކަމުގެ ބިންގާ ރަސޫލުﷲޞައްލަﷲ ޢަލައިހި ވަސައްލަމް އަޅުއްވާ ދެއްވާފައިވާ ކަންކަމެވެ. ޤުރްއާނާއި ސުންނަތުން އެކަމެއްގެ ދަލީލު ފެންނަންނެތަސް އެއީ މަޞްލަޙަތު ހިރި ކަމެއްކަމުގައިވާނަމި އެއީ ކުރަންޖެހޭ ކަމެކެވެ. މިފަދަ ކަންކަމުގައި ޢަމަލުކުރަންވީގޮތް އެކަލޭގެފާނުވަނީ އަންގަވައި ދެއްވާފައެވެ. މިގޮތުން\n» އުރެދުމަކަށް އަރައިގަތުމުގެ ކުރިން ...\nސުވަރުގެއަކީ ﷲ ސުބުޙާނަހޫ ވަތަޢާލާގެ އަމުރުފުޅުތަކަށް ކިޔަމަންތެރިވާ އަޅުންނަށްޓަކައި، ދުވަހަކުވެސް ލޮލަކަށް ފެނިފައިނުވާ، ކަންފަތަކަށް އިވިފައިނުވާ އަދި ހިތަކަށްވެސް ނުގެނެވޭފަދަ ފުރިހަމަ ގޮތަކަށް ތައްޔާރު ކުރައްވާފައިވާ ތަނެކެވެ. ހުރިހާ ހިތްހަމަޖެހުމަކާއި ނަފްސު އެދޭ އެންމެހާ ރިވެތި އެދުންތައް އެތަނުން ފުދޭ ގޮތަށެވެ. އެތަނަށް ވަދެއްޖެ މީހަކީ ދުވަހަކުވެސް އެތަނުން ބޭރު ވާނޭ މީހެއް ނޫނެވެ. އެމީހަކު އުފަލާއި ހިތްހަމަޖެހުމުގައި އަބަދުގެ އަބަދަށް އެތާގައި ދެމިހުންނާނެއެވެ.\n» ރަސޫލުﷲ ޞައްލަﷲ ޢަލައިހި ވަސައްލަމް ވިދާޅުވި ކަމަށް އެބުނާ ލަވައިގެ ޙަޤީޤަތަކީ ކޮބާ؟؟؟\nރަސޫލާގެ ޙަޔާތްޕުޅުގައި ހިނގާފައިވާ ބައެއް ހަނގުރާމަތަކަށް ޢިޝާރާތްކޮށް ރަސޫލާ ލަވަ ވިދާޅުވިކަމަށް އެބުނާ ހުރިހާ "ލަވައެއް" މާނައާއެކު ލިޔުމުގެ އެންމެ ބޮޑު ބޭނުމަކީ ޙަޤީޤަތް ހޯދައި ޙައްޤުގެ މަތީގައި ޘާބިތުވެތިބުމަށް މަސައްކަތްކުރާ އަދި ބާޠިލަކީ ކޮބައިކަން ބަލައި އެއިން ރައްކައުވެތިބުމަށް އެދޭމީހުންނަށް ޝަރީޢާގެ ލިބާހުގައި ޕީއެޗްޑީން އަތްކަން އަޅައިގެން ތިބެ ދައްކާވާހަކަތަކުގެ އަވާގައިޖެހި ގެއްލިގެން ދިޔަނުދިނުމަށެވެ. ލަވަކިޔުމާއި ޤުރްއާން ކިޔެވުމާއި އެއްވަރަކަށް ދެކަން ނުކުރެވޭނެއެވެ. ابن مسعود رضي الله عنه ވިދާޅުވަނީ الغناء ينبت النفاق ލަވަކިޔުމަކީ ނިފާޤު(މުނާފިޤުކަން) އުފައްދާކަމެކެވެ. މިބަސްފުޅާއި ގުޅުވައިގެން إمام ابن القيم ވިދާޅުވަނީ ލަވަކިޔުން އާދަވެފައިވާ މީހާގެ ހިތް މުނާފިޤުވެގެންދާނީ އޭނާއަށް ނުވެސް އެނގިހުރެކަމެވެ. އެހެނީ އެއްހިތެއްގައި ލަވައާއި ޤުރްއާނުގެ ލޯބި އަށަގަތުމަކީ ވާނެކަމެއް ނޫންކަމެވެ. ދޭތިން ކޮންމެވެސް އެކަތިގަދަވެ އަނެއްއެތި ދުރު ނުކޮށް ނުހުންނާނެއެވެ.\n» ޢީދުމީލާދު ފާހަގަ ކުރުމުގެ ކުރިން، މިކަންތަކާމެދު ވިސްނާލާށެވެ!!!\nމިއަދު އަޅުގަނޑު ތިޔަބޭފުޅުންނަށް ހުށައަޅާނީ ކީރިތި ރަސޫލާ ޞައްލަﷲ ޢަލައިހި ވަސައްލަމްގެ ޢީދުމީލާދު ފާހަގަކުރުމާ ބެހެގޮތުން ދެ ރަޙްމަތްތެރިއެއްގެ ދެމެދުގާ ދެކެވުނު ވާހަކަތަކެއް. އަޅުގަނޑުގެ އުއްމީދަކީ މި ވާހަކަތަކުން ތިޔަބޭފުޅުންނަށް ޢިބްރަތެއް ޙާޞިލްވުން.


Karan kuriah oiy film iulaan kohfi\nކަަރަން ޖޯހަރު މިހާރު މަސަކައްކަތް ކުރަމުންދާ ފިލްމު ތަހުތަށް ފަހު އޭނާ ދެން މަސައްކަތް ކުރާނެ ފިލްމު އިއުލާންކޮށްފި އެވެ.\nކާމިޔާބު އެތަށް ފިލްމުތަކެއް ގެނެސްދޭ ކަރަން ކުރިއަށް އޮތީ ނިތިން ގާކޯލޭގެ "އާރު.އެން.ކާރޯ: ޖެންޓަލްމެން ސްޕައިމާސްޓާ" ފޮތަށް ހަދާ ފިލްމެކެވެ. މިކަން ކަރަން ހާމަކުރީ ކަރަން މިއަދު ކުރި ޓްވީޓެއްގަ އެވެ. ނަމަވެސް މި ފިލްމަށް ދޭނެ ނަމެއް އަދި އިއުލާން ކޮށްފައެއް ނުވެއެވެ.\nއިންޑިޔާގެ ސްޕައި އެއްކަމަށްވާ ރާމޭސްވަރ ނާތް ކާރޯ (އާރު.އެން.ކާރޯ) މައްޗަށް ލިޔެފައިވާ މި ފޮތުގައި އޭނާ އިންޑިޔާގެ އެކްޓާނަލް އިންޓަލިޖެންސް އޭޖެންސީގެ މަސައްކަތާއި، ދުނިޔޭގައި ނަން ހިނގާ މީހަަކަށް ވުމަށް އޭނާ ކުރި މަސައްކަތް ހިމަނާފައި ވެއެވެ. މި ފޮތް ނެރެފައިވަނީ މިދިޔަ އަހަރުގެ ނޮވެންބަރު މަހު އެވެ.\nކާރޯ އެކްޓާނަލް އިންޓަލިޖެންސް އޭޖެންސީގެ ފުރަތަމަ ޗީފް އަދި ފައުންޑާވެސް މެއެވެ. އޭނާ ދުނިޔެ ދޫކުރީ 2002 ވަނަ އަހަރު ޖެނުއަރީ 20 ވަނަ ދުވަހުއެވެ.\nދަރްމާ ޕްރޮޑަކްޝަންގެ ދަށުން ނެރުމަށް ހަމަޖެހިފައިވާ މި ފިލްމު ކާމިޔާބު ފިލްމަކަށް ވާނެ ކަމަށް ގިނަ ގަބޫލް ކުރެވެއެވެ.


Criminal court aai high court ah fadiyaarun hodhanee - AO News\nކްރިމިނަލް ކޯޓުގެ ގާޒީ ކަމަށާއި ހައިކޯޓުގެ ފަނޑިޔާރުކަމަށް ކުރިމަތިލުމުގެ ފުރުސަތު ޖުޑީޝަލް ސާވިސް ކޮމިޝަނުން ހުޅުވާލައިފިއެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ކުރި އިއުލާނެއްގައި ވަނީ، ފަނޑިޔާރުކަމަށް ކުރިމަތިލުމުގެ ފުރުސަތު 16 އޮގަސްޓް ދުވަހުގެ 14:00 އާ ހަމައަށް ހުޅުވާލާފައިވާ ކަމަށެވެ. އަދި އީމެއިލް މެދުވެރިކޮށް ފަނޑިޔާރުކަމަށް ހުށަހަޅަން ބޭނުންވާ ފަރާތްތަކުން ހުށަހަޅާ ފޯމާއި ލިޔުންތައް ކޮމިޝަންގެ ރަސްމީ އީމެއިލް އެޑްރެހަށް ([email protected]) ފޮނުވުމުން ފޯމް ބަލައިގަންނާނެ ކަމަށް އެ ކޮމިޝަނުން ކުރި އިއުލާންގައި ވަނީ ބުނެފައެވެ.\nހައިކޯޓުގެ ފަނޑިޔާރަކަށް މުސާރައާއި އިނާޔަތްތަކުގެ ގޮތުގައި 54،300 ރުފިޔާ ކަނޑައަޅާފައިވާއިރު ފަނޑިޔާރުންގެ ގާނޫނުގައިވާ ގޮތުގެމަތިން ރައްޔިތުންގެ މަޖިލީހުން ކަނޑައަޅާފައިވާ ގޮތުގެމަތިން މެޑިކަލް އިންޝުއަރެންސް އާއި ފޯނު އެލަވަންސް ދިނުމަށްވަނީ ހަމަޖެހިފައެވެ.\nހައިކޯޓުގެ ފަނޑިޔާރު ކަމަށް ކުރިމަތިލާ ފަރާތްތަކާއި ކްރިމިނަލް ކޯޓުގެ ގަޒީކަމަށް ކުރިމަތިލާ ފަރާތަކީ އިސްލާމީ ޝަރީއާ ނުވަތަ ގާނޫނު ނުވަތަ ގާނޫނާއި އިސްލާމީ ޝަރީއާގެ ރޮނގުން ފުރަތަމަ ޑިގްރީ ހާސިލުކޮށްފައިވާ މީހަކަށް ވުމުގެ އިތުރުން، ފަނޑިޔާރުކަމުގައި ނުވަތަ ގާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން ފަސް އަހަރު ދުވަހުގެ ތަޖުރިބާ ލިބިފައިވާ މީހަކަށް ވާންޖެހޭނެއެވެ.\nކްރިމިނަލް ކޯޓުގެ ގާޒީއަކަށް މުސާރައާއި އިނާޔަތްތަކުގެ ގޮތުގައި 48،300 ރުފިޔާ ކަނޑއަޅާފައިވާއިރު ފަނޑިޔާރުންގެ ގާނޫނުގައިވާ ގޮތުގެމަތިން ރައްޔިތުންގެ މަޖިލީހުން ކަނޑައަޅާފައިވާ ގޮތުގެމަތިން މެޑިކަލް އިންޝުއަރެންސް އާއި ފޯނު އެލަވަންސް ދިނުމަށް ވަނީ ހަމަޖެހިފައެވެ.\nހައި ކޯޓުކްރިމިނަލް ކޯޓުފަނޑިޔާރުން\nހިތަދޫ، އަލީ އަބްދުﷲ މަރާލި މައްސަލައިގައި މީހަކު، 12 އަހަރަށް ޖަލަށްލުމަށް ހުކުމްކޮށްފި\nހައި ކޯޓަށް ޗީފް އެޑްމިނިސްޓްރޭޓަރަކު ހޯދަނީ\nކްރިމިނަލް ކޯޓާއި ސިވިލް ކޯޓަށް ފަނޑިޔާރުން ހޯދަނީ


ރައީސުލްޖުމްހޫރިއްޔާ މާލެ އަތޮޅު މާފުށީ ކައުންސިލާއި ބައްދަލުކުރެއްވުން: ކައުންސިލަރުން ވަނީ ރަށުގެ ތަރައްޤީއަށް މި ވަގުތަށް އެންމެ މުހިންމު ކަންކަމާ ބެހޭގޮތުން މަޝްވަރާކުރައްވާފައި - The President's Office\nރައީސުލްޖުމްހޫރިއްޔާ މާލެ އަތޮޅު މާފުށީ ކައުންސިލާއި ބައްދަލުކުރެއްވުން: ކައުންސިލަރުން ވަނީ ރަށުގެ ތަރައްޤީއަށް މި ވަގުތަށް އެންމެ މުހިންމު ކަންކަމާ ބެހޭގޮތުން މަޝްވަރާކުރައްވާފައި\n28 ޑިސެންބަރު 2021، ރިފަރެންސް: 2021-663\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މާލެ އަތޮޅު މާފުށީ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއިއެކު މިރޭ ބޭއްވެވި ބައްދަލުކުރެއްވުމުގައި، ކައުންސިލުން ވަނީ އެރަށަށް މި ވަގުތައް އެންމެ މުހިންމު ކަންކަމުގެ މަޢުލޫމާތު ރައީސުލްޖުމްހޫރިއްޔާއާ ހިއްސާކުރައްވާފައެވެ.\nމިރޭ މާފުށީ ކައުންސިލް އިދާރާގައި ބޭއްވެވި މި ބައްދަލުކުރެއްވުމުގައި ކައުންސިލަރުން ފާހަގަކުރެއްވި ބައެއް ކަންކަމުގެ ތެރޭގައި މާފުށީގައި އުފެދޭ ކުނި ނައްތާލުމުގެ މައްސަލައަށް އެދެވޭ ޙައްލެއް ހޯދުމާއި ރަށް ގިރުމުގެ މައްސަލައަށް ހައްލެއް ހޯދުމާއި ކައުންސިލް ޢިމާރާތް ރަނގަޅު ފެންވަރަކަށް ތަރައްޤީ ކުރުމުގެ އިތުރުން މިސްކިތްތައް ބެލެހެއްޓުމަށާއި ކައުންސިލަށް އިތުރު މުވައްޒަފުން ބޭނުންވާކަން ހިމެނެއެވެ. މީގެ އިތުރުން ކައުންސިލަރުން ވަނީ ރަށުގެ ބަނދަރު ބޮޑުކުރުމުގެ މަސައްކަތާއި ރަށު ސްކޫލަށް އިތުރުކުރެވޭ ކްލާސްރޫމްތަކުގެ މަސައްކަތުގައި ހުރި ކަންބޮޑުވުންތައް ރައީސުލްޖުމްހޫރިއްޔާއާ ހިއްސާކުރައްވާފައެވެ.\nމި ބައްދަލުކުރެއްވުމުގައި މާފުށީ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުން ފާހަގަކުރެއްވި ކަންކަމުގެ ތެރޭގައި އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކަށް ދޭ އެލަވަންސްގެ އިތުރުން ކޮމިޓީތައް ބާރުވެރިވުމަށްޓަކައި އާމްދަނީ ހޯދޭނެ އިތުރު ގޮތްތައް ހޯދުމުގައި ސަރުކާރުން އެއްބާރުލުން ބޭނުންވާކަން ހިމެނެއެވެ. މީގެއިތުރުން އެ ކޮމިޓީގެ މެންބަރުން ވަނީ ރަށުގައި ވޮލީ ކޯޓެއް ނެތުމުގެ ދަތިކަމާއި އަންހެނުންނާއި ފިރިހެނުން ވެސް ބޭނުންކުރަނީ އެއް ފުޓްސަލް ދަނޑުކަމަށް ވުމުން އެކަމުގެ ސަބަބުން އަންހެނުންނަށް ފުރުސަތު ލިބުމުގައި ހުރި ދަތިތައް ހިއްސާކުރުމުގެ އިތުރުން މިހާރު ބޭނުންކުރާ ފުޓްސަލް ދަނޑަކީ ވެސް އިތުރަށް ތަރައްޤީ ކުރަންޖެހިފައިވާ ދަނޑެއްކަން ހާމަކުރައްވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ވަނީ ކައުންސިލުން ފާހަގަކުރެއްވި ކަންކަމާ ގުޅޭ އެންމެ ފަހުގެ މަޢުލޫމާތު ބައްދަލުވުމުގެ ބައިވެރިންނާ ހިއްސާކުރައްވާފައެވެ. އަދި މި ބައްދަލުކުރެއްވުމުގައި ހުށަހެޅުނު ކަންކަމަށް ރިޢާޔަތްކުރައްވާ، ކައުންސިލަރުންނާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއިން ފާހަގަކުރެއްވި ކަންކަމުގައި ސަރުކާރުގެ ވުޒާރާތަކާއި އެހެނިހެން އިދާރާތަކުގެ އެއްބާރުލުމާއެކު ޙާޞިލްކުރެވެންހުރި ކަންކަން ފަހިކޮށްދެއްވުމަށް މަސައްކަތް ކޮށްދެއްވާނެ ކަމުގައި ވިދާޅުވިއެވެ.\nރައީސުލްޖުމްހޫރިއްޔާގެ މި ދަތުރުފުޅުގައި މާފުށްޓަށް ވަޑައިގެން މާފުށީ ޖަލަށް ޒިޔާރަތް ކުރައްވާ، ޖަލުގެ ޙާލަތު ވަޒަންކުރައްވާފައިވެއެވެ. މާފުށީ ޖަލަށް ރައީސުލްޖުމްހޫރިއްޔާ ކުރެއްވި ޒިޔާރަތުގައި ޖަލުގެ މުވައްޒަފުންނާއި އިސްވެރިންނާ ބައްދަލުކުރައްވާ، ޖަލުގެ އިންތިޒާމުތައް އިތުރަށް ހަރުދަނާ ކުރުމަށް ކުރަމުންދާ މަސައްކަތުގެ މަޢުލޫމާތު ހޯއްދަވާފައިވެއެވެ. ޖަލަށް ކުރެއްވި ޒިޔާރަތުގައި ބައެއް ގައިދީން ތައްޔާރުކޮށްފައި ހުރި އަތްތެރި މަސައްކަތުގެ އުފެއްދުންތައް އެ މަނިކުފާނު ބައްލަވާލައްވާފައިވެއެވެ.\nމި ދަތުރުފުޅުގައި މިއަދު ހަވީރު ރައީސުލްޖުމްހޫރިއްޔާ ވަނީ ސަރުކާރުން މާފުށީގައި ޤާއިމުކުރި ފުޓްބޯޅަ ދަނޑު ރަސްމީކޮށް ހުޅުއްވައިދެއްވާފައެވެ. ދަނޑު ހުޅުވައިދެއްވުމަށްފަހު، އެ މަނިކުފާނު ވަނީ މާލޭ ވެޓެރަންސް ޓީމާއި މާފުށީ ޓީމުގެ މެދުގައި ކުޅުނު ފުޓުބޯޅަ މެޗުގެ ބައެއް ބައްލަވާލައްވާފައެވެ. އަދި މިރޭ އެ މަނިކުފާނު ވަނީ މާފުށީ ޞިއްޙީ މަރުކަޒަށް ޒިޔާރަތްކުރައްވާ، އެ މަރުކަޒުގެ މުވައްޒަފުންނާއި އިސްވެރިންނާ ބައްދަލުކުރައްވާފައެވެ.\nރައީސުލްޖުމްހޫރިއްޔާގެ މި ދަތުރުފުޅުގައި ކެބިނެޓްގެ މިނިސްޓަރުންނާއި ސަރުކާރުގެ އިސް ބައެއް ބޭފުޅުންވެސް ބައިވެރިވެވަޑައިގަންނަވައެވެ.


SunOnline: Covid-19 fathuraigen China in Americage iqthisaadhah eh Trillion dollar ge gehlumeh dheefi " America\nޗައިނާ އިން އެމެރިކާ އަށް ކޮވިޑް ފަތުރައިގެން އެމެރިކާގެ އިގްތިސާދަށް އެއް ޓްރިލިޔަން ޑޮލަރުގެ ގެއްލުމެއް ދީފި: އެމެރިކާ\nމުހައްމަދު ޖަވާދު ޔޫސުފު 26 May 2020, 09:03\nނިއުދިއްލީ (25 މޭ 220) : ޗައިނާއިން ކޮރޯނާވައިރަސް "ކޮވިޑް-19" އެމެރިކާއަށް ގަސްދުގައި ފެތުރީ ކަމަށާއި އެވައިރަސް ފަތުރައިގެން ޗައިނާއިން އެމެރިކާގެ އިގްތިސާދަށް އެއްޓްރިލިޔަން ޑޮލަރުގެ ގެއްލުމެއް ދީފިކަމަށް އެމެރިކާގެ ގައުމީ ސަލާމަތާބެހޭ މުސްތަޝާރު ރޮބަޓް އޯބްރެއިން ތުހުމަތު ކުރައްވައިފި އެވެ.\nއެންބީސީ ޓީވީ ނެޓްވާކަށް ދެއްވި ބަސްދީގަތުމެއްގައި އޯބްރެއިން ވިދާޅުވީ އެމެރިކާގެ އިގްތިސާދަށް ޗައިނާއިން ދިނީ ބޮޑު ގެއްލުމެއްކަމަށާއި ޗައިނާވަނީ ކޮވިޑް-19ގެ ހަގީގަތް އެތައްް ދުވަހެއްވަންދެން ސިއްރު ކޮށްފައި ކަމުގަ އެވެ. އޯބްރެއިން ވިދާޅުވީ ޗައިނާއިން ކޮވިޑް-19ގެ ވައިރަސްއާމެދު އަމަލުކުރީ ޗެރްނޯބަލް ނިއުކްލިޔާ ރިއެކްޓަރު ގޮވުމުން ކުރީގެ ސޮވިއެޓް ޔުނިޔަންއިން އެކަން ދުނިޔެއަށް ސިއްރުކޮށްގެން އުޅުނު ގޮތަށް ކަމުގައެވެ.\nއެމެރިކާގެ ގައުމީ ސަލާމަތާ ބެހޭ މުސްތަޝާރު އޯބްރެއިންގެ ވާހަކަފުޅުގައި ޗައިނާއިން ކޮވިޑް-19ގެ ހަގީގަތް ފޮރުވައިގެން އުޅުނީ ގަސްދުަގައި ކަމަށް ތުހުމަތު ކުރައްވައި ރައީސް ޑޮނަލްޑް ޓްރަމްޕް ދައްކަވާ ވާހަކަތައް ވަނީ ތަކުރާރު ކުރައްވާފައެވެ.\nއޯބްރެއިން އަށް ރައްދު ދެއްވަމުން ޗައިނާގެ ޚާރިޖީ ވަޒީރު ވާންގްޔީ ވަނީ އެމެރިކާއަކީ ދޮގުވެރި ގައުމެއްކަމަށް ސިފަކުރައްވާފައެވެ. އެތައް ކަމެއްގައި އެމެރިކާ ދޮގުހަދައި ދުނިޔެއަށް ހަގީގަތް އޮޅުވާލާފައިވާކަމާއި އެމެރިކާގެ ދޮގުތައް ދުނިޔެއަށް ބޭޒާރުވެފައިވާކަން ވާންގްޔީ ހަނދާން ކޮށްދެއްވި އެވެ. ނަމަވެސް ފަހުގެ ތާރީޚެއްގައި އެމެރިކާ ހެދި އެންމެބޮޑު ދޮގުކަމަށްވާ އިރާގުގައި ފަނާކުރަނިވި ހަތިޔާރު ހުރިކަމަށްބުނެ ހެދިދޮގުތަކަށް ވާންގްޔީ ސީދާ ގޮތެއްގައި އިޝާރާތް ކުރައްވާފައެއް ނުވެއެވެ.\nވާންގްޔީ ވަނީ އެމެރިކާ ޗައިނާއާ ދެކޮޅަށް ކުރާ ދޮގުތުހުމަތުތަކާ ގުޅިގެން އެމެރިކާއާއި ޗައިނާގެ ގުޅުންތައް ގޯސްވެ ފިނި ހަނގުރާމައެއްގެ ތުންފަތްމައްޗަށް ދެގައުމު ގޮސްފައިވާ ކަމަށް ވިދާޅުވެފަ އެވެ. އަދި އެމެރިކާއިން ޗައިނާއާ ދެކޮޅަށް އަޅާ ކޮންމެ ފިޔަވަޅަކަށް ހަރުކަށިކޮށް ރައްދު ދޭނެކަމުގެ އިންޒާރުވެސް ޗައިނާގެ ޚާރިޖީ ވަޒީރު ވާންގްޔީ ދެއްވިއެވެ.\nކޮވިޑް-19ގެ މައްސަލާގައި އެމެރިކާއާއި ޗައިނާގެ ކޯޅުންތައް އިންތިހާއަށް ބޮޑުވެފައިވާއިރު އެމެރިކާގެ އިގްތިސާދީ މާހިރުންވަނީ ކޮވިޑް-19ގެ ސަބަބުން ލިބުނު ގެއްލުންތަކުން އަންނަ އަހަރުވެސް އެމެރިކާއަށް އަރައިނުގަނެވޭނެ ކަމަށް ވިދާޅުވެފައެވެ. ކޮވިޑް-19ގެ ސަބަބުން އެމެރިކާގެ 40 މިލިޔަން މީހުންގެ ވަޒީފާ ގެއްލިފައިވާއިރު އެ ހުރިހާ މީހުންނަށް އަންނަ އަހަރު ތެރޭގައި ވެސް ވަޒީފާ އަލުން ނުލިބޭނެ ކަމަށް އެބޭފުޅުން ވިދާޅުވިއެވެ.\nކޮވިޑް-19 ޖެހިގެން އެމެރިކާގައި މަރުވި މީހުންގެ އަދަދު 99،000 އަަށް ވުރެ މައްޗަށް ގޮސްފައިވާއިރު އެ ރޯގާ ކޮންޓްރޯލް ކުރުމަށް އެމެރިކާ ސަރުކާރުން ދުރާލައި ފުރަބަންދުގެ ފިޔަވަޅުަތައް ނޭޅި މައްސަލަ އެމެރިކާގެ އެތެރޭގައިވަނީ ހޫނުވެފައެވެ. ފުރަބަންދުގެ ފިޔަވަޅުތައް އަވަހަށް އެޅިނަމަ އެމެރިކާގެ އެތަށް ހާސް ބައެއްގެ ފުރާނަތައް ސަލާމަތް ކުރެވުނީސްކަމަށް ސިއްހަތާބެހޭ ތަޖްރިބާކާރުން ވިދާޅުވެފައިވެއެވެ.\nޗައިނާއިންވަނީ ޓްރަމްޕްގެ ސަރުކާރުން ކޮވިޑް-19ގެ މައްސަލަ ސިޔާސީ ހަތިޔާރެއްގެ ގޮތުގައި ބޭނުންކުރާ ކަމަށް ބުނެފައެވެ. މުހައްލިލުން ވިދާޅުވާގޮތުން އެމެރިކާގެ ރިޔާސީ އިންތިޚާބުގެ ކޭންޕޭން ނިމެންދެން ކޭންޕޭން މާއްދާ އެއްގެ ގޮތުގައި ޓްރަމްޕާއި އޭނާގެ ރިޕަބްލިކަން ޕާޓީން ކޮވިޑް-19 އާ ޗައިނާއާ ގުޅުވައިގެން ވާހަކަދައްކާނެއެވެ. ނަމަވެސް ބަހުގެ ޙަމަލާތައް ދިނުންފިޔަވައި މާބޮޑުކަމެއް ޗައިނާއާ ދެކޮޅަށް އެމެރިކާއަށް ނުކުރެވޭނެކަމަށް މުހައްލިލުން ވިދާޅުވެއެވެ. (ނޫސްއެޖެންސީތައް)\nޓްރަމްޕްގެ ކުރީގެ މުޝީރުގެ ހުކުމް ލުއިކޮށްފި


Income support allowance gothugai 284.1 million ruffiya dhookohfi\nއިންކަމް ސަޕޯޓް އެލަވެންސްގެ ގޮތުގައި 284.1 މިލިއަން ރުފިޔާ ދޫކޮށްފި\nކޮވިޑް19ގެ ސަބަބުން ވަޒީފާ އަށް އަސަރުކުރި މީހުންނަށާއި އާމްދަނީ އަށް އަސަރު ކުރި 18،199 މީހަކަށް އިންކަމް ސަޕޯޓް އެލަވެންސްގެ ގޮތުގައި 284.1 މިލިއަން ރުފިޔާ މި މަހުގެ 11 ވަނަ ދުވަހުގެ ނިޔަލަށް ދޫކޮށްފައިވާކަމަށް ފިނޭންސް މިނިސްޓްރީ އިން އާންމުކޮށްފައިވާ ތަފާސް ހިސާބުތަކުން ދައްކައިފި އެވެ.\nއިންކަމް ސަޕޯޓް އެލަވެންސްގެ ފުރަތަމަ ބުރުގައި މާޗު މަހުގެ އެކަކުން ފެށިގެން ކޮވިޑްގެ ސަބަބުން ވަޒީފާ އަށް އަސަރުކުރި މީހުންނަށާއި އާމްދަނީ އަށް އަސަރު ކުރި މީހުންނަށް އެލަވެންސް ދީފައިވެއެވެ. ދެ ވަނަ ބުރު ތައާރަފުކޮށް ޖުލައި މަހުން ފެށިގެން ސެޕްޓެމްބަރު މަހާ ހަމައަށް ދެވަނަ ބުރު ކުރިއަށް ގެންގޮސްފައި ވެއެވެ.\nއެގޮތުން ކޮވިޑް-19ގެ ސަބަބުން ވަޒީފާ އިން ވަކިކުރެވިފައިވާ ނުވަތަ ވަޒީފާ އިން ސަސްޕެންޑްކުރެވިފައިވާ ފަރާތްތަކަށާއި އަދި މުސާރަ ނުލިބޭ ގޮތަށް ނޯ ޕޭ ލީވްއަށް ފޮނުވާ ލެވިފައިވާ މީހުންނަށް އަދި މުސާރައިގެ ގޮތުގައި ލިބޭ އެއްޗަކުން ބައެއް އުނިކުރެވިފައިވާ ފަރާތްތަކަށް އެލަވެންސް ދީފައިވެ އެވެ.\nއިންކަމް ސްޕޯޓް އެލަވެންސްގެ ގޮތުގައި 421 މިލިއަން ރުފިޔާ ދޫކޮށްފި\nކޮވިޑާ ގުޅިގެން އާމްދަނީ ބޮޑުތަން ދަށަށް ހަރަދުތައް ކުޑަކުރަން ޖެހޭ


މަގުމަތީ ބައްތިއާއި ބަނދަރުބައްތި މަރާމާތުކުރުމަށް ބޭނުންވާ ތަކެތި ފޯރުކޮށްދޭނެ ފަރާތެއް ބޭނުންވެއްޖެއެވެ.\nމަގުމަތީ ބައްތިއާއި ބަނދަރުބައްތި މަރާމާތުކުރުމަށް ބޭނުންވާ ތަކެތި ފޯރުކޮށްދޭނެ ފަރާތެއް ބޭނުންވެއްޖެއެވެ. ވީމާ، މިމަސައްކަތަށް ޝަޢުގުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތުގެމަތީން މަޢުލޫމާތު ސާފުކުރައްވާ އަންދާސީ ހިސާބު ހުށަހެޅުއްވުން އެދެމެވެ.\nއަންދާސީ ހިސާބު ހުށަހެޅުއްވުމަށް ބޭނުންވާ ފަރާތްތަކުން 12 އޭޕްރީލް 2020 (އާދީއްތަ) ދުވަހުން ފެށިގެން 16 އޭޕްރީލް 2020 (ބުރާސްފަތި) ދުވަހުގެ 10:00ން 12:00 އާއި ދެމެދު މިއިދާރާއަށް ވަޑައިގެން ރަޖިސްޓްރީ ކުރެއްވުމަށް ދަންނަވަމެވެ. އަދި ދެންނެވިފައިވާ ގަޑީގައި މިއިދާރާގެ ނަމްބަރ 6528831 އާއި ގުޅުއްވައިގެން ރަޖިސްޓްރީ ކުރެވޭނެ ކަމުގައި ދަންނަވަމެވެ.\nމައުލޫމާތު ދިނުން – 19 އޭޕްރީލް 2020 ވާ (އާދީއްތަ) ދުވަހުގެ 11:00 ގައި\nއަންދާސީ ހިސާބު ހުށަހެޅުން – 26 އޭޕްރީލް 2020 ވާ (އާދީއްތަ) ދުވަހުގެ 11:00\nމަޢުލޫމާތު ދިނުމާއި އަންދާސީ ހިސާބު ހުށަހެޅުން އޮންނާނީ ކުޅުދުއްފުށީ ކައުންސިލް އިދާރާގެ ޖަލްސާކުރާ މާލަމުގައެވެ. މައުލޫމާތު ސެޝަންގައި ބައިވެރި ވެލެއްވޭނީ ރަޖިސްޓްރީ ކޮށްފައިވާ ފަރާތްތަކަށް އެކަންޏެވެ. މަޢުލޫމާތު ސާފުކުރައްވަން ވަޑައިނުގަންނަވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު އެރުވެން ނޯންނާނެވާހަކަ ދަންނަވަމެވެ. ވަޑައިގަންނަވާ ކޮންމެ ފަރާތަކަށްވެސް ހުށަހެޅުއްވެވޭނީ އެއް އަންދާސީ ހިސާބެވެ. އަންދާސީ ހިސާބު ހުށަހެޅުއްވެވޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ވިޔަފާރި ރަޖިސްޓްރީ ކޮށްފައިވާ ފަރާތްތަކަށް އެކަނި ކަމުގައި ދަންނަވަމެވެ.\nޕަބްލިޝްކުރި ތާރީޚު: 09 އޭޕްރިލް 2020\nސުންގަޑި: 26 އޭޕްރިލް 2020 1100


SunOnline: Yemen ge Hudaydah ge hanguraama aaeku erashuge rahyithunnah kaan boan nulibeythaa4dhuvas\nޔަމަންގެ ހުދައިދާގެ ހަނގުރާމައާއެކު އެރަށުގެ ރައްޔިތުންނަށް ކާންބޯން ނުލިބޭތާ ހަތަރު ދުވަސް\n1 މަސް 1 ދުވަސް ކުރިން - 17 ޖޫން 2018 0\nޔަމަނުގެ ބަނދަރުމަތީ ރަށެއް ކަމަށްވާ ހުދައިދާ ހިފުމަށް ސައޫދީއާއި ޔޫއޭއީ އިސްވެ އޮވެގެން ކުރަމުން ގެންދާ ހަނގުރާމައިގެ ސަބަބުން އެރަށުގައި ދިރިއުޅޭ 400،000 އަށް ވުރެ ގިނަ ރައްޔިތުން ވަނީ ހާލުގައި ޖެހިފައެވެ.\nހުދައިދާއިން ލިބޭ ޚަބަރުތައް ބުނާގޮތުން ޔަމަންގެ ހުޅަނގުގައި އޮންނަ އެ ސިޓީގެ އެކި ކަންކޮޅުތަކުގައި ހަނގުރާމަކުރަމުން ގެންދާއިރު ސައޫދީއާއި ޔޫއޭއީގެ ފައިޓާ ޖެޓްތަކުން ގެންދަނީ ވައިގެ މަގުން ވަރުގަދައަށް ހަމަލާތައް ދެމުންނެވެ. ހުދައިދާއަކީ ޔަމަނުގެ ހޫތީ ހަނގުރާމަވެރިންގެ އަތްދަށުގައިވާ ރަށެކެވެ. ބާރުގެ ބޭނުންކޮށްގެން އެރަށް ހިފުމަށް މަސައްކަތްކުރަނީ ސައޫދީ އާއިޔޫއޭއީ ގެ އިތުރުން އެދެގައުމުގެ ފުރިހަމަ ކޮންޓްރޯލްގެ ދަށުގައިވާ ޔަމަން ރައީސް އަބްދުރައްބު މަންސޫރު ހާދީއަށް ވަފާތެރި ސިފައިންނެވެ.\nހުދައިދާ ހިފުމުގެ ހަނގުރާމަ ސައޫދީ އާއި ޔޫއޭއީން ފެށީ ރަމަޟާން މަހުގެ ހަތާވީސް ވަނަ ދުވަހުއެވެ. އެހެންކަމުން ބަރަކާތްތެރި ފިތުރު އީދު ދުވަހުވެސް ހުދައިދާގެ ރައްޔިތުން ތިބެންޖެހުނީ ހަނގުރާމައިގެ ހަމަލާތަކާއި އެ ހަމަލާތަކުގެ ބިރުވެރިކަމުގެ ތެރޭގައެވެ. އީދު ދުވަހުވެސް މަތިން ބޮން އަޅަމުން ގެންދާއިރު އެއްގަމު މަގުންވެސް ހުދައިދާގެ އެތަންމިތަނުގައި ދިޔައީ ހަނގުރާމަ ހިނގަމުންނެވެ.\nސައޫދީއާއި ޔޫއޭއީ ހިމެނޭ އަރަބި ކޯލިޝަނުން ބުނީ ހޫތީ ހަނގުރާމަވެރިންނާ ދެކޮޅަށް ވަރުގަދަ ހަމަލާތަކެއް ދީ އެމީހުން ބަލިކުރުމަށްފަހު، ހުދައިދާގެ އެއާޕޯޓު މިހާރު ވަނީ އަރަބި ކޯލިޝަންގެ ކޮންޓްރޯލްގެ ދަށުގައި ކަމުގައެވެ. ނަމަވެސް ހުދައިދާގައި ތިބޭ ބޭރުގެ މުރާސިލުން ފޮނުވި އެންމެ ފަހުގެ ފޮޓޯތަކަށް ބަލާއިރު ހުދައިދާގެ އެއާޕޯޓުގައި އަދިވެސް ތިބީ ހޫތީ ހަނގުރާމަވެރިންނާއި އެމީހުންނަށް ވަފާތެރި ޔަމަން ސިފައިންނެވެ. ހޫތީން މިކަމާ ބެހޭގޮތުން ބަޔާނެއް ދީފައެއް ނުވެއެވެ.\nސައޫދީއާއި ޔޫއޭއީން ހަނގުރާމަ ކުރަނީ ހުދައިދާގެ ކަނޑުގެ ބަނދަރު ހިފުމަށެވެ. އީރާނުން ހޫތީންނަށް ފޮނުވާ ހަތިޔާރު ޔަމަނަށް އެތެރެވަނީ އެ ބަނދަރު މެދުވެރިކޮށް ކަމަށް ސައޫދީއާއި ޔޫއޭއީގެ ކޮންޓްރޯލުގެ ދަށުގައި ވާ ޔަމަންގެ ސަރުކާރުން ބުނެއެވެ. ސައޫދީއާއި ޔޫއޭއީން ހުދައިދާއަށް ހަމަލާތައް ދޭން ފެށުމުގެ ކުރިން އދއިން ވަނީ ހަނގުރާމަ ނުފެށުމަށް އެދެގައުމަށް ތަކުރާރުކޮށް އިލްތިމާސްކޮށްފައެވެ. އެއީ ބާރުގެ ބޭނުންކޮށް ހުދައިދާ ހިފަން މަސައްކަތްކޮށްފިނަމަ އެރަށުގައި ވަރުގަދަ ލޭ އޮހޮރުވުމެއް ހިނގައި އެރަށުގެ ގިނަ ބަޔަކު ހައިހޫނުކަމުގައި މަރުވެގެންދާނެ ކަމުގެ ބިރު ހީވެފައިވާތީއެވެ.\nނަމަވެސް ސައޫދީއާއި ޔޫއޭއީ ވަނީ ހައެއްކަ ދުވަހުގެ ތެރޭގައި ހުދައިދާގެ ބަނދަރު ހޫތީންގެ އަތްދަށުން މިނިވަންކުރެވޭނެކަމަށް ބުނެ ހުދައިދާއަށް ވައިގެ މަގުން ހަމަލާތައް ދީ ހަނގުރާމަ ފަށާފައެވެ. މި ހަނގުރާމައިގައި މަރުވި މީހުންނާއި ޒަހަމްވެފައިވާ މީހުންގެ އަދަދު ސާފުނުވި ނަމަވެސް އެތައް ސަތޭކަ ބަޔަކު މަރުވެފައިވާ ކަމަށާއި މަރުވެފައިވާ ބައެއް މީހުންގެ ހަށިތައް ހުދައިދާގެ މަގުތަކުގައި ކުނިވެފައިވާ ކަމަށް ރިޕޯޓްތައް ބުނެއެވެ.\nހުދައިދާގެ ރައްޔިތެއްކަމަށްވާ އަލީ އުމަރު ބުނީ އޭނާއާއި އޭނާގެ އާއިލާ ހައިހޫނު ކަމުގައި އުޅޭތާ ހަތަރު ދުވަސް ވެފައިވާ ކަމަށާއި އީދު ދުވަހުވެސް އޭނާގެ ޅަދަރިންނާއި މުސްކުޅި މައިންބަފައިންނަށް ފެންފޮދެއްވެސް ލިބިފައި ނުވާކަމުގައެވެ. އަދި ހަނގުރާމައިގެ ހަމަލާތަކުގައި އެއް ކުއްޖަކު ޒަޚަމްވެފައި ވާއިރު އޭނާއަށް ފަރުވާދިނުމަށް ސިއްހީ މަރުކަޒަކަށް ދެވުނީ ގަދަ ހޫނުގައި އެ ކުއްޖާ ގޮވައިގެން ހަ ގަޑިއިރު ހިނގުމަށްފަހު ކަމަށާއި އޭރު ކުއްޖާ ވަނީ ކޯމާއަކަށް ގޮސްފައި ކަމަށް ރޮއިޓާސްއަށް ދިން ބަޔާނެއްގައި އަލީ އުމަރު ބުންޏެވެ. އަލީ އުމަރު އުޅޭ ބިކަ ހާލަތަކީ ހުދައިދާގެ ގިނަ ރައްޔިތުން މިހާރު އުޅެންޖެހިފައިވާ ހާލަތުކަން ރޮއިޓާސް އިން ބުނެއެވެ.\nޔަމަނަށް އެތެރެ ކުރާ މުދަލުގެ ގާތްގަނޑަކަށް 70 ޕަސަންޓު އެތެރެކުރަނީ ހުދައިދާ ބަނދަރުންނެވެ. އެބަނދަރު އަދިވެސް އޮތީ، ހޫތީ ހަނގުރާމަވެރިންގެ ކޮންޓްރޯލުގެ ދަށުގައެވެ. ނަމަވެސް ސައޫދީއާއި ޔޫއޭއީ އަދި އެ ދެގައުމުގެ ކޮންޓްރޯލުގެ ދަށުގައިވާ ޔަމަން ސަރުކާރަށް ވަފާތެރި ސިފައިން ތިބީ ހުދައިދާ ބަނދަރު ހިސާރު ކޮށްގެންނެވެ.\nހުދައިދާގެ ހަނގުރާމަ އަވަސް މުއްދަތެއްގައި ނިމުމަކަށް ނުގެނަސްފިނަމަ، އެ ރަށުގައި ދިރިއުޅޭ 400،000 އަށް ވުރެ ގިނަ މީހުންގެ ތެރެއިން މަދުވެގެން 300،000 އެއްހާ މީހުންނަށް ހައިހޫނުކަމާއި ބަލިމަޑުކަމުގެ އިންސާނީ މުސީބާތަކާ ކުރިމަތިވެދާނެކަމުގެ އިންޒާރު އދއިން ވަނީ ދީފައެވެ. ހަނގުރާމަ ނިމުމަކަށް ގެނައުމަށްޓަކައި އދއިން ހޫތީނަށް ހުށަހަޅާފައިވަނީ ހުދައިދާގެ ބަނދަރު އދގެ ބެލުމުގެ ދަށަށް ދޫކޮށްލުމަށެވެ. އޭރުން ޔަމަނަށް ބޭނުންވާ ކާބޯތަކެއްޗާއި ބޭސްފަރުވާގެ ސާމާނު އެތެރެކުރުން ފަސޭހަވެގެންދާނެ ކަމަށް އދއިން ބުނެއެވެ. ނަމަވެސް ހޫތީންވެސް އެކަމަށް އެއްބަސްވެފައެއް ނުވެއެވެ.\nފަސް އަހަރުވީ ޔަމަންގެ ހަނގުރާމައިގާ ޔަމަންގެ ވެރިރަށް ސަންޢާ ހޫތީންގެ އަތްދަށުން މިނިވަން ކުރުމަށް ސައޫދީ-ޔޫއޭއީ ކޯލިޝަން އަދިވެސް ވަނީ ނުކުޅެދިފައެވެ. ޔަމަނުގެ ވެރިރަށް ސަންއާ ހޫތީންގެ އަތްދަށަށް ދިޔައީ 2014 ވަނަ އަހަރުގެ ތެރޭގައެވެ. އެއާއެކު ޔަމަންގެ ރައީސް އަބްދުރައްބު މަންސޫރު ހާދީވަނީ ފިއްލަވައިގެން ސައޫދީއަށް ވަޑައިގެންފައެވެ.\nހޫތީންގެ އަތްދަށުން ޔަމަން މިނިވަންކޮށް އަބްދުރައްބު މަންސޫރު ހާދީގެ ސަރުކާރު އަލުން އަނބުރައި ރުޖޫއަކުރުމުގެ ނަމުގައި ސައޫދީއާއި ޔޫއޭއީ ހަނގުރާމަކުރަމުން ގެންދާއިރު ޔަމަނަށް ވެރިވެގަތުމުގެ ޖިއޯޕޮލިޓިކަލް އެޖެންޑާއެއް އެ ދެގައުމުން ގެންގުޅޭކަމަށް ރައީސް ހާދީއަށް ވަފާތެރި ފަރާތްތަކުންވެސް ވަނީ ތުހުމަތު ކޮށްފައެވެ.\nމިކަމުގެ ސަބަބުން އެދެގައުމާއި ހާދީގެ ގުޅުންތައް ގޯސްވެފައި ވާއިރު ހާދީގެ ބަދަލުގައި ޔަމަންގެ ވެރިކަމަށް އެގައުމުގެ ކުރީގެ ރައީސް އަލީ އަބްދުﷲ ސާލިހުގެ ދަރިކަލުން އަހްމަދު އަލީ އަބްދުﷲ ސާލިހު ގެނައުމަށް ސައޫދީއާއި ޔޫއޭއީއިން މަސައްކަތްކުރަމުން ގެންދާކަމުގެ ހަބަރުތައް ވަނީ ވަރަށް ބޮޑަށް ފެތުރިފައެވެ.\nއަހްމަދުގެ ބައްޕަ އަދި ޔަމަންގެ ކުރީގެ ރައީސް އަލީ އަބްދުﷲ ސާލިހުއަކީ ޙޫތީންނާ ގުޅިގެން ހާދީގެ ވެރިކަމާ ދެކޮޅަށް ހަރަކާތްތެރިވި އިސް ފަރާތެވެ. ހޫތީންނާއެކު ސާލިހު ހުންނެވުމުން ޔަމަން ސިފައިންގެ ލަޝްކަރުތަކުގެ ބޮޑުބައެއްވެސް ހަރަކާތްތެރިވަމުން ދިޔައީ ހޫތީންނާއެކުގައެވެ. ހާދީއަށް ވަފާތެރީ ޔަމަން ސިފައިންގެ ތެރެއިން މަދު ބައެކެވެ. ނަމަވެސް މިއަހަރުގެ ކުރީކޮޅު ސާލިޙް އަވަހާރަކޮށްލީވެސް ހޫތީންނެވެ. އެއީ ހަނގުރާމައިގެ ވަގުތުގައި ޚިޔާނާތްތެރިވެ ޣައްދާރުވުމުން ކަމަށް ހޫތީން ބުނެއެވެ.\nފަސް އަހަރުވީ ޔަމަންގެ ހަނގުރާމައިގާ މިހާތަނަށް 30،000 މީހުން މަރުވެ 700،000 އެއްހާ މީހުން ވަނީ ޒަޚަމްވެފައެވެ. އަދި ޔަމަންގެ އާބާދީގައި ހިމެނޭ 22 މިލިޔަން މީހުންގެ ތެރެއިން 18 މިލިޔަން މީހުން ވަނީ ބަނޑަށްޖެހިފައެވެ. އަދި ޔަމަންގެ ކަންކޮޅުތަކުގައި ކޮލެރާ ފެތުރި ކޮންޓްރޯލް ނުވާތާ ދޮޅު އަހަރު ވެފައިވާއިރު ކޮލެރާގައިވެސް އެތަށް ހާސް ބަޔަކުވަނީ މަރުވެފައެވެ. އަދި ހޫތީންނާއި އަރަބި ކޯލިޝަނުންވެސް ޔަމަންގެ ކުށެއް ނެތް އާންމުންނަށް ހަަމަލާތައް ދެމުން ގެންދާކަމަށް އދއިން ބުނެއެވެ.\nސައުދީ އަރަބިއާ ޔަމަނު ހަނގުރާމަ ޔަމަން ޔޫއޭއީ


Male' Gai Hadhan Iulaankuri Cruise Terminal, Faahaana Bariakah Badhalvehje - Vaguthu\nމާލޭގައި އަޅަން އިއުލާންކުރި ކްރޫޒް ޓާމިނަލް، ފާހާނާ ބަރިއަކަށް ބަދަލުވެއްޖެ!\nމާލޭ މަސްވެރިންގެ ޕާކުގައި ކުރޫޒް ޓާމިނަލް ބިލްޑިންގ އެއް އިމާރާތް ކޮށްދޭނެ ފަރާތެއް ހޯދަން އެމްޑަބްލިއުއެސްސީ އިން ކުރި އިއުލާން ބާތިލްކޮށް އެސަރަހައްދުގައި ރެސްޓް ރޫމެއް (ފާހާނާ ބަރިއެއް) އިމާރާތް ކުރަން އިއުލާން ކޮށްފިއެވެ.\nކްރޫޒް ޓާމިނަލެއް އަޅަން ކުރި އިއުލާން ބާތިލް ކުރި ސަބަބެއް އެމްޑަބްލިއުއެސްސީ އިން ނުބުނެއެވެ. އެމްޑަބްލިއުއެސްސީ އިން މިއަދު ކުރި އިއުލާނެއްގައި ބުނީ މާލޭ މަސްވެރިންގެ ޕާކުގައި ރެސްޓް ރޫމެއް އިމާރާތް ކޮށްދޭނެ ފަރާތެއް ހޯދަން އިޢުލާން ކުރާކަމަށާއި މިމަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލާ ކަމަށެވެ.\nކްރޫޒް ޓާމިނަލެއް މާލޭގައި އެޅުމަށް އެމްޑަބްލިއުއެސްސީ އިން އިއުލާން ކުރިއިރު ހުޅުމާލޭގައި ކްރޫޒް ޓާމިނަލެއް އެޅުމަކީ ކުރީގެ ރައީސް މައުމޫންގެ ވެރިކަމާއި ހަމައިން ޕްލޭން ކޮށްފައި އޮތް ކަމެކެވެ. ކުރީގެ ރައީސް ޔާމީންގެ ވެރިކަމުގައި އެމަސައްކަތް ހުޅުމާލޭގައި ފެށުމުގެ އެންމެ ފަހުގެ ތައްޔާރީތައް ވެސް ވިއެވެ.\nއެމްޑަބްލިއުއެސްސީ އިން ބުނީ ރެސްޓް ރޫމެއް އެޅުމުގެ ބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަނިކަމަށެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 500.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 22 އޮގަސްޓް 2019 އިން 26 އޮގަސްޓް 2019 އަށް، ބަންދުނޫން ކޮންމެ ދުވަހެއްގެ ހެނދުނު 10:00 އިން މެންދުރު ފަހު 03:00 އަށް އެމްޑަބްލިއުއެސްސީގައެވެ. ބީލަންފޮތް ދޫކުރުން އޮންނާނީ 28 އޮގަސްޓް ގައެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 01 ސެޕްޓެމްބަރ ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 05 ސެޕްޓެމްބަރ 2019 ވާ ދުވަހެވެ. ބިޑް ސެކިއުރިޓީގެ ގޮތުގައި ބިޑް ހުށައަޅާއިރު -/10،000 ރުފިޔާގެ ބިޑް ސެކިއުރިޓީ ހުށަހަޅަން ޖެހޭނެއެވެ.\nއޮގަސްޓް 22, 2019 08:43\nކްރޫޒް ޓާމިނަލެއް ގޮތަށް ބޭނުން ކުރެވޭ ގޮތަށް ފައިސާ ދީގެން ބޭނުން ކުރާ ގޮތަށް ފާހާނާ ބަރިއެއް ވެސް ހެދި ދާނެއެއްނު. ރިސޯޓު ތަކުން މީހުން އައިސް ގޮސްވާ ފެރީތަކާއި، ރާއްޖޭ ގެ ރަށްރަށަށް ދަތުރު ކުރާ ލޯންޗު ފެރީތަކަށްވެސް ބޭނުން ކުރެވޭ ގޮތަށް ހެދިދާނެ އެއްނު. މިހާރު އެއުޅެންޖެހެނީ މީހުންތައް ވާރޭއާއި އަވީގައި، މަޑުކޮށްލައިގެން ހުންނާގެ ޖާގައެއްވެސް ނޯވޭ. މަގު ބްލޮކް ވާގޮތް ވޭ ބޭންކު ކައި.\nއޮގަސްޓް 22, 2019 08:49\nމަލްޓި ޕާރޕަސްކޮށް އެތަން ހެދިދާނެ އެއްނު، ކްރޫޒް ޓާމިނަލެއް ހަދަންވީ، ރަށްރަށް އޮންނަ ލޯންޗު ފެރީ ތަކާއި ރިސޯޓުތަކުގެ ފެރީ ދަތުރުތަކަށްވެސް ބޭނުންކުރެވޭ ގޮތަށް. މިހާރު އެއުޅެންޖެހެނީ އިށީންނާނެ ޖާގައެއް ނެތި. ޓްރެފިކް ބްލޮކްވެ، އައްވާއި ވާރޭގައި. އެއީ ހައްލެއް ހޯދައިދޭންޖެހޭ ކަމެއް. ރަށްރަށަށް ފުރަން އައިސްތިބޭ ކުޑަކުދިންނާއި މާބަނޑުމީހުންނާއި މުސްކުޅިންވެސް.\nއޮގަސްޓް 22, 2019 08:50\nހައްހައްހައްހާ..!! މިއީ މިސަރުކާރުގެ ފެންވަރަކީ.! ފާޚާނާ ބަރިއެއް އަޅާފަވެސް، މިސަރުކާރުގައި ހުންނާނީ ކްރޫޒް ޓަރމިނަލެއް އަޅާފައޭ މިމީހުން ބުނެފާނެ. އަނެއްކާ ވަށައިގެން އެނބުރޭ ރީނދޫ ބައިގަޑަށް އެފާޚާނާ ފެންނާނީ ވެސް ކްރޫޒް ޓަރމިނަލެއްގެ ސިފައިގަ.\nނޫނޭ އަސްލު ވަރަށް ރަގަޅުކަމެއް. ތީ ވަރަށް ބޭނުން ކަމެއް. ކްރޫޒް ޝިޕް ތަކުގަ ރާއްޖެ އަންނަ ފަތުރުވެރިން މާލެ ފައިބާ އުޅޭ އިރު ފާޚާނާ ކޮށްލަން ޖެހުނަސް އުޅެނީ ވަރަށް ހާލުގަ. ކްރޫޒް ޓަރމިނަލެކޭ ކިޔާފަ ފާޚާނާ ބަރިއެއް މިސަރުކާރަށް އެޅުނަސް ތީ ލައްކަ ބޮޑުވަރު. ޤާބިލްކަމެއް ނެތް ބަޔަކަށް ތީ ލައްކަ ބޮޑުވަރު.\nއޮގަސްޓް 22, 2019 09:09\n22 އޮގަސްޓުން 26 އޮގަސްޓަށް. ދޭތެރެއަށް މިއަންނަނީ ބަންދު ދުވަސް. ކިހާ ފައްކާ\nއޮގަސްޓް 22, 2019 09:46\nއޮގަސްޓް 22, 2019 09:54\nއެއީ ކުރޫޒް ފާޚާނާ ބަރިއެއް. އެއީ އިބްރާހިމް މުހައްމަދު ސުލޯހް ގެ ސަރުކާރުގެ ވަޢުދެއް.\nއޮގަސްޓް 22, 2019 12:34\nޖަޒީރާ ފިލްމު މިއޮއް ނިމޭ ގޮތެއް ދޯ ؟ ފިލްމު ޑައިރެކްޓަރ އަމްޖޭ ވެސް ހިންދީ ފިލްމު ޝޯލޭގެ ކޮޕީ އެއް ޖަޒީރާ ގޮތަށް ހަދަން އުޅުނު . ރާއްޖޭގައި ރޭލު ނެތީމާ ރޭލުގައި ކުޅެންޖެހޭ ބައި ބައިސްކަލް އަކަށް ބަދަލު ކުރީ .ޔާމީނު ސަރުކާރުން ހަދަން ފެށި ފްލެޓް ތައް ޖަޒީރާ ސަރުކާރުން ނިންމާރު ރައްޔިތުން ތިބޭނީ ފްލެޓްވެފަ ހެން ހީވަނީ މިދާވަރުން ދަންޏާ


މަލަކުލް މައުތުގެފާނާއި އިމާމު މާލިކުގެފާނު – Sheikh Fikree Sheikh Fikree\nމެއި 11، 2016\nމަލަކުލް މައުތުގެފާނާއި އިމާމު މާލިކުގެފާނު\nއަލްއިމާމު މާލިކު رحمه الله ނިދުކުރައްވާފައި އޮންނަވަނިކޮށް ހުވަފެންފުޅުގައި މަލަކުލް މައުތުގެފާނު ފެނިވަޑައިގަތެވެ.\nމާލިކުގެފާނު މަލަކުލް މައުތާ ސުވާލު ކުރެއްވިއެވެ. “އޭ މަލަކުލް މައުތެވެ! އަހަރެންގެ ޢުމުރުން ބާކީ އޮތީ ކިތައް ދުވަސް ހެއްޔެވެ؟”\nދެން މަލަކުލް މައުތުގެފާނު ފަސްއިނގިލިން އިޝާރާތް ކުރެއްވިއެވެ.\nއިމާމު މާލިކުގެފާނު ސުވާލު ކުރެއްވިއެވެ. “ތިޔަ ފަހެއްގެ މާނައަކީ ކޮބައިހެއްޔެވެ؟ އެއީ ފަސް ދުވަސް ހެއްޔެވެ؟ ނުވަތަ ފަސް ހަފްތާ ހެއްޔެވެ؟ ނޫނީ ފަސް މަސްދުވަސް ހެއްޔެވެ؟ ނޫނީ ފަސް އަހަރު ހެއްޔެވެ؟”\nއެކަލޭގެފާނަށް ޖަވާބު ލިބިވަޑައިނުގެން އުޅުއްވަނިކޮށް ހޭފުޅުލެއްވުނެވެ. ދެން، މާލިކުގެފާނު، އެދުވަސްވަރުގެ މަޝްހޫރު ޢާލިމު އަދި ހުވަފެން ތަޢުބީރުކުރެއްވުމުގައިވެސް އަރާހުންނެވި، އިބްނު ސީރީންގެ އަރިހަށް ވަޑައިގެން އެ ހުވަފެންފުޅާ ބެހޭ ގޮތުން ސުވާލު ކުރެއްވެވިއެވެ.\nއިބްނު ސީރީން ވިދާޅުވިއެވެ. “އޭ ދާރުލް ހިޖުރައިގެ އިމާމު އެވެ! މަލަކުލް މައުތުގެފާނު، ކަލޭގެފާނަށް އެ އިޝާރާތް ކުރެއްވީ އަހަރު ނުވަތަ މަސް ނުވަތަ ހަފްތާތާ ނުތަތަ ދުވަސްތަކެއްގެ ވާހަކަ އެއް ނޫނެވެ. އެކަލޭގެފާނު އެ އިޝާރާތް ކުރެއްވީ މާތް ﷲ ފިޔަވާ އެހެން އެއްވެސް ފަރާތަކަށް އެނގުމެއް ނުވާ، ޣައިބުގައިވާ ފަސްކަމަކަށެވެ. އެއީ؛\n“إِنَّ اللَّهَ عِندَهُ عِلْمُ السَّاعَةِ وَيُنَزِّلُ الْغَيْثَ وَيَعْلَمُ مَا فِي الْأَرْحَامِ وَمَا تَدْرِي نَفْسٌ مَّاذَا تَكْسِبُ غَداً وَمَا تَدْرِي نَفْسٌ بِأَيِّ أَرْضٍ تَمُوتُ إِنَّ اللَّهَ عَلِيمٌ خَبِيرٌ” (لقمان 34)\nމާނައީ: “ހަމަކަށަވަރުން، ޤިޔާމަތްވުމުގެ ވަގުތު ދެނެވޮޑިގަތުން ވަނީ، ﷲ ގެ ޙަޟުރަތުގައެވެ. އަދި އެކަލާނގެ ވާރޭ ވެއްސަވަތެވެ. އަދި ރަޙިމުތަކުގައިވާ ތަކެތި އެކަލާނގެ ދެނެވޮޑިގެންވެތެވެ. އަދި އެއްވެސް ނަފްސަކަށް، އެ ނަފްސަކަށް މާދަމާ ހޯދައިގަންނާނީ ކޮންކަމެއްކަން ނޭނގޭނެތެވެ. އަދި އެއްވެސް ނަފްސަކަށް އެ ނަފްސެއް މަރުވާނީ ކޮން ބިމެއްގައި ކަމެއް ނޭނގޭނެތެވެ. ހަމަކަށަވަރުން، ﷲ އީ، މޮޅަށް ދެނެވޮޑިގެންވާ، ޚަބީރުވަންތަ ރަސްކަލާނގެއެވެ.”


ބީއެމްއެލްގެ ލުއި ލޯނު ތިން ލައްކަ އަށް ބޮޑުކުރަނީ\nދަރަނީގެ ވަނަވަރު އާންމުންނަށް ލިބޭ ގޮތަށް އެމްއެމްއޭ އިން ތައްޔާރުކުރި ވެބްސައިޓު އިފްތިތާހުކުރަން ބޭއްވި ރަސްމިއްޔާތުގައި، ޝަރީފު ވިދާޅުވީ އެ ބޭންކްގެ ލުއި ލޯނުގެ އިވެލުއޭޝަން އޮޓަމޭޓް ކުރެވި ލޯނު ހަމަޖެހޭ މުއްދަތު ފަސް ދުވަހުގެ މުއްދަތަކަށް މިހާރު ކުޑަކޮށްފައިވާ ކަމަށެވެ.\nޝަރީފު ވިދާޅުވި ގޮތުގައި 300،000ރ އާ ހަމައަށް ލިބޭ ލުއި ލޯނުގެ އިތުރުން އަމިއްލަ ފަރުދުންނަށް އަމާޒުކޮށްގެން އާ ލޯނުތަކެއް ތައާރަފްކުރުމުގެ މަސައްކަތް ވެސް އަންނަނީ ކުރަމުންނެވެ.\nމިހާރު ލުއި ލޯނުގެ ގޮތުގައި އެންމެ ބޮޑުކޮށް ދޫކުރަނީ 100،000ރ އެވެ. މިއީ ވަރަށް ގިނަ އާންމުން މިހާރު ވެސް ނަގަމުން އަންނަ ލޯނެކެވެ.\nދަރަނީގެ މައުލޫމާތު އެނގޭ ވެބްސައިޓެއް ހަދައި އެ މެދުވެރިކޮށް އަމިއްލައަށް ރިޕޯޓް ނެގޭނެ ގޮތް ފަހިވުމަކީ ރާއްޖޭގެ ބޭންކިން ސިނާއަތަށް މުހިންމު ބަދަލެއް ކަމަށް ޝަރީފް ވިދާޅުވި އެވެ.\n“އެމްއެމްއޭގެ އިތުރުން ބޭންކުތަކަށާއި އާންމު ފަރުދުންނަށް ވެސް މި ޚިދުމަތާ އެކު ވަރަށް ބޮޑު ލުއި ފަސޭހަވެގެންދާނެ. އަދި އަޅުގަނޑު ދެކޭ ގޮތުގައި މިއީ ރާއްޖޭގެ ބޭންކިން ނިޒާމަށް މިވަގުތު ބޭނުންވާ ފަދަ އީޖާދީ އަދި ޒަމާނީ ބަދަލެއް،” ޝަރީފް ވިދާޅުވި އެވެ.\nއޭނާ ވިދާޅުވީ ބޭންކަކުން ކުރާ އެންމެ މުހިންމު މަސައްކަތަކީ ބޭންކަށް ލިބޭ ޑިޕޮސިޓް އިންވެސްޓްކުރުން ކަމަށާއި ލޯނެއް ދޫކުރުމުގައި އެ ލޯނު ދޫކުރެވޭ ފަރާތުގެ ކްރެޑިޓް ހިސްޓްރީ ނުވަތަ ކްރެޑިޓް ވާދިނެސް ބެލުމަކީ ބޭންކަށް ވަރަށް މުހިންމު ކަމެއް ކަމަށެވެ.\nއެމްއެމްއޭގެ ކްރެޑިޓް އިންފޮމޭޝަން ބިއުރޯއަށް ބޭނުންވާ ސައްހަ މައުލޫމާތު، ރާއްޖޭގެ އެންމެ ބޮޑު ބޭންކްގެ ގޮތުން ބީއެމްއެލުން ފޯރުކޮށްދެމުން އަންނަ ކަަމަށް ވެސް އޭނާ ވިދާޅުވި އެވެ. އެހެންކަމުން އެ ބިއުރޯ އަށް ލިބޭ މައުލޫމާތުގެ އެންމެ ބޮޑު ބައެއް ހިއްސާވަނީ ބީއެމްއެލުން ކަން ޝަރީފް ފާހަގަކުރެއްވި އެވެ.


Hibalhidhoo ge Massala ah B. Maalhohu Council in Thadhakkhul vaan Garaareh Faas Koffi | Atoll News\nހިބަޅިދޫގެ މައްސަލައަށް ބ. މާޅޮހު ކައުންސިލުން ތަދައްޚުލްވާން ގަރާރެއް ފާސްކޮށްފި\nޝާއިޢުކުރީ: މުޙައްމަދު އަފްރާޙް ޖޫން 9, 2021, 20:04\nސްޕްރީމް ކޯޓުގައި ހިނގަމުންދާ ބ. ހިބަޅިދޫގެ މައްސަލައަށް ބ. މާޅޮހު ކައުންސިލުން ތަދައްޚުލްވާން ގަރާރެއް ފާސްކޮށްފި އެވެ.\nމި ގަރާރު ފާސްކުރީ އެ ކައުންސިލުގައި ހިމެނޭ5މެމްބަރުންގެ އަޣުލަބިއްޔަތުން ނެވެ.\nމިކަމާއިގުޅިގެން ބ. މާޅޮހު ކައުންސިލުގެ ރައީސް ޢަބްދުﷲ ސުޖާޢު އެޓޯލް ނިއުސް އަށް ދެއްވި ޚާއްސަ ބަސްދީގަތުމެއްގައި ވިދާޅުވީ ހިބަޅިދޫ އަކީ ގާނޫނީ ގޮތުން މާޅޮހުގެ އިހްތިސާސްގެ ތެރޭގައި ހިމެނޭ ރަށެއް ކަމަށެވެ.\nއެހެންނަމަވެސް މާޅޮހުގެ އިހްތިސާސް، ރައީސް ކަނޑައެޅުއްވި އިރު، ހިބަޅިދޫ ވައްދާފައި ނެތް ކަމަށެވެ. ސަބަބަކީ ހިބަޅިދޫއަކީ ޓޫރިޒަމަށް ސަރުކާރުން ނަގާފައިވާ ރަށަކަށްވާތީ ކަމަށް ވެސް ސުޖާޢު ވިދާޅުވި އެވެ.\n“ހިބަޅިދޫއަކީ ހުރިހައި ޒަމާނެއްގައި ވެސް މާޅޮހުގެ ރައްޔިތުންގެ ދިރިއުޅުމާ ގުޅިފައިވާ ރަށެއް. އެރަށަކީ މިހައިތަނަށް ޓޫރިޒަމާ ގުޅުންހުރި އެއްވެސް ކަމެއް ހިންގާފައިވާ ރަށެއް ނޫން.” ސުޖާޢު ވިދާޅުވި އެވެ.\nއޭނާ އިތުރަށް ވިދާޅުވީ އެރަށުގެ މައްސަލަ ސްޕްރީމް ކޯޓުގައި އެ ހިނގަނީ އެރަށުގައި ރިސޯޓުހަދަން އޭރު އެއްބަސްވި ފަރާތާއެކު ހަދާފައިވާ އެއްބަސްވުން އުވާލައިގެން ދަށުކޯޓުން ނިންމީ، އެ އެއްބަސްވުން އުވާ ނުލެވޭނެ ކަމަށް ކަމަށެވެ.\nނަމަވެސް ހައިކޯޓުން ދަށުކޯޓުގެ މައްސަލަ ބާތިލުކޮށްފައިވާތީ، އެ އެއްބަސްވުން އޮންނާނީ ނިމުމަށް އައިސްފައި ކަމަށް ވެސް އޭނާ ވިދާޅުވި އެވެ.\n“ދެން އަނެއްކާވެސް އެރަށް ލިބުނު ފަރާތުން އެއޮތީ އެ މައްސަލަ ސްޕްރީމް ކޯޓުގައި އިސްތިޢުނާފު ކޮށްފަ. އެ މައްސަލަ ދައުލަތާ އެއްކޮޅަށް ނިމިއްޖެ ނަމަ، މާޅޮހުގެ އިހްތިސާސް ގެ ތެރެއަށް ހިބަޅިދޫ ވައްދަދޭން ސަރުކާރަށް ފުރުޞަތު އެބައޮތް.” ސުޖާޢު ވިދާޅުވި އެވެ.\nސުޖާޢު ވިދާޅުވީ ލާމަރުކަޒީ ގާނޫނުގައި ކައުންސިލުތަކާއި ރައްޔިތުން ބާރުވެރި ކުރުވުމުގެ މަހްފޫމަށް ބަލާ އިރު، އެންމެރަނގަޅު ގޮތަކަށް ވާނީ ހިބަޅިދޫ، މާޅޮހުގެ އިހްތިސާސް ގެ ތެރެއަށް ވެއްދުން ކަމަށެވެ.\nއެހެންކަމުން އެ ގަރާރު އެގޮތަށް ފާސްކުރީ އެ މައްސަލައިގެ ތެރެއަށް މާޅޮހު ކައުންސިލުން ވަންނަން ޖެހޭނެކަމަށް ގަބޫލު ކުރެވޭތީ ކަމަށް ވެސް ސުޖާޢު ވިދާޅުވި އެވެ.\nއޭނާ ވިދާޅުވީ އެ ގަރާރާއި އެއްގޮތަށް އެ މައްސަލައަށް ތަދައްޚުލުވާން ސްޕްރީމް ކޯޓަށް ހުށަހަޅާނެ ކަމަށެވެ. ނަމަވެސް ތަދައްޚުލުވާން ފުރުސަތު ދޭނީތޯ ނުވަތަ ނޫންތޯ ނިންމާނީ ސްޕްރީމް ކޯޓުން ކަމަށް ވެސް ސުޖާޢު ވިދާޅުވި އެވެ.


Short Story: Dhahivigani\nހެނދުނު ހަޔެއް ޖަހާ އިރަށް ހަޅޭފަޅޭ ޖަހައިގަންނާނޭ ގަޑިއެއް ރުއްޖެހިގޭގައި ސޯނާކޮށްފައި ހުންނަނީކީއެއް ނޫނެވެ. އަމާ ވައްވައްޖަހަން ފެށީމަ، އިތުރަށް ކެތްނުކުރެވިގެން ހުސޭނު ފުންމައިގެން ތެދުވެ ގިފިއްޔަށް ވަދެ މޫނު ދޮވެލައިގެން ގެއިން ނުކުތީ އެވެ. ނުވަތަ މަންމަގެ ހަޔާތްނުހުންނަވަރޭ ހިތަށް އަރައި ލަދުން ފިލީ އެވެ.\nއެހެންޏާ މިއީ ހަމަ ކޮންމެ ދުވަހަކު ވެސް ރުއްޖެހިގެއަށް އިރުއަރައިގެން އަންނަ ގޮތެވެ. ހުސޭނުގެ އަމާ، މަރީނާ ފަތިހު ހިއްލާލާ ގޮތަށް އިރުމެދުޖެހި ވާތާވެގެން ވެއްޓެން ދެން އުޅޭނީ ޖެހިގެން ހުންނަ ސައްކެޔޮގޭ ސަކީނާއާ ދިމާލަށް ހެއްދެވި ނެހެއްދެވިއަށް ގޮވުމުގަ އެވެ.\nގެއަށް ގެނެސްފައި އޮންނަ ރާގޮނޑިން ހަންދެމިޔަސް، ކަނޑައިގެން ގެނެސްފައި ހުންނަ އޮޅުއަލަ މަށައި ކޮށިޔަސް، މަރީނާގެ ހުތުރު އަނގަ މައިތިރިއެއް ނުވާނެ އެވެ. ސަކީނާއާ ނުބެހި، އޭނާއާ ދިމާލަށް އެއްޗެއް ގޮވާނުލައި އަތުން ފައިން ހަމަ އެއްކަމެއް ވެސް ނުކުރެވެ އެވެ.\nމިވަރުގެ އަންހެނަކު ކައްކާ އެއްޗެހި ކާން ހެޔޮވާނެތޯ މިއީ ވެސް ހުސޭނު ހިތާހިތުން ކުރާ ސުވާލެކެވެ. އަވަށްޓެރިންނާ ޒުވާބުކުރުމަކީ ކިހާ ހުތުރުކަމެއްހޭ ބުނެ އެކަން ހުއްޓުވައި ދިނުމަށް ބައްޕަ ގާތު އެދުމުން އެ މުސްކުޅި ބަފާ ވެސް އަމިއްލަ ދަރިއާ ދިމާލަށް ހަޔާތްގޮވައިގަތީ އެވެ.\n"ބަލަ ކަލޭ މަދަރުސާއަކަށް ދާން ހޭލައްވަން ގެނެސްފައި ހުރި ރަނގަބީލެއް ނޫންތަ އެއީ؟ މިހިރަ އެއްޗެއް އެވަރުން ވެސް ކިޔަވާކަށް ދަނީކީއެއް ނޫނޭ،" އެ ބައްޕަ ހުސޭނާ ދިމާލަށް ހަޅޭފަޅޭ ޖަހައި ދެ އަތް އުކައިގަތީ ދެން މިހެން ކިޔައިފަ އެވެ.\nއެއީ ވެސް ތެދެކެވެ. އެހާ ފަސޭހައިން ހެނދުނު ހޭލެވޭ އިރު ވެސް ހުސޭނު ކިޔަވަން ދަނީކީއެއް ނޫނެވެ. އެ ޝަކުވާއެއް މީހަކު ކުރާއިރަށް އޭނާ އިނގިލި ދިއްކުރަނީ އަމާ އަށެވެ. މަދަރުސާ އަށް ދިޔައީމަ ކުދިން ހުސޭނަށް މަލާމާތްކޮށް އޭނާއާ ދިމާކުރަނީއޭ ބުނެ އެވެ.\nއެހެންވެ ހުސޭނު ބަލަނީ ކޮންމެ ދުވަހަކު ވެސް ހެނދުނު ހޭލެވޭއިރަށް ގެއިން ނުކުމެގެން ރަށުގެ އެންމެނަށް ފިލޭތޯ އެވެ. މަންމަގެ ޒުވާބާއި ކުދިންގެ ފުރައްސާރަ އާއި ރަށު މީހުންގެ މަލާމާތުން ވެސް ސަލާމަތްވާނެތީ އެވެ. މިގޮތަށް ނުކުމެގެން ގޮސް އިރެއް ނުއޮއްސެނީން އޭނާ ދެން ރުއްޖެހިގެއަކަށް ނުވަދެ އެވެ.\nއެހެން ކުދިންގެ މަންމައިންނާއި ބައްޕަމެން އެމީހުންގެ ދަރިން ދެކެ ލޯބިވާ ގޮތަށް ހުސޭނުގެ އަމާ އާއި ބައްޕަ އޭނާއާ ހެދި ނޫޅޭކަން އެ ސޮރުގެ އަމިއްލަ ޟަމީރު ވެސް ގަބޫލުކުރާތީ އެވެ.\nތުނޑުކުނަލުގެ ކުރެހުން އެޅިފައިވާ ބުރަކަށި ކަހަމުން، އެ އަތް ގެނެސް ބޮލުގެ އިސްތަށިގަނޑު ތެރެއިން ދުއްވަމުން އާ ފުރެމުން ގޮސް ހުސޭނު ފޭބީ އަތިރިއަށެވެ. އަތިރިއަކަށެވެ. މަންމަ އާއި ސަކީނާ ޒުވާބުކުރާ ހިސާބެއްގައި މީހަކަށް މާގެފިލިކުރަން ވެސް ފަސޭހައެއް ނުވާނެތީ އެވެ.\nލައިގެން ހުރި ހަމައެކަނި އަންނައުނުގަނޑު ކަމުގައިވީ ސޯޓުބުރި ކަކުލުން ތިރިއަށް ދަމާލުމަށް ފަހު ހުސޭނު، އުޑުފައިން އިށީނދެއްޖެ އެވެ. އެއަށް ފަހު ގަޔަށް އެރުވި ވަރުގަނޑަކާ އެކު ދެ ލޯ މަރާލީ އަރާމާއި ހިމޭން ކަމުގައި އިރުކޮޅެއް ގުނާލެވޭނެ ކަމަށް ނިންމައިގެންނެވެ.\nއޭނާ އިނީ ހޭޅިފަށުގައި ހެދިފައި ހުރި މަގޫ ގަސްތަކުގެ ހިޔަލާއި ނިވަލުގަ އެވެ. މަގޫ ގޮފިގަނޑެއްގެ ކުރިގަނޑެއް ބިނދެލައިގެން މާބުރު ފަހަމުން މޫނަށް ވެސް މަގޫފަތުން ފިނިކުރަމުންނެވެ.\nނަމަވެސް އެ އަރާމެއްގައި އޭނާ އަށް އިނދެވުނީ އިރުކޮޅަކަށެވެ. އަނެއްކާވެސް ޒުވާބެއްގެ އަޑުފައްގަނޑެވެ. އަނެއްކާ ޒުވާބަށް ފިލަން އުޅުނީމަ ހުސޭނާ ޒުވާބު ހިތާވީ ހެއްޔެވެ؟ އޭނާގެ ހިތަށް އެރީ މިހެންނެވެ.\nއެއަށް ފަހު ނިކަން ފަރުވާތެރިކަމާ އެކު އަތުގައި އޮތް މަގޫފަތްގަނޑުން ބުރި ފޮހެލުމަށް ފަހު ތެދުވިގަންނަމުން ސޯޓު މައްޗަށް ނަގައިފި އެވެ. ދެން އޭނާ ވަދެގެން ދިޔައީ ބޯކޮށް ހެދިފައިވީ މަގޫ ގަސްތަކުގެ ތެރެއަށެވެ. މި ހިސާބުގަނޑަކީ ހުސޭނުގެ ދެ ވަނަ ގެ އެވެ.\nކިޔަވަން ނުދާންވެގެން ގެއިން ނުކުމެގެން އައިސް އަބަދުވެސް އޭނާ ފިލާފައި އޮންނަ ތަނަކީ މިއީ އެވެ. ވަގުރުކު އަޅައިގެން ބޯ މީހުންނާއި މި ހިސާބުގަނޑު ވަލަށް ވަދެ މާ ފޮޅުވާ މީހުންނަކީ ވެސް ކޮން ބައެއްކަން އެންމެ ރަނގަޅަށް އެނގޭނީ ހުސޭނަށެވެ.\nޒުވާބެއްގެ އަޑާ އެކު އޭނާގެ ޝައުގުވެރިކަން އެ ދިމާލަށް ދަމައިގަނެ، ލަވައިގަނެފައި ހުރި ސީމަތިން ހަނދާން ނެތުނީ، މާ ދުރު ނޫން ހިސާބަކުން އިވެމުން އައި އެ ޒުވާބާ އެކު އޭނާ ދަންނަ ފަރިތަ އަޑެއް ވެސް އިވުނީމަ އެވެ.\nއަރައިރުންވަމުން ދިޔަ ދެ މީހުން ފެންނަ ހިސާބަކަށް ނުދެވިގެން އުޅެނިކޮށް އެ ދެ މީހުން އެކަކު އަނެކަކުގެ ގަޔަށް އަތްލާން ފަށައިފިކަން އެނގުމާ އެކު ދެނަކާދެނެއް ނެތި ހުސޭނު ގަސްތަކުގެ ތެރެއިން ގޮފިތައް ބިންދަމުން ދުއްވައިގަތެވެ.\nހަތަރެސް ފައިގެ ތަންތަނުން ލޭ އޮހޮރުވާލައިގެން އޭނާ އަށް ގޮސް ބޯ ދިއްކޮށްލެވުނުއިރު އެކަކު އޮތީ ވެލިގަނޑު މައްޗަށް ދެމިފަ އެވެ. އަނެކަކު އޮތީ ދެ ކަކޫ މައްޗަށް ވެއްޓިގަނެގެންނެވެ. ފެންނަ ފެނުމަށް، ކުރެވުނު ކަންކަތާ މެދު ދެރަވެ މޮޔަ ހީވެގެންނެވެ.\nކަކޫ މައްޗަށް ވެއްޓިގަނެގެން އެ އޮތީ ނިޔަދުރުގޭ މޫސާ ފަތުހީ އެވެ. އެއީ ހުސޭނަށް އެހާ ފަރިތަ މޫނެއް މޫނެއް ނޫނެވެ. ނަމަވެސް އެ މޫނެއް ފެނުމާ އެކު، ބިން މައްޗަށް ދެމިފައި ދެން އެ އޮތީ ކާކުކަން ހުސޭނަށް އެނގިއްޖެ އެވެ. އެއީ ކުރިން އިވުނު އޭނާ ދަންނަ ފަރިތަ އަޑަކީ މޫސާ ފަތުހީގެ އަޑުކަމުގައި ނުވާތީ އެވެ.\nހުސޭނަށް އިވުނީ ދޮންބެއްޔާގެ އަޑެވެ. އެއީ ހުސޭނުގެ ބޮޑުބޭބެއެކެވެ. މިހާރު އެ އޮތީ މޫސާ ފަތުހީގެ އަތް ދަށުވެ ހިރިގަލަކުން ތަޅައި މޫނު ޗިސްކޮށްލައިފަ އެވެ.\nމި މަންޒަރުފެނި ވެރިވި ބިރުވެރިކަމާ އެކު ދެ ފިޔަވަޅެއް ފަހަތަށް އެޅިގޮތަށް މަގޫ ގަސްތަކުގެ ތެރޭގައި ހުސޭނު ހިރިވެސް ނުލައި އޮތީ އެވެ. މިހެން އޮތްވައި ދެން ފެނުނީ މޫސާ ފަތުހީ އޭނާގެ ފައި މައްޗަށް ތެދުވެ، ހުސޭނުގެ ބޮޑުބޭބެގެ ދެ ފައިގައި ހިފައި ކޫއްތާފައި ގެންގޮސް ގޮނޑުދޮށުގައި ހުރި ކުރެދި ގަސްތަކެއް ކައިރީގައި އެ ހަށިގަނޑު ބޭއްވުމަށް ފަހު ދެ އަތުން އެ ތަނުގައި ވަޅެއް ކޮންނަން ފެށީ މަންޒަރެވެ.\nވެލިގަނޑު މަޑު ހިސާބަކަށް ވުމުން ބޭނުންވި ވަޅުގަނޑު ނިކަން ފަސޭހައިން މޫސާ ފަތުހީ ކޮނެފި އެވެ. އެކަމަކު އެއީ ތިލަ ވަޅުގަނޑެކެވެ.\nދެން ފެނުނީ މަރުވެފައި އޮތް މީހާގެ ހަށިގަނޑު އެ ވަޅުގަނޑުގެ ތެރެއަށް ފުރޮޅާލުމަށް ފަހު ފަސްޖަހައި ފޮރުވި ތަނެވެ. އެއަށް ފަހު މޫސާ ފަތުހީ ދެން އަނެއްކާވެސް ދުއްވައިގަތީ މާރާމާރީއެއް ހިނގައި ހުސޭނުގެ ބޮޑުބޭބެގެ ދުވަސް ދުއްވާލި ތަނަށެވެ.\nއޭރު ވެސް ހުސޭނު އޮތީ މަންޒަރު ބަލަން ގަސްތަކު ތެރޭގައި ފިލަ އެވެ. ބޮޑުބޭބެ މަރާލި ވާހަކަ ރަށު މީހުންނާ ހަމަ އަށް ގެންގޮސް ދިނުމަށް ވުރެ އޭނާ އަށް މުހިންމުވީ މޫސާ ފަތުހީ ކުރަން އުޅޭ ކަމެއް ބެލުމަށް އެތަނުގައި އޮތުމެވެ.\nނަމަވެސް ވާނުވާއެއް ނޭނގި އޮތްވައި ހުސޭނަށް ދެން ފެނުނީ ނިކަން ބޮޑު ގަލެއްގެ ސިފައަށް އޮތް އެއްޗެއް އުފުއްލާލައިގެން ބަނޑުގައި ޖައްސައިގެން މޫސާ ފަތުހީ އެއްގަމަށް ދުއްވައިގަތް މަންޒަރެވެ. އެގަމަށް އަރައި، ލައިގެން ހުރި ޓީޝާޓުގަނޑު ބޭލުމަށް ފަހު އޭގައި އަޅައި ފޮރުވީ އެވެ.\nމީހެއްގެ ފުރާނަ ދުއްވާލުމަށް ފަހު މޫސާ ފަތުހީގެ ގައިގައި ހުރި ވަރެއްލާފައި އުފުއްލާލައިގެން އެ ގެންދިޔައީ ހިރިގަލަކަށް ވުރެ އަގުބޮޑު އެއްޗެއްކަން ހުސޭނަށް ރޭކާލީ ދެނެ އެވެ.\nއެ ބިޔަ ހުދަންބަރުގެ ވަހާއި ދަހިވެތިކަމުގެ ތެރެއަށް ހުސޭނު ވެސް ދަމައިގަތެވެ. އެހެންވެ އޭނާ ނިންމީ ބޮޑުބޭބެ އަށް ވީގޮތް އެއްވެސް މީހަކަށް ކިޔައި ނުދީ މަޑުކުރުމަށެވެ.\nއެހެން ނޫނަސް އުޅުމެއް އަހުލާގެއް، ކުލުނެއް ލޯތްބެއް ނެތް ބޮޑުބޭބެއަކަށް މޮޔަވުމަށް ވުރެ އަގުބޮޑު މާވަހަރަކަށް ގުރުބާންވުން މާ ރަނގަޅެވެ. ހުސޭނުގެ ހިތަށް އެރީ މިހެންނެވެ.\nކުޑައިރު ހުސޭނަކީ ބޮޑުބޭބެގެ އަނިޔާ ލިބިފައިވާ ކުއްޖެކެވެ. އެތައް ދުވަހެއް ވަންދެން ޖިންސީ ގޮތުން އެކިވަރުގެ އަނިޔާތައްކޮށް އުޅުނެވެ. އެ ވާހަކައެއް ހުސޭނު ދުވަހަކު ވެސް އެއްވެސް މީހަކަށް ކިޔައެއް ނުދެ އެވެ.\nނަމަވެސް ބޮޑުބޭބެގެ ކިބައިން ބަދަލު ހިފުމުގެ އެދުން އޭނާގެ ހިތުގައި އަބަދުވެސް އޮވެ އެވެ. އެންމެފަހުން އެ މަގޫ ގަސްތަކުގެ ތެރެއިން ނުކުމެގެން އޭނާ ގެއަށް ދިޔައީ ހިތްފުރިގެންނެވެ. އެހެން އެދުމެއް ވެސް އޮވެގެންނެވެ.\nއޭގެ ދެ ދުވަސް ފަހެވެ. ދޮންބެއްޔާ އާންމުކޮށް ރަށު ތެރެއިން ނުފެންނާތީ އާންމުންގެ ހިތުގައި ސުވާލުތައް އުފެދި އޭނާ އަށް ވީގޮތެއް ބެލުމަށް މީހުން ޝައުގުވެރިވެއްޖެ އެވެ. އޭރު މޫސާ ފަތުހީ އޭނާގެ ރެއާއި ދުވާލު ގުނަމުން ދަނީ މާލެ ދާން އަރާނެ ނާލުބައްތެއްޔެއް ރަށަށް ނައިސްގެން އޭގެ އިންތިޒާރުގަ އެވެ.\nހުސޭނު އިންތިޒާރުކުރަމުން އެ ގެންދަނީ އޭނާގެ އަތަށް އެ މާވަހަރު އަރާނެ އިރަކަށެވެ. ނަމަވެސް އެރި އިރާއެކު އޭނާގެ ދުވަސް ހަރާބުކޮށްލީ މުސްކުޅި އަމާ އެވެ.\nމިއަދު ޒުވާބުކުރުމެއް ނެތެވެ. ހިތާމައިގެ ދުވަހެކެވެ. ނަމަވެސް ހިތާމަ އަކީ ޒުވާބުކުރިޔަސް އަދި ހިތާމަކުރިޔަސް ހުސޭނުގެ އަމާ އަށް ވުރެ އަޑުގަދަ މީހަކު ރަށުގައި ވެސް ނޫޅޭ ކަމެވެ. އަމާގެ ހުރި ހަމައެކަނި ބޭބެ ވީނުވީއެއް ނޭނގި ގެއްލުމުގެ ހިތާމާގައި މުޅި ދުވަސް އެ އޮތް ދަންމާލަނީ އަޑުންއަޑުނަގައި ރުއިމުގަ އެވެ.\nއުފަން ދަރިއަކު ދެކެ ނުވާ ލޯބި މީހަކު އޭނާގެ ބޭބެއް ދެކެ ވެދާނެ ހެއްޔެވެ؟ މިހެން ހިތަށް އަރައި ހުސޭނަށް ހުރެވުނީ މަންމަ ހެދެމުން ދިޔަ ގޮތް ބަލަން އަނގަނަގައިގެންނެވެ.\nކޮންމެއަކަސް ދޮންބެއްޔާ ހޯދަން ރަށުގެ މީހުން ނުކުތުމުން މާވަހަރު ފޮރުވުމަށް ފަހު މޫސާ ފަތުހީ ވެސް އެމީހުންނާ އެކު ނުކުމެއްޖެ އެވެ. އޭނާގެ މޭގަނޑު އަނގަޔަށް އައީ، ދޮންބެއްޔާ ވަޅުލި ހިސާބުގަނޑަށް ގޮސް ނިކަން ވަގުވަގަށް ހޭޅިފަށުން ގޮނޑުދޮށަށް ފޭބިތަނުންނެވެ.\nދޮންބެއްޔާ ވަޅުލިތަން އެ އޮތީ އަލުން ކޮނެފަ އެވެ. އެކަމަކު އެހިސާބުގަނޑުގައި ވެސް ގަބުރެއް ފެންނާކަށް ނެތެވެ.\nމޫސާ ފަތުހީގެ ހިތް ކުރިއަށް ވުރެ ބާރަށް ތެޅިގަތީ އޭނާގެ ސިއްރު އެނގޭ މީހަކު ރަށުގައި ހުރިކަމުގެ އިހްސާސްވި ހިސާބުންނެވެ. މުންޑުގެ ފަސްބައި ދެ އަތަށް ނަގައިގެން މޫސާ ފަތުހީ ދެން ދުއްވައިގަތީ ގެއާ ދިމާލަށެވެ. މާވަހަރު ފޮރުވިތަނުގައި އޭތި އޮތްތޯ ބެލުމަށެވެ.\nދޮންބެއްޔާގެ ގަބުރާ އެކު ހުދަންބަރު ވެސް ގެއްލުނީ އެވެ. މޫސާ ފަތުހީ އަށް އެނގޭ ހަގީގަތަކީ އެހާ އަވަހަށް މީހެއްގެ ހަށިގަނޑު ކުނިވެ ވެއްޔަށް ބަދަލުނުވާނެ ކަމާއި ފަންސާސް އެތައް ކިލޯއެއް ބަރުދަނުގައި ހުރި ބޮޑު މާވަހަރެއް ހުލިނުވާނެ ކަމެވެ.\nރަށުގެ ކޮންމެވެސް މީހަކު މި އޮތީ އޭނާ އަށް ކެއްސެއް ދީފަ އެވެ.\nވަގުކަލޭގެ އަކީ ކާކުކަން މޫސާ ފަތުހީ އަށް ރޭކާލީ އޭގެ ދެ ތިން ދުވަސް ފަހުންނެވެ. ރުއްޖެހިގޭ މަރީނާގެ ހުރި ހަމައެކަނި ފިރިހެން ދަރިކަމުގައިވީ ހުސޭނު ވެސް ވީނުވީއެއް ނޭނގި ގެއްލުނީ އެވެ.\nމާވަހަރާ އެކު ހުސޭނު ފުރައިގެން ދިޔައީ މޫސާ ފަތުހީގެ އަތުގައި ދެން އޮތް އެންމެ އަގުބޮޑު މުދާގަނޑު ވެސް ހިފައިގެންނެވެ. އޭނާގެ ބޮއްކުރާ އެވެ.\nނަމަވެސް ބޮއްކުރާއެއް ގެއްލުނުކަމުގެ އިހްސާސެއް ރަށުގެ އެހެން ބަޔަކަށް ނުކުރެވެ އެވެ. އަދި މޫސާ ފަތުހީ އަށް ލިބުނު ކެއްސުން ވެރިވި ހިތާމަ އިތުރަކަށް ގަދައެއް ވެސް ނުވި އެވެ.\nއެއަށް ވުރެ ގަދަ ވިއްސާރައެއް އޭރު ލައިގަނެފައި އޮތީމަ އެވެ. އަދި އެ ވިލާގަނޑަށް މާވަހަރު ހަދިޔާކުރިޔަސް ހުސޭނާއި ބޮއްކުރާ ސަލާމަތްނުވާނެކަން މޫސާ ފަތުހީ އަށް ޔަގީންވާތީ އެވެ.


Madaveli-Hoandedhoo Causeway Ge Massala Hallu Nuvegen Ulhenee Misarukaaruge Dhoahalhi Kamun: Kureege Member Muaz މަޑަވެލި-ހޯނޑެއްދޫ ކޯޒްވޭގެ މައްސަލަ ހައްލު ނުވެގެން އުޅެނީ މިސަރުކާރުގެ ދޯހަޅިކަމުން: ކުރީގެ މެމްބަރު މުއާޒް – Huvadhoo News Madaveli-Hoandedhoo Causeway Ge Massala Hallu Nuvegen Ulhenee Misarukaaruge Dhoahalhi Kamun: Kureege Member Muaz Huvadhoo News\nމަޑަވެލި-ހޯނޑެއްދޫ ކޯޒްވޭގެ މައްސަލަ ހައްލު ނުވެގެން އުޅެނީ މިސަރުކާރުގެ ދޯހަޅިކަމުން: ކުރީގެ މެމްބަރު މުއާޒް\nމަޑަވެލި ދާއިރާގެ ކުރީގެ މަޖިލިސް މެމްބަރު މުއާޒް މުހައްމަދު ރަޝީދު\nމަޑަވެލި-ހޯނޑެއްދޫ ކޯޒްވޭގެ މައްސަލަ ޙައްލު ނުވެ ދިގުލައިގެން ދަނީ ދެރަށުގެ ރައްޔިތުންވެސް އަދި މެމްބަރުގެވެސް މައްސަލައެއް ނޫން ކަމަށާއި، މިއީ މިއަދުގެ ސަރުކާރުގެ ދޯހަޅިކަމުން ދިމާވެގެން އުޅޭ މައްސަލައެއް ކަމަށް މަޑަވެލި ދާއިރާގެ ކުރީގެ މެމްބަރު މުއާޒް މުހައްމަދު ރަޝީދު ވިދާޅުވެއްޖެއެވެ.\nމަޑަވެލި-ހޯނޑެއްދޫ ކޯޒްވޭ އާއި ހޯނޑެއްދޫ އުތުރު ފަރާތުގެ ބިމުގެ ބޮޑުބައެއް ހަލާކުވަމުންދާ މައްސަލައާއި ގުޅިގެން ހުވަދޫ ނިއުސް އަށް މައުލޫމާތު ދެއްވަމުން ރައްޔިތުންގެ މަޖިލީހުގެ މަޑަވެލި ދާއިރާގެ ކުރީގެ މެމްބަރު މުއާޒް ވިދާޅުވީ ރައީސް ޔާމީންގެ ސަރުކާރު ނިމުނުއިރު މަސައްކަތް ކުރެވިފައިވާ ހިސާބަކީ މަސައްކަތުގެ ނިމުން ނޫން ކަމަށާއި އެޕްރޮޖެކްޓްގެ ތެރޭގައި ހޯނޑެއްދޫ ހިމާޔަތް ވާހެން ރިވެޓްމަންޓެއް ލުމަށްވެސް ހިމެނޭ ކަމަށެވެ.\n“ސަރުކާރު ބަދަލުވިޔަސް މަޝްރޫއު ހިގަންޖެހޭ. އަދި މައްސަލައެއް އުޅޭނަމަ އެކަންވެސް ސަރުކާރުން ހައްލުކުރަން ޖެހޭނެ.” މުއާޒް ވިދާޅުވިއެވެ.\nމުއާޒް އިތުރަށް ވިދާޅުވީ ހޯނޑެއްދޫއާއި މަޑަވެލީގެ ކޯޒްވޭ ނައްތާލައިފިނަމަ ދެރަށުގެ ގުޅުމަށްވެސް ބޮޑު ހުރަހެއް އެޅިގެންދާނެ ކަމަށާއި ކުރިމަގަށް ވިސްނާއިރު އެކަން ވާނީ ހައްލުކުރަން އުނދަގޫ ވާނެ ކަމެއް ކަމަށެވެ. ހަމައެހެންމެ ހޯނޑެއްދޫ ކައުންސިލުން ހައްލު ހޯދުމަށް ސަރުކާރުގައި އެދެމުންދާ އެދުމަށް ޖަވާބުދާރީވާން އެބަޖެހޭ ކަމަށާއި މިއަދާ ޖެހެންދެންވެސް ސަރުކާރުން ޑިސިޝަނެއް ނަގާފައި ނުވާކަމަށް ކައުންސިލާއި މެމްބަރު ބުނުމަކީ މިދެންނެވި ބަހުގެ ހެކި ކަމަށެވެ.\nމުއާޒް މުހައްމަދު ރަޝީދު ވިދާޅުވީ މަޑަވެލި-ހޯނޑެއްދޫ ކޯޒްވޭ އޭގެ އަސްލާއެއްގޮތަށް ނިންމިނަމަ މިއަދު އެމައްސަލަތައް ފެންމަތި ވުމުގެ ފުރުސަތު ކުޑަވާނެ ކަމަށާއި ޒަމާނާ އެއްގޮތަށް ތަރައްގީ ކުރެވިއްޖެ ނަމަ އެތަނާ މުޅި ސަރަހައްދު ވާނީ ވަރަށް ހިތްގައިމު ތަނަކަށް ކަމަށެވެ.\n“އަޅުގަނޑުމެން ދެރަށުގެ މީހުންވެސް ބޭނުންވަނީ ދެމެހެއްޓެނިވި ތަރައްގީ. އެކަން ކުރާނީ ސަރުކާރުން. އެފަދަ މަޝްރޫއުތަކަށް ކައުންސިލްތަކުން ކުރެވޭނެ ކަމެއް ނޯންނާނެ. ކަމެއް ދިމާވުމުން ޒިންމާދާރު ކަމާއެކު ހައްލު ހޯދާނީވެސް ހަމަ ސަރުކާރުން.” މުއާޒު ވިދާޅުވިއެވެ.\nމަޑަވެލި-ހޯނދެއްދޫ ކޯޒްވޭ އަކީ މިވަގުތު ގިނަ ބައެއްގެ ސަމާލުކަން ހުއްޓިފައިވާ ކަމެކެވެ. ކައުންސިލްތަކާ ދާއިރާގެ މެމްބަރުވެސް ވަނީ މިމައްސަލައިގައި ކަންބޮޑުވުން ފާޅުކޮށްފައެވެ.\nވިދާޅުވެވިދާނެ ތިބުނާރިވެޓްމެންޓް ޖަހަންއޮތީ އެހެންތަނެއްގަ 100 ރިވެޓް މެންޓް ބަރިބަރިއައް އަދިމަތިމައްޗައް ޖެހިޔަސް ތި ކޯޒުވޭ ދެމިއޮތުން އެއީ ނުވާނެ ކަމެއް


Mi faharuge transfer thakuge there in emme agubodu5transfer - Vaguthu\nކޮވިޑް-19ގެ ސަބަބުން މާލީގޮތުން ގިނަ ގޮންޖެހުންތަކަކާއި ކްލަބް ތަކުން ކުރިމަތިލާން ޖެހިފައި ވީ ނަމަވެސް މިފަހަރުގެ ޓްރާންސްފާ ވިންޑޯ ވެގެން ގޮސްފައިވަނީ އެންމެ ގިނަ މައްސަލަތަކަކާއި އެންމެ ގިނަ ވާހަކަތައް ދެކެވުނު ޓްރާންސްފާ ވިންޑޯ އަށެވެ.\nޓްރާންސްފާ ވިންޑޯ ފެށިގެން އައި އިރު ފުޓުބޯޅައިގެ އެންމެ ބޮޑެތި ތަރިން ޓީމު ބަދަލުކުރުމުގެ އަޑުތައް ފެތުރިގެން ދިޔައެވެ. އެގޮތުން ފުޓުބޯޅައިގެ އެންމެ ޝަރަފުވެރި އެވޯޑް ބެލަންޑޯ އެންމެ ގިނަފަހަރު ހޯދާފައިވާ ލިއޮނަލް މެސީ އޭނާގެ ސީނިއާ ކެރިއަރު އެއްކޮށް ހޭދަކުރި ކްލަބް ބާސެލޯނާ ދޫކޮށްލަން އުޅޭކަމުގެ ވާހަކަ ތަކެއް ދެކެވުނެވެ. އަދި މެސީއާއި އެންމެ ވާދަވެރި ކްރިސްޓިއާނޯ ރޮނާލްޑޯ ބާސެލޯނާ އަށް ބަދަލުވާން އުޅޭ ކަމުގެ އަޑުތަކެއްވެސް ފެތުރުނެވެ. އެހެންނަމަވެސް މިއަދާ ހަމައަށް އައި އިރު މީގެން އެއްވެސް ކުޅުންތެރިއެއް ކްލަބް ބަދަލުކޮށްފައެއް ނުވެއެވެ.\nގޮންޖެހުންތަކަކާ ކުރިމަތިވި މިފަހަރުގެ ޓްރާންސްފާ ވިންޑޯގެ އެންމެ ފާހަގަކޮށްލެވޭ5ޓްރާންސްފަރ އަށް ބަލާލާނަމެވެ.\n5- މިރަލެމް ޕިިޔަނިކް - ޔުވެންޓަސް އިން ބާސެލޯނާ އަށް، (73 މިލިއަން ޑޮލަރު)\nމި ޓްރާންސްފާއަކީ ގިނަބަޔަކު ހައިރާންކުރުވި ޓްރާންސްފާ އެކެވެ. 24 އަހަރުގެ އަރްތޫރް ޔުވެންޓަސްއަށް ވިއްކާލުމަށްފަހު 30 އަހަރުގެ ޕިޔަނިކް މިވަރުގެ ބޮޑު އަގެއްގައި ބާސާއިން އެޓީމަށް ގެނައުމުން ގިނަބަޔަކު ނިންމީ ބާސާއިން މީގެ ކުރިން ގެންގުޅުނު ޒުވާން ކުޅުންތެރިން، ހާއްސަ ގޮތެއްގައި ބާސާގެ އެކަޑަމީ އިން ތަމްރީނުވާ ކުޅުންތެރިން ސީނިއާ ޓީމަށް ގެނެސް ކުރިއެރުވުމުގެ އުސޫލަށް ކޮންމެވެސް ވަރެއްގެ ހުއްޓުމެއް އައީ ކަމަށެވެ.\nބާސާއަށް ބަދަލުވުމަށްފަހު ވާހަކަދައްކަމުން ޕިޔަނިކް ބުނީ ބާސާއަށް ކުޅުމަކީ ހުވަފެނެއް ހަގީގަތަކަށް ވުން ކަމަށާއި ސަޕޯޓަރުންގެ ކުރިމަތީ ބާސާގެ ދަނޑުގައި ވަރަށް އަވަހަށް ކުޅެވޭނެ ކަމަށް އުންމީދުކުރާ ކަމަށެވެ.\n4- ރުބެން ޑިއާޒް - ބެންފީކާ އިން މެންޗެސްޓާ ސިޓީ އަށް، (79 މިލިއަން ޑޮލަރު)\nޒުވާން ކުޅުންތެރިންނަށް އިސްކަންދީ އެ ކުޅުންތެރިން ކުރިއެރުވުމަށް އެންމެ ވަރުގަދައަަށް މަސައްކަތްކުރާ އަދި އެކަން ކާމިޔާބުވެސް ކުރާ ކޯޗަކަށް ހަމަގައިމުވެސް ވާނީ މެންޗެސްޓާ ސިޓީގެ ކޯޗް ޕެޕް ގާޑިއޯލާ އެވެ. އަނެއްކާވެސް ޕެޕްގެ ކުޑައިގެ ދަށުން ކުރިއެރުވުމަށް ބޮޑު ޓްރާންސްފާ ފީއެއްގައި ގެނައި 23 އަހަރުގެ ރުބެން ޑިއާޒް އަށް ސިޓީގެ ކުރީގެ ކެޕްޓަން އަދި ޑިފެންޑަރު ވިންސެންޓް ކޮމްޕެނީ ނެތްތަން ފޫބެއްދޭނެ ކަމަށް ފުޓުބޯޅައިގެ ގިނަ މާހިރުން ގަބޫލް ކުރެއެވެ.\n3- އަރްތޫރް މެލޯ - ބާސެލޯނާ އިން ޔުވެންޓަސް އަށް (86 މިލިއަން ޑޮލަރު)\n24 އަހަރުގެ އަރްތޫރް ބާސާ އިން ބަދަލުވީ އަމިއްލައަށް ބޭނުންވެގެން ނޫންކަމަށް އޭނާ ވަނީ ބުނެފައެވެ. ބާސާގެ ކޯޗު ކަމާ ރޮނާލްޑް ކޫމަން ހަވާލުވުމަށްފަހު ޓީމަށް ބޮޑެތި ބަދަލުތަކެއް ގެނެސްފައިވެއެވެ. ކޫމަންގެ ގޭމް ޕްލޭންގައި ނުހިމެނި ފުރުސަތު ނުލިބޭނެކަން އިނގުމުން ޓީމް ދޫކޮށް ދިޔަ ކުޅުންތެރިންވެސް އެބަތިއްބެވެ.\nޔުވެންޓަސް އަށް ބަދުލުވެ އަރްތޫރް ކުޅުނު ފުރަތަމަ މެޗު ނިމުނީ ރޯމާ އާއި ވާދަކޮށް 2-2ން އެއްވަރު ވެގެންނެވެ.\n2- ކައި ހަވެޓްޒް - ބަޔާ ލިވަކޫސަން އިން ޗެލްސީއަށް (91 މިލިއަން ޑޮލަރު)\nޖަރުމަނުގެ 21 އަހަރުގެ ކުޅަދާނަ މި މިޑްފީލްޑަރަކީ މިވަގުތު ތިބި އެންމެ މޮޅު ޒުވާން ކުޅުންތެރިންގެ ތެރޭ ގުނާލެވޭނެ ކުޅުންތެރިއެކެވެ. ޗެލްސީގެ ޖާޒީގައި ހެދި ހެޓްރިކާއި އެކު ކައި ވަނީ އޭނާ ހޯދަން ޗެލްސީ އިން ހަރަދުކުރި ލާރި އެއީ ހައްގު އެއްޗެއްކަން ސާބިތުކޮށްދީފައެވެ.\n1- ވިކްޓާ އޮސިމްހެން - ލިލް އިން ނާޕޯލީ އަށް ( 96 މިލިއަން ޑޮލަރު)\nމިފަހަރުގެ ޓްރާންސްފާ ވިންޑޯގައި އެންމެ އަގުބޮޑު ކުޅުންތެރިއެއް ގޮތުގައި ޓީމަކުން ހޯދާފައިވަނީ 21 އަހަރުގެ އޮސިމްހެން އެވެ. ޕްރީ ސީޒަންގެ2މެޗުގައި6ގޯލް އޮސިމްހެން ކާމިޔާބު ކުރިނަމަވެސް ނާޕޯލީގެ ކޯޗް ގަޓޫސޯ ވަނީ ސަޕޯޓަރުންގެ ކައިރިން އޮސިމްހެންގެ ކިބައިން އާދަޔާ ހިލާފު މޮޅުކުޅުމެއް ފެނިދާނެ ކަމަށް އުންމީދު ނުކުރުމަށް އެދިފައެވެ. އަދި މީ ޕެލޭ ނުވަތަ މަރަޑޯނާ ގެނައުން ނޫންކަންވެސް ގަޓޫސޯ ވަނީ ސަޕޯޓަރުންނަށް ހަންދާންކޮށްދީފައެވެ.\nމީގެއިތުރުންވެސް ފާހަގަކޮށްލެވޭ ޓްރާންސްފާތަކެއް އެބަހުއްޓެވެ. އެގޮތުން ޕީއެސްޖީއަށް ކުޅުން އެޑިންސަން ކަވާނީގެ އިތުރުން ލޯނު އެއްބަސްވުމެއްގެ ދަށުން ޕީއެސްޖީއަށް ކުޅެމުން ދިޔަ އިކާޑީ ދާއިމީ އެއްބަސްމުވެއްގެ ދަށުން ޕީއެސްޖީ އަށް ބަދަލުވުން އަދި ހަމޭސް ރޮޑްރިގޭޒް އެވަޓަން އަށް ބަދަލުވުން ފާހަގަކޮށްލެވެއެވެ.


BREAKING NEWS: Covid-19 Akee Mulhi Dhuniye Ah Fethurey Bayyeh Kamah Kanda'alhaifi - Vaguthu\nކޮވިޑް-19 އަކީ މުޅިދުނިޔެއަށް ފެތުރޭ ބޮޑު ބަލިމަޑުކަމެއް ކަމަށް ކަނޑައަޅައިފި\nކޮވިޑް-19 އަކީ މުޅިދުނިޔެއަށް ފެތުރޭ ބޮޑު ބަލިމަޑުކަމެއް ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ކަނޑައަޅައިފިއެވެ.\nކޮވިޑް-19 އަށް "ޕެންޑެމިކް" އެއް ކަން އިއުލާން ކުރީ ޑަބްލިއުއެޗްއޯ އިން މިހާރު ކުރިއަށްގެންދާ ނޫސްވެރިންގެ ބައްދަލުވުމެއްގައެވެ.\nނޫސްވެރިންގެ ބައްދަލުވުމެއްގައި ޑަބްލިއުއެޗްއޯ އިން ބުނީ ކޮވިޑް-19 އަށް ޕެންޑެމިކް އެއް ކަމަށް ކަނޑައަޅާފައި ވާއިރު މިހާރު ބަލި އޮތް ހާލަތުން ގައުމުތަކުން އަޅައިނުލައި ދޫކޮށްލައިފިނަމަ ބޮޑެތި ގެއްލުންތަކެއްވެ އެތައް ބަޔަކު މަރުވެގެން ދާނެ ކަމަށެވެ.\nޖެނީވާގައި ކުރިއަށް ގެންދާ ނޫސްވެރިންގެ ބައްދަލުވުމުގައި ޑަބްލިއުއެޗްއޯގެ ޗީފް ޓެޑްރޯސް އަދަނޮމް ވިދާޅުވީ ކޮވިޑް-19 ފެތުރެމުންދާ ގޮތައް ބަލާއިރު ބަލި ޖެހޭ މީހުންގެ އަދަދު ވެސް އަދި، ބަލި ޖެހޭ މީހުން މަރުވާ އަދަދު ވެސް ހުރީ ކަންބޮޑުވާން ޖެހޭ ފަދަ ހާލަތެއްގައި ކަމަށެވެ.\nނަމަވެސް ޓެޑްރޯސް ވިދާޅުވީ ކޮވިޑް-19 އަކީ މުޅި ދުނިޔެއަށް ފެތުރޭ ބަލިމަޑުކަމެއް ކަމަށް ނިންމުން އެއީ ބިރުވެރިކަން އުފެއްދުމަށް ބޭނުންކުރާ ބަހަކަށް ހަދައިގެން ނުވާނެ ކަމަށެވެ.\n"ޕެންޑަމިކް އަކީ ފަސޭހައިން ބޭނުންކުރާ، މާމުހިއްމުކަމެއް ނެތް ބަހެއްގެ ގޮތުގައި ދެކިގެން ނުވާނެ. އަދި އެއީ އާއްމުންގެ މެދުގައި ބިރުވެރިކަން އުފެއްދުމަށް ބޭނުން ކުރާ ބަހަކަށް ވެސް ހަދައިގެން ނުވާނެ." ޓެޑްރޯސް ވިދާޅުވިއެވެ.\nއޭނާ ވަނީ ކޮވިޑް-19 ޖެހިގެން މިހާތަނަށް 118000 އަށް ވުރެ ގިނަ މީހުންނަށް ކޮވިޑް-19 ޖެހިފައިވާ ކަމަށް ވިދާޅުވެފައެވެ. އަދި ދުނިޔޭގެ 114 ގައުމަކުން މިހާތަނަށް ބަލި ފެނިފައިވާ ކަމަށް ވެސް ވިދާޅުވިއެވެ.\nޑަބްލިއުއެޗްއޯ އިން ވިދާޅުވީ ކޮވިޑް-19 އަކީ ޕެންޑަމިކް އެއް ކަމަށް ނިންމި ނަމަވެސް ބައްޔާއި ދެކޮޅަށް ކުރަމުން އަންނަ މަސައްކަތައް ބަދަލެއް ނާންނާނެ ކަމަށާއި މިހާރު ވެސް ޑަބްލިއުއެޗްއޯ އިން ބައްޔާއި ދެކޮޅަށް ކުރެވެން ހުރި ހުރިހާ މަސައްކަތެއް ކުރަމުން ގެންދާ ކަމަށެވެ.\nޓެޑްރޯސް ވިދާޅުވީ މިހާރު ގައުމުތަކުން އެންމެ ބޮޑަށް އިސްކަން ދޭންވީ މުޖުތަމަޢުގެ ތެރެއަށް ބަލި އިތުރަށް ފެތުރިގެން ދިއުން ހުއްޓުވަން ކުރެވެން ހުރި މަސައްކަތްތައް ކުރާށެވެ.\nކޮވިޑް-19 އެންމެ ފުރަތަމަ ފެތުރެން ފެށި ޗައިނާގައި މިހާރު ބަލި ކޮންޓްރޯލް ކުރެވިފައި ވީނަމަވެސް ހާއްސަކޮށް ޔޫރަޕްގެ ގައުމުތަކުގައި ދަނީ ވަރަށް ބޮޑަށް ބަލި ފެތުރެމުންނެވެ.


SunOnline: Roadha kuruvaahaka: Zaohan\nއައިޝާ ނަސީމް 19 May 2020, 21:32\n" "لَئِن شَكَرْتُمْ لَأَزِيدَنَّكُمْ ތިޔަބައިމީހުން ޝުކުރުކޮށްފިނަމަ ހަމަކަށަވަރުން ތިމަން ރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. " އިބްރާހިމް ސޫރަތުގައި މާތް ﷲ ވަހީ ކުރައްވާފައިވާ އާޔަތާއިމެދު ފުންކޮށް ވިސްނައިލުމުން އެތައް ފިލާވަޅުތަކެއް އިންސާނާއަށް ދަސްވާނެއެވެ.\nޒޯހަން މޫނުބަލާ ލޯގަނޑަކުން އޭނާގެ ސޫރައަށް ނަޒަރު ހުއްޓާލީ ދެ ހަފްތާއެއްހާ ދުވަސް ފަހުންނެވެ. އިސްތަށިގަނޑާއި ތުނބުޅިވެސް ކޮންމެވެސް ވަރަކަށް ދިގުވެއްޖެއެވެ. އޭނާގެ ކޯތާފަތް ދުޅަވެ ލޮލުގެ ކައިރީ ކަޅު ދާއިރާއެއް ހެދިއްޖެއެވެ. އަމިއްލަ ސޫރަވެސް ވަކިނުވާވަރެވެ. ބަރުދަނާއެކު ދިރިއުޅޭ ހިތްވެސް ކުއްލިއަކަށް ދަށަށް ހިނގައްޖެއެވެ.\nއޭނާ މި ދިހަފޫޓްގެ ކުޑަ ގޮޅިއެއްހާވަރުގެ ކުޑަ ކޮޓަރީގެ ވަށައިގެން ނަޒަރު ހިންގިއެވެ. ސީލިންގުން އެންމެ ބޮތްކެއްގެ ފަނޑު އަލި ތަނަށް ފެތުރިފައި އޮތެވެ. މިތަން އަނދިރިވެފައި ފިންޏެވެ. އޭނާއަށް މިފަދަ އެކަނިވެރިކަމެއް ދުވަހަކުވެސް އިހުސާސެއް ނުވެއެވެ. ޔަތީމު ކުއްޖަކަށްވިޔަސް އޭނަގެ "އެކުވެރިން" ތިއްބެވެ. އޭނާ ބޭނުންވާ އެއްޗެހި ފޯރުކޮށްދޭ އެކުވެރިންނެވެ. އޭނާ ބޭނުމީ މަސްތުވާ އެއްޗެއްސެވެ. އެންމެ އެތިކޮޅަކަށްޓަކާ އޭނާ ކެތްމަދުވިއެވެ. ހުރިހާ ކަމެއް ހަނދާން ނައްތާލުމަށެވެ.\nމިތަން ރިހެބް ސެންޓަރަކަށް ވާންވީ ކޮންގޮތަކުންހެއްޔެވެ؟ އެއްވެސް އިންސާނިއްޔަތުކަމެއް ނެތެވެ. ފުލުހުން އޭނައަށް ދިނީ ދެ ގޮތުން ކުރެ އެއްގޮތް ހޮވުމަށެވެ. އޭނާ ބޭނުންވީ މަސްތުވާ އެއްޗެހި ބޭނުންކުރާ މީހުންނާއެކު ރީހެބަށް ދިޔުމަށެވެ. ގާތިލުންނާ އަދިވެސް ބޮޑެތި ކުށްވެރިންނާއެކު ޖަލަށް ދާން އޭނާ ނުރުހެއެވެ. އެދެ ތަނުން ބޮޑަށް ރައްކާތެރިކަމަށް އޭނައަށް އިހުސާސް ކުރެވުނީ ރީހެބެވެ.\nގޮޅިފަދަ ކޮޓަރީގައިވާ އެލާމް އަޅަންފެށީ އެމީހުންގެ ހެނދުނުގެ ނާސްތާގެ ވަގުތު ޖެހުނުކަން އިއުލާންކުރުމަށެވެ. ޒޯހަން ސީސީޓީވީ ކެމެރާއާއި ދިމާލަށް އޭނާގެ މެދު އިނގިލި ދިއްކޮށްލިއެވެ. އެއަށްފަހު ދޮރުން ނުކުތެވެ. އެދޮރުވެސް ހުޅުވެނީ އެލާމް އެޅީމައެވެ. އޭނާވެސް ކިޔޫގައި ޖެހުނީ ނާސްތާ ތަބައް އަތުލުމަށެވެ. ވަކި ޚާއްސަ އެއްޗެއް ނެތެވެ. ނަމަވެސް ދުޅަހެޔޮ ކާނާއެވެ. ސެލެޑާ އެއްގަމު މަހެވެ.\nއޭނާ އެންމެ ރުޅިއަންނަނީ މި ފޫހި ތަނުގައި އަށާރައަހަރުގެ ކުއްޖަކަށް ހުރީ ހަމައެކަނި އޭނާއަށް ވީތީއެވެ. ދެން މުޅިންވެސް އުމުރުން އޭނާއަށް ވުރެ ދޮށީ މީހުންނެވެ. އެންމެންވެސް ތިރީހުގެ އަހަރުތަކުގައެވެ. ގިނަމީހުންނަކީ އަނބިން އެމީހުންނަށް ފަރުވާހޯދަން ގަދަކަމުން ގެންގޮސްފައިވާ މީހުންނެވެ. އޭނަ ވަކިން ބޮޑަށް ނަފްރަތު ކުރާ މޫނެއް އެތާ ވިއެވެ. ސަބަބަކީ އެމީހާގެ ކަޅި ތާއަބަދު އޭނާއަށް ހުއްޓިފައިވާތީއެވެ. އައި ވަރުގަދަ ރުޅިގަނޑުގައި ކެތްނުކުރެވި އޭނާ ފުންމައިގެންގޮސް އެމީހާގެ ގަމީހުގެ ގިރުވާނުގައި ހިފާ ދަމައިގަތެވެ.\n"ކޯންޗެއް ތިބަލަނީ؟ މުސްކުޅި މީހާގަނޑާ. ފައިޓަކަށް ދާން ބޭނުމިއްޔާ ދެޓްސް ވަޓް ޔޫވިލް ގެޓް...." އެ މީހާ ޒޯހަން ދުރަށް ލާކަށްވެސް މަސައްކަތެއް ނުކުރިއެވެ. ހަމަ އެގޮތަށް ނަޒަރު ހުއްޓާލައިގެން ހުރީއެވެ. ޒޯހަންގެ ދެލޮލުގެ ތެރެއިންގޮސް އޭނާގެ ފުރާނައާއި ހަމަޔަށް ވާސިލުވާން އުޅޭފަދަ ތޫނު ނަޒަރެކެވެ. އެކަމުގެ ސަބަބުން ޒޯހަން ވަކިން އަނދައިގަތެވެ. އެކަމަކުވެސް އުމުރުން ދުވަސްވީ ބަލިކަށިމީހެއްގެ ގައިގާ ޖަހަން އަތް އުފުލައިލަން ހިތެއް ނޭދުނެވެ. އިތުރު އެއްޗެކޭ ބުނުމުގެ ކުރިން ފާރަވެރިން އައިސް އޭނާ ދުރަށް ދަމައިގަތެވެ.\nޒޯހަން އޭނާގެ ނާސްތާ ތަބައް ހިފައިގެން ގޮސް އިށީދެ އެ މީހާއަށް އިތުރު ސަމާލުކަމެއް ނުދީ ކާންފެށިއެވެ. ފާރަވެރިން ބާޒުތައް ފަދަ ލޮލުން ހުރިހާ ދިމާލަކަށް ބަލަމުން ދިޔައެވެ. ދެން ވީ ހީނުކުރާފަދަ ކަމެކެވެ. ޒޯހަންއަށް ޝޮކެއް ލިބުނެވެ. ދެ ހަފްތާވާންދެން ޒޯހަންގެ ހަރަކާތްތަކަށް ފާރަލައިގެން އުޅެފައި އޭނާއާއި ވާހަކަދެއްކުމުގެ ހިތްވަރު އެމީހާ ހޯދިއެވެ.\n"އަހަރެންވެސް އުޅުނީ ހަމަ ތިކުއްޖާ ފަދައިން.. އެނގޭތަ؟ " ދާއޫދު ސަމުސާ އޭނާގެ ތަށީގެ ތެރޭ ލަސްލަހުން ހަރަކާތް ކުރަމުން ހިނިތުންވެލިއެވެ.\n"އަޑުއަހާ. ވަރަށް ފަރުވާތެރިކަމާއެކު އަޑުއަހާ. ކަލޭގެ ހަޔާތް އަދި ނުފެށޭ. މުޅި ދިރިއުޅުން އަސްލު އަދި އޮތީ ކުރިއަށް. އަހަންނަށް ކެރިގެން ބުނެވިދާނެ. މިހާ ބަނަކޮށް ކަލޭގެ ހަޔާތް އޮތަދީގެން ނުވާނެ. ކަލެއަށް އެކަން ބަދަލުކުރެވިދާނެ. މި މުސްކުޅިޔާއަށް އިތުބާރުކުރޭ. ތިއަށްވުރެ މާ އުދަގޫކޮށް އަހަރެންގެ ހަޔާތް ވޭތުވެގެން ދިޔައީ......" ދާއޫދު ޒޯހަންއަށް ބަލައިލުމުން ސިފަވީ މި އުމުރުގައި އޭނައެވެ.\nތިރީސްހަތް އަހަރުގެ ތަފާތެއް ދެމީހުންގެ އުމުރުގައި ހުރުމާއެކުވެސް ދެމީހުން އެކުވެރިންނަށް ވާން މާ ގިނައިރުތަކެއް ނުނެގިއެވެ.\nދާއޫދަކީވެސް އޭނާގެ ދިރިއުޅުުމުގެ ބޮޑުބައިގާ މަސްތުވާ އެއްޗެހީގެ އަވައިގާ ޖެހިގެން އުޅުނު މީހެކެވެ. އޭނާ މުޅި ބައްރުގައި އެތައް ގައުމުތަކަށް ދަތުކުރުކުރިއެވެ. އޭނާ ތަފާތު މަންޒަރުތަކެއް ދެކުނެވެ. ފިނިމޫސުމްގައި ފަތްތައް ފައިބާ މަރުވާ ގަސްތައް އަލުން ދިރި ގަދަބަދަވިކޮށް ހެދޭތަނެވެ. ބަހާރުގައި ފަތްތައް އަޅާތަނެވެ. ޚަރީފަށް ފަތްތައް ފައިބާ ފިނިމޫސުމަށް ނިދާތަނެވެ. އެތައް ތަފާތު ސަގާފަތަކާއި ދީނެއް ފެނުނެވެ. އެތައް ސަރަހައްދަކުން އެތައް މީހުންނާއި އެކުވެރިވިއެވެ. އަނެއްހެން ބަލަންޏާ ދިރިއުޅުމުގައި ނުކުރާކަށް ތަޖުރިބާއެއް ނެތެވެ. ހުރިހާކަމެއް ފުރިހަމައެވެ. އެންމެ ހިތާމައެއް ފިޔަވައެވެ. އެހިތާމަ އޭނާގެ މުޅި ނަފުސްވެސް ހާވިޔާކޮށްލައިފިއެވެ. ހުރިހާ އުފަލެއް ލިބުނުއިރުވެސް އިހުސާސްކުރެވެ އެ ހުސްކަން ވަގުތީގޮތުން ފޮހެލަނީ ޑްރަގާއި ރަލުންނެވެ.\nއޭނާގެ އަންހެނުން ބަލިވެ އިނުމުން އެލިބުނު ޖޯޝާއި ފޯރި ބުނެދޭކަށްވެސް ނޭގުނެވެ. ހަޔާތުގައި ދުވަހަކު ނުލިބޭފަދަ އުފަލެއް އޭނައަށް އިހުސާސްކުރެވުނެވެ. އެކަމަކު ވިހެއުމުގެ ތެރޭ ދަރިފުޅު ދުނިޔެ ދޫކުރީއެވެ. އޭނާގެ އަންހެނުންވެސް މެއެވެ. ސަބަބަކީ ޑްރަގާއި ރާ މާގިނައިން އިސްތިއުމާލު ކުރެވުމެވެ.\nއޭނާގެ މުޅި ދިރިއުޅުން އަނބުރައިލަން ޖެހުނު ސަބަބަކީ އެއީއެވެ. އޭނަގެ ނަސީބު ރަގަޅުކަމުން އުމުރުން ދުވަސްވީ ބޭކަލަކާއި ދިމާވިއެވެ. އޭނަ ދީނާއި ބެހޭގޮތުން ވާހަކަދެއްކިއެވެ. ގުރުއާނުގައި ހަރާމް ކުރައްވާފައިވާ ކަންތައްތަކުގެ ވާހަކަތައްވެސް މެއެވެ. އޭނައަށް އިބުރަތެއް ހާސިލުވީ ބޮޑު ފިލާވަޅެއް ލިބި އޭގެ އެންމެ އުދަގޫގޮތުގައެވެ. އެކަމަކު އެންމެ ފަހުން އޭނައަށް ގަބޫލުކުރެވުނީ ގުރުއާނުގައި ހަރާމް ކުރައްވާފައިވާ ކޮންމެ ކަމެއްގައި ސަބަބެއް ވާކަމެވެ. ބައެއް ސަބަބުތައް އިންސާނުންނަށްވެސް ފެންނާން ހުރިއިރު އަނެއް ބައި ސަބަބުތައް އިންސާނުންނަށްވެސް މުޅިއަކުން ދޭހައެއް ނުވެއެވެ. އިންސާނުންނަށް އިލްމުގެ ތެރެއިން ލިބިފައިވަނީ އެންމެ ޕަސެންޓެއްގެ މަދު މިންވަރެކެވެ. ހުރިހާކަމެއް މޮޅަށް ދެނެވޮޑިގެންވަނީ މާތް ﷲއެވެ.\nދާއޫދު ދޫކޮށްލަން ހަމަޖެހިފައިވާ ތާރީޚު ފަސްވިތާ ކިތަންމެ ދުވަހެއް ވިނަމަވެސް އޭނާ އަމިއްލައަށް އެތާ މަޑުކޮށްލީއެވެ. މިހާރު މިތާ ދިރިއުޅޭތާ މިވަނީ ފަސްއަހަރެވެ. އޭނާގެ އަމާޒަކަށްވީ މަސްތުވާ އެއްޗެހި ބޭނުންކުރާ އެެހެން ޒުވާނުންނާއި ވާހަކަދައްކާ އެ ނުރައްކާތެރި ވަބާއިން އެމީހުން ދުރުކުރަން މަސައްކަތް ކުރުމެވެ.\nމާތްﷲގެ ރަހުމަތާއި ހިދާޔަތަށް ޝުކުރު ހުއްޓެވެ. ޒޯހަންއަށްވެސް ތެދު މަގު ދައްކަވާ ދިރިއުޅުމުގެ މިސްރާބު ބަދަލުވެއްޖެއެވެ. ދާއޫދަކީ ކަޅު އަނދިރި ބިންގަރާސް މަގެއްގެ އެންމެ ކޮޅުން ފެނުނު އައްޔެއް ފަދައެވެ. ގެނބެމުން ދިޔަ އަނދިރިކަމުގެ ތެރެއިން ސަލާމަތްކޮށްދޭނެ މީހަކަށްޓަކާ އޭނާ ވީ އިންތިހާއަށް ބޭނުންވެފައެވެ. ޔަތީމަކަށް ވުމުން "ބައްޕަ" ފަދަ މީހަކަށްވެސް ބޭނުންވެފައެވެ. އަދި އެފަދަ ބައްޕައެއްގެ ހައިސިއްޔަތުން ދެކުނު މީހަކަށް ވީ ދާއޫދެވެ. އެކަންތައް އޭނާއަށް ހާސިލުވެއްޖެއެވެ.\nދީނާއި ބެހޭގޮތުން އުނގެނެން ފެށުމުން އޭނާއަށް އެކަނިވެރިކަން އިހުސާސެއް ނުވެއެވެ.\n"وهو معكم أين ما كنتم އަދި ތިޔަބައިމީހުން ވީ ކޮންމެ ތަނެއްގައި ތިޔަބައިމީހުންނާއެކު އެކަލާނގެ ވޮޑިގެންވިއެވެ. ހީޒް ވިތް ޔޫ ވެއާ އެވާޔޫ އާ...." ގުރުއާންގެ ހަދީދު ސޫރަތުގައި ވަހީކުރައްވާފައިވެއެވެ. އެއީ ހިތަށް ލިބޭ ތަސައްލީއެކެވެ.\nދާއޫދު މަރުކަޒާއި ވާހަކަދައްކައިގެން އެމީހުން ޒޯހަންއަށް ނަމާދުކުރާނެ މުސައްލައާއި މުސްހަފު ގެނެސްދިނެވެ. ހަޔާތުގައި ފުރަތަމަ ފަހަރަށް އޭނާ ނަމާދުކުރިއެވެ. ދުވަހަކު ނުލިބޭވަރުގެ ހިތްހަމަޖެހުމަކާއި ފިނިކަމެއް ހިތަށް އިހުސާސްވިއެވެ.\nދެރަވެ މޮޅިވެރިވާ ކޮންމެ ފަހަރަކު އޭނާ އަމިއްލަ ނަފުސަށް ގުރުއާނުގެ އާޔަތްތައް ހަނދާންކޮށްދެއެވެ. ދުނިޔެއަކީ ވަގުތީ ތަނެކެވެ. ދިރިއުޅުމަކީ ހަމައެކަނި ޑްރަގް ބޭނުންކުރުމުން ހިނދުކޮޅަކަށް ދުނިޔެ ރަންވުން ކަމުގައި ހީކުރެވުނީ އޭނާ ކިހާ މޮޔަވެފައި ގަމާރުކަމުން ހެއްޔެވެ؟ ޔަގީނުންވެސް ކުރިމަތިލާންޖެހޭ ކަމެއް ކަމުގައިވާ މަރުގެ މަތިން އޭނާ ހަނދާން ނެތުނީ ކީއްވެހެއްޔެވެ؟ އޭނާ ދުނިޔޭގައި ކުރި އަމަލުތަކާިއ ބެހޭގޮތުން ގިޔާމަތް ދުވަހު ސުވާލު ކުރެވޭނެކަން ހަދާން ނައްތައިލެވުނީ ކީއްވެހެއްޔެވެ؟ ދާއިމީ އުފަލާއި ނިއުމަތަށް ފުރަގަސްދީ ދުނިޔޭގެ ވަގުތީ އުފަލަށް ހެއްލެން ހިތަށް އެރީވެސް ކީއްވެހެއްޔެވެ؟\nއެންމެފަހުން ދާއޫދު މަރުކަޒު ދޫކޮށް ދިޔުމުން ޒޯހަން ދެރަވި ނަމަވެސް އޭނާ ކެތްތެރިވިއެވެ. އަދިވެސް އޭނާ މިތަނުން ދާން މަހެއް ބާކީ އެބައޮތެވެ.\nޒޯހަންއަށް މަރުކަޒުން ނިކުމެވުމުން އޭނާ ފަށަން ޖެހުނީ އެެންމެ ދަށުންނެވެ. ގަރާޖަކުން ވަޒީފާ ހޯދާ ހަލާލް ފައިސާ ހޯދިއެވެ. މަސްތުވާ އެއްޗެހި ބޭނުންކޮށްގެން ލިބުނު ފައިސާ އިޖުތިމާއީ ފަންޑަކަށް ހަދިޔާކުރިއެވެ. އޭގެ ބޭނުން ހިފަން އޭނާ ބޭނުންނުވީއެވެ.\nދައޫދުގެ ނަސޭހަތް ހަނދާންކޮށް ކުރީގެ އެކުވެރިންނާއި ދުރުވިއެވެ. އަދިވެސް އެމީހުން މަސައްކަތްކުރަނީ މަސްތުވާ އެއްޗެހީގެ ވިޔަފާރިއާއި އެ ދާއިރާގައެވެ. އަހިވަކާ ޖެހި އަހިވައް ފާވާނެއޭ ބުނަނީ ހަމަ ތެދެކެވެ.\nޒޯހަން ގަވާއިދުން ދާއޫދަށް މެއިލް ކުރެއެވެ. އޭނާގެ ދުވަސްތައް ދާ ގޮތާއި ބެހޭގޮތުން އޭނާ ލިޔެއެވެ. މަސްތުވާ އެއްޗެހީގެ މަތިން ހަދާންވިޔަސް އޭނަ ފޫހިވެގެން ހަލާކުވާވަރުވެއެވެ. ފުރަތަމައަށް ލިބޭ މުސާރައިން ދާއޫދަށް ރަގަޅު ހަދިޔާއެއް ދޭން ނިންމައިގެން ހުއްޓަސް އޭނާ ދިރިއުޅޭ ތަނަކާއި ބެހޭގޮތުން ދުވަހަކު ބުނެފައެއް ނުވެއެވެ. ދާއޫދުގެ ޚަބަރެއްނުވެ ހަފްތާއެއް ހާ ދުވަސްވީފަހުން ސިޓީއެއް ލިބުމުން ޒޯހަން ކިޔާލަން ޝައުގުވެރިވިއެވެ. އެއީ ދާއޫދު ދުނިޔެދޫކޮށް ދިޔުމުގެ ކުރިން އޭނާއަށް ލިޔުނު ވަދާއީ ސިޓީއެކެވެ. ޒޯހަންއާއި މުޚާތަބުކޮށް އޭނަ ދަރިފުޅާއޭ ކިޔާފައިވުމުން ލޮލުން ކަރުނަ ހިލައިލިއެވެ. ދާއޫދު ބުނެފައިވާގޮތުން ޒޯހަންފަދަ ސްމާޓް ވިސްނުންތޫނު ޅަ ޒުވާނަކާއި ދިމާވިކަމީ އޭނައަށް ލިބުނު ވަރަށް ބޮޑު އުފަލެކެވެ. އޭނާގެ މުޅި ވިޔަފާރިއާއި ގެތައް ޒޯހަންއަށް ހިބައިން ދިންކަމަށް ވަސިއްޔަތް ކޮށްފައެވެ.\nދާއޫދަކީ މަހުޖަނެކެވެ. ދުނިޔޭގެ އެތަން މިތާގައި ޔަތީމު ޚާނާތައް ބިނާކޮށް ޔަތީމުންނަށް އަޅާލާ މީހެކެވެ. ޒޯހަންގެ ނަމުގައި އިސްލާމިކް ސްކޫލްތައް ރެޖިސްޓާކޮށް އެތަންތަން ދާއޫދުގެ ބަދަލުގައި ހިންގަންވެސް އޭނާގެ ވަސިއްޔަތުގައި ވިއެވެ. ދާއޫދަކީ މިހާ މުއްސަދި މީހެއްކަމަށް ޒޯހަން ފަހަރެއްގައިވެސް ހީކޮށްފައެއް ނެތެވެ.\n"لَئِن شَكَرْتُمْ لَأَزِيدَنَّكُمْ ތިޔަބައިމީހުން ޝުކުރުކޮށްފިނަމަ ހަމަކަށަވަރުން ތިމަން ރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. " ގުރުއާންގެ އެ އާޔަތްމަތިން ހަދާންވުމާއެކު އޭނާ ހެއްދެވިފަރާތަށް ޝުކުރުގެ ސަޖިދައެއް ޖެހިއިރު ލޮލުން ހިފެހެއްޓުމެއްނެތި ކަރުނަ އަންނަމުން ދިޔައެވެ. އޭނާގެ އެކުވެރިޔާއަށް ރަހުމަތް ލައްވާ ޖައްނަތުގެ އެންމެ މަތީ މަގާމާއި ސަވާބު ދެއްވުމަށް އެެދި ދުޢާކުރިއެވެ. ދާއޫދަކީ އޭނާގެ ހަމައެކަނި ހަގީގީ އެކުވެރިޔާއެވެ. މިހާރު އޭނާވެސް އަބަދަށްޓަކާ ވަކިވެގެން އެދިޔައީއެވެ.\nޒޯހަންގެ މުށުތެރޭ އޮތް ސިޓީ މޭގައި ޖައްސާލައިގެން މާ ދުރަށް އުދަރެހަށް ނަޒަރު ހުއްޓާލައިގެން އިނެވެ. ފުން ޚިޔާލަކަށް ގެއްލި ހުސްވެފައި އިންފަދައެވެ. ހަޔާތުގެ އާ ބާބެއް ފެށުނުއިރު އޭނައަށް އެތައް އަގުހުރި ފިލާވަޅުތަކެއް ލިބިއްޖެއެވެ. އަދި ކިތަންމެ ގިނަ ފައިސާތަކެއް އަތަށް އެރިޔަސް މަހުޖަނަކަށްވިޔަސް ހަޔާތް އެންމެ ފުރިހަމަ ނުވާނެކަންވެސް އެނގިއްޖެއެވެ. ޔަގީނުންވެސް ދިރިއުޅުމަށް ދެން އަންނަ އެކަކަށްވެސް ދާއޫދު ނެތްކަމުގެ ހުސްކަން ފޫބައްދައެއް ނުދެވޭނެއެވެ. އޭނާ އެދިޔައީ ޒޯހަންގެ ހިތުން ބަޔެއް ހިފައިގެންނެވެ. މިއީ ވަގުތީ ހިޔާ ވައްސެކެވެ. ދުނިޔެއަށް އައީ ކުޅަދުންވަންތަ އިލާހަށް އަޅުކަން ކުރަންކަން ދަނެގެން އެ މަގުސަދު ހަނދާން ނައްތާލާ ކުރިއަށް ދަމުން އޭނާ ދާއޫދުގެ ވަސިއްޔަތްވެސް ފުރިހަމަކޮށްދޭނެއެވެ. ދުނިޔޭގައި ހާލުގައި ޖެހިފައިވާ އޭނާފަދަ ޔަތީމުންނަށް އަޅާލާ އެހީތެރިވުމަކީ އޭނާގެ ވިޔަފާރީގެ އަމާޒެވެ.\nމިއީ އާއިލާގެ ވަރަށް ލޯބިވާ ޚާއްސަ ކުއްޖަކު ލިޔެފައިވާ އިބުރަތްތެރި ވާހަކައެއްގެ ތަރުޖަމާއެކެވެ.


Internet Beynun Kuran Ehme Molhy ISIS Meehun, Ekamaku Aharen Maa Molhu - Trump - Vaguthu\nއިންޓަނެޓް ބޭނުން ކުރަން އެންމެ މޮޅީ އައިސިސް މީހުން، އެކަމަކު އަހަރެން މާ މޮޅު - ޓްރަމްޕް\nރޭގެ ވަގުތެއްގައި އެމެރިކާ އަސްކަރިއްޔާ އިން ސީރިޔާގައި ހިންގި ހާއްސަ އޮޕަރޭޝަނެއްގައި އައިސިސްގެ ލީޑަރު އަބޫ އަލް-ބަޣުދާދީ ހައްޔަރު ކުރަން ދިޔަ ނަމަވެސް، އޭނާ ވަނީ އަމިއްލަ ޖާނު ގޮއްވާލައިގެން މަރުވެފައެވެ.\nއޭނާ މަރުވިކަން އިއުލާން ކޮށް، ގައުމާއި މުހާތަބު ކުރަމުން ޓްރަމްޕް ބުނެފައި ވަނީ އައިސިސް މީހުންނަކީ ވަރަށް ސްމާޓް ބައެއް ކަމަށާއި އަދި އެމީހުންނަށް ވުރެން މޮޅަށް އިންޓަނެޓް ބޭނުން ކުރާ ހަމައެކަނި މީހަކަށް ހުންނާނީ ޑޮނަލްޑް ޓްރަމްޕް ކަމަށެވެ.\n"އެނގޭނެހެން މިއީ ވަރަށް ސްމާޓް ބައެއް. މި މީހުން ސެލް ފޯނުތައް ބޭނުން ކުރާކަށް ނޫޅޭ. ޓެކްޓިކަލް ގޮތުން އެމީހުން މޮޅުކަމުން ހަމަ އަޖައިބުވޭ. ދުނިޔޭގައި ނޫޅޭނެ އެމީހުންނަށް ވުރެން މޮޅަށް އިންޓަނެޓް ބޭނުން ކުރާ ބައެއް، ޑޮނަލްޑް ޓްރަމްޕް ފިޔަވާ. ކޮންމެއަކަސް، އެމީހުން ވަރަށް މޮޅު އިންޓަނެޓް ބޭނުން ކުރަން. އެމީހުންގެ ރެކްރޫޓިން މަސައްކަތްވެސް ކުރަނީ އޮންލައިން ކޮށް" ޓްރަމްޕް ބުނެފައި ވެއެވެ.\nކިރިޔާ ކަމެއް ވާއިރަށް އެތައް ޓްވީޓެއް މީސް މީޑިއާގައި ހިއްސާ ކުރާ ޓްރަމްޕް މިހެން ބުނެފައި ވާއިރު، ދާދި ފަހުން އޭނާ ވަނީ އެޕަލް އައިފޯނުގެ ފަހުގެ ފޯނުތަކުގައި ހޯމް ބަޓަން މިހާރު ނީންނާތީ އެކަމާއި ޝަކުވާ ކޮށްފައެވެ. އެޕަލްގެ ފަހުގެ ފޯނުތަކުން ހޯމް ބަޓަން އުނި ކުރިކަން ޓްރަމްޕް އަށް އެނގިފައި ވަނީވެސް އެކަން ކުރިތާ އެތައް މަހެއް ފަހުންނެވެ.\nމިވަރުގެ ރައީސްއަކު އޭނާ އަށް ވުރެން މޮޅަށް އިންޓަނެޓް ބޭނުން ކުރާ މީހަކު ނުހުންނާނެ ކަމަށް ބުނުމުން ގިނަ ބަޔަކު އަންނަނީ އެކަމަށް ޖޯކު ޖަހަމުންނެވެ.\nއޮކްޓޯބަރ 28, 2019 01:33\nއޮކްޓޯބަރ 28, 2019 10:08\nބަޣްދާދީއަކީ އެމެރިކާ އެޖެންޓެކެވެ. އޭނާގެ ފުރާނަނެތް މަސްގަނޑު ނުދެއްކީ އޭނާ ފޮރުވައިގެން އެމެރިކާއަށް ގެންދަންވެގެންނެވެ.\nއޮކްޓޯބަރ 28, 2019 14:15\nކަލެޔަށް ނޭގޭ ޕޮކަމެން ކުޅޭކަށްވެސް!


ގަރާރު ފާސްކުރުމަށް އެދި ވޯޓަށް އަހާނެ\nކޮމިޓީގައި ފަސް މެމްބަރުން ތިއްބަވާ\n10 ޖޫން 2021 | ބުރާސްފަތި 21:38\nއެމްޑީޕީގެ ގައުމީ މަޖިލީހުގެ ތެރެއިން އެ ޕާޓީގެ ޗެއަރ ޕަރސަން ޙަސަން ލަޠީފު (ކ) ވާހަކަފުޅު ދައްކަވަނީ\nމެއި މަހުގެ6ވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް، އެމްޑީޕީގެ ރައީސް، ރައީސް މުހައްމަދު ނަޝީދަށް އަމާޒުކޮށްދިން ޓެރަރިސްޓް ހަމާލާގެ ތަހުގީގު ހިނގަމުން އަންނަ ގޮތް ގާތުން ބަލާ ފާރަވެރިވާނެ ޚާއްސަ ކޮމިޓީއެއް އުފެއްދުމަށް އެމްޑީޕީގެ ގައުމީ މަޖިލީހަށް ގަރާރެއް ހުށަހަޅައިފިއެވެ.\nމިހާރު ކުރިޔަށްދާ އެމްޑީޕީ ގައުމީ މަޖިލީހަށް މިގަރާރު ހުށަހެޅުއްވީ އުނގޫފާރު ދާއިރާގެ މެމްބަރ މުހައްމަދު ވަހީދެވެ. ގަރާރަށް ތާއީދުކުރައްވާފައިވަނީ މަކުނުދޫ ދާއިރާގެ ރައީސް އަހުމަދު މައުސޫމްއެވެ. ކޮމިޓީ އެކުލަވާލަން ހުށަހަޅާފައިވަނީ ރައީސް ނަޝީދުގެ ފަރާތްޕުޅުން ކަނޑައަޅުއްވާ މެމްބަރަކާއި، ރައްޔިތުންގެ މަޖިލީހުގެ ވިލުފުށީ ދާއިރާގެ މެމްބަރ ހަސަން އަފީފު، ފޮނަދޫ ދާއިރާގެ މެމްބަރ މޫސާ ސިރާޖު، ހެންވޭރު އުތުރު ދާއިރާގެ މެމްބަރ އިބްރާހީމް މުއިއްޒު އަދި ކުރީގެ ޑިފެންސް މިނިސްޓަރ އަމީން ފައިސަލް އެވެ. މިގަރާރުގައި މައިގަނޑު ތިން ކަމަކަށް ގައުމީ މަޖިލިސް އިގްރާރުވުމަށް ވަނީ ހުށަހަޅާފައެވެ.\nކުރިން ހިނގާފައިވާ ނުރައްކާތެރި އެތައް މަރެއްގެ ހަގީގަތްތައް ނުހޯދި، އިންސާފު ދިގުލައިގެން ގޮސްފައިވާ ހިނދު، ދައުލަތުގެ އެންމެ މަތީ ރައްކާތެރިކަމާއި ބެލެހެއްޓުންތެރިކަން ފޯރުކޮށްދިނުމުގެ ގާނޫނީ ލާޒިމުކަން އޮތް ރައީސް ނަޝީދަށް އަމާޒުކޮށް މެދެވުނު ހަމަލާގެ ތަހުގީގަކީ ރާއްޖޭގެ ގާނޫނީ ހުކޫމަތު ނެގެހެއްޓޭ މިންވަރު ވަރަކަށް ޖަލާލެވިގެންދާފަދަ ސީރިއަސް ހަމަލާއެއް ކަމުގައިވާތީ އާއި، މިފަދަ ބޮޑު މައްސަލައެއްގެ ހަފަރާތް ނުހޯދިއްޖެނަމަ، މިޕާޓީ ދައުލަތެއްގެ ގޮތުގައި ދެކޭ ދިވެހި ދައުލަތުގެ ސިފަތައް ގެއްލިގެންދާނެކަމުގެ ކަންބޮޑުވުން އޮތްކަމާއި\nގައުމީ މަޖިލީހުގައި 113 މެމްބަރުން ބައިވެރިވަޑައިގަންނަވައެވެ. މެމްބަރުން ގަރާރަށް ބަހުސްކުރުމަށްފަހު ގަރާރު ފާސްކުރުމަށް ވޯޓަށް އަހާނެއެވެ. އެމްޑީޕީގެ ގައުމީ މަޖިލިސް ހިނގަމުންދަނީ ޒޫމް މެދުވެރިކޮށެވެ.\nމޯލްޑިވިއަން ޑިމޮކްރެޓިކް ޕާރޓީ (އެމް.ޑީ.ޕީ) ރައީސް ނަޝީދު


އެމްޑީޕީގެ ޗެއަރޕާސަން ކަމަށް އިތުރު ދައުރަކަށް ކުރިމަތި ނުލައްވާނޭ ކަމަށް މާރިޔާ ވިދާޅުވެއްޖެ – Maldivian Democratic Party\nއެމްޑީޕީގެ ޗެއަރޕާސަން ކަމަށް އިތުރު ދައުރަކަށް ކުރިމަތި ނުލައްވާނޭ ކަމަށް މާރިޔާ ވިދާޅުވެއްޖެ\nފޮޓޯ މައުރޫފް ޚަލީލް\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޗެއަރޕާސަން ކަމަށް އިތުރު ދައުރަކަށް ކުރިމަތި ނުލައްވާނޭ ކަމަށް އެޕާޓީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީ ވިދާޅުވެއްޖެއެވެ.\nމީގެ ކުޑައިރުކޮޅެއް ކުރިން ހޮލިޑޭއިންގައި ބޭއްވި އެމްޑީޕީގެ ޤައުމީ މަޖިލިޙުގެ ޖަލްސާގައި ވާހަކަފުޅު ދައްކަވަމުން ޗެއަރޕާސަން މާރިޔާ ވިދާޅުވީ އެމްޑީޕީގެ ޗެއަރޕާސަން ކަމާ އެކަމަނާ ހަވާލުވެވަޑައިގެންނެވީ އެމްޑީޕީ މަޔަކަށް ބޭނުންވެފައިވާ ދުވަސްވަރު ކަމަށާއި ނަމަވެސް މިހާރު އެމްޑީޕީ އަކީ ތަސައްރަފް ފުދިފައިވާ ޕާޓީއަކަށްވާތީ އެޕާޓީއަށް އިތުރަށް މަޔަކު ބޭނުންނުވާ ކަމަށެވެ. އެހެން ކަމުން އިތުރު ދައުރަކަށް ޗެއަރޕާސަން ކަމަށް ކުރިމަތިލައްވަން އެކަމަނާ ބޭނުންފުޅު ވެ ނުލައްވާ ކަމަށެވެ.\n74 މެމްބަރުން ހާޒިރުވެވަޑައިގެންނެވި މިރޭގެ ޖަލްސާގައި މިއޮކްޓޯބަރު މަހުގެ 28 ން 30 އަށް ބާއްވާ އެމްޑީޕީގެ ކޮންގްރެސް ގެ އެޖެންޑާ ފާސްކުރުމަށް ކޮންގްރެސް ކޮމިޓީއާ ހަވާލުކުރުމަށާއި އެޕާޓީގެ އަސާސީ ޤަވައިދަށް އިސްލާޙް ގެނައުމަށް އިސްލާޙް ކޮމިޓީން ކަނޑައަޅާފައިވާ ގޮތަށް ފާސްކުރުމަށް ނިންމާފައިވެއެވެ.\nދާއިރާތަކުގެ އިންތިޚާބަށްފަހު ޤައުމީ މަޖިލީހަށް ހޮވިވަޑައިގެންނެވި އާމެންބަރުންނާއެކު ބޭއްވި މި ޖަލްސާގެ ރިޔާސަތު ބެލެހެއްޓެވީ އެމްޑީޕީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީ އެވެ. މިޖަލްސާގައި ރާއްޖޭގެ އިއްޒަތްތެރި ރައީސުލްޖުމްހޫރިއްޔާ މުޙަންމަދު ނަޝީދު ވެސް ބައިވެރިވެވަޑައިގެންނެވިއެވެ. އަދި ދައުލަތުގެ ބައެއް ވަޒީރުންވެސް މި ޖަލްސާ ހިނގަމުންދާ ގޮތް ބައްލަވާލެއްވުމަށް މިޖަލްސާއަށް ހާޒިރުވެވަޑައިގެންނެވިއެވެ.


Fuluhakah Maru Ge Inzaaru Dhin Kamah Bunaa Idhikolhu Activist Samad Dhookohlaifi - Vaguthu\nފުލުހަކަށް މަރުގެ އިންޒާރު ދިން ކަމަށް ބުނާ އިދިކޮޅު އެކްޓިވިސްޓް ސަމަދު ދޫކޮށްލައިފި\n3 ދުވަސް ކުރިން ( ފެބުރުއަރީ 20, 2021 )\nފުލުހުން ކޮށާލާނެ ކަމަށްބުނެ އިންޒާރުދިން މީހާ\nފުލުހަކަށް މަރުގެ އިންޒާރު ދިން ކަމުގެ ތުހުމަތުގައި ހައްޔަރު ކުރި އިދިކޮޅު ޕީޕީއެމްއާއި ޕީއެންސީގެ ހުޅުމާލެ ދާއިރާގެ ސްޓިއަރިންގް ކޮމިޓީގެ މެންބަރު އަހްމަދު ސަމަދު ދޫކޮށްލުމަށް ކްރިމިނަލް ކޯޓުން އަމުރުު ކޮށްފިއެވެ.\nސަމަދުގެ ގާނޫނީ ވަކީލް އާދަމް އާސިފް "ޗެނަލް-13" އަށް ދިން އިންޓަވިއުއެއްގައި ވިދާޅުވީ އޭނާ ހައްޔަރުކޮށްފައި ވަނީ އިއްޔެގެ މުޒާހަރާގެ ތެރެއިން އިރުއޮއްސުނު ވަގުތު ކަމަށެވެ. ކޯޓު އަމުރެއްގެ ދަށުން އޭނާ ހައްޔަރުކޮށްފައި ވަނީ ފުލުހުންނަށް ހެކިބަސްދޭ މީހުންނަށް އިންޒާރުދީ ބިރުދެއްކި މައްސަލައެއްގައި ކަމަށް ފުލުހުން ވިދާޅުވެއެވެ.\nމުޒާހަރާގެ ބައިވެރިންނާއި ނޫސްވެރިންނާ މުހާތަބުކޮށް ސަމަދު ބުނެފައިވަނީ "ހަނދާން ކުރާތި އެމީހުން. އެމީހުންނާއި އަރައި ހަމަކުރާނެ ހައްގު. އަރާ ހަމަކުރާއިރު އެމީހުން ޖަލުގެ ތެރޭރިތަކަށް ދާނެ ކަމީ ޝައްކެތް އޮތް ކަމެއް ނޫން. އަޅުގަނޑުމެންގެ ވެރިކަމެއް ދެން 2023 ވަނަ އަހަރުގައި އަންނާނީ. އެ ވެރިކަމަށް އައުމަށް ފަހުގައި ވަކިވަކިން ކޮށާލާނަން އެންމެން،" މި ގޮތަށެވެ.\nނަމަވެސް ސަމަދު ފުލުހުންނަށް ދިނީ ގާނޫނީ އިންޒާރެެއް ކަމަށް ބުނެ އޭނާގެ ގާނޫނީ ވަކީލުން ވިދާޅުވިއެވެ. އެ ގޮތުން އޭނާ "ކޮށާލުން" މާނަކުރި ގޮތް އެ އިންޓަވިއުގައި ބުނެދީފައިވާ ކަން ވެސް އޭނާގެ ގާނޫނީ ވަކީލުން ފާހަގަކުރެއްވިއެވެ.\nސަމަދުގެ ވާހަކަ ދައްކާ އަޑާއި މަންޒަރު ހިމެނޭ ވީޑިއޯ ފުޓޭޖެއް ވެސް މީސް މީޑިއާގައި އެމްޑީޕީގެ ސަޕޯޓަރުން ދައުރުކޮށް އޭނާއަށް ފިޔަވަޅު އަޅަން ގޮވާލަމުން ދިޔައެވެ. ފުލުހުންނަށް ސިޔާސީ ބައެއް އެކްޓިވިސްޓުން މި ގޮތަށް ދެވޭ އިންޒާރުތަކަށް އެއްވެސް ފިޔަވަޅެއް ނޭޅޭ ކަމަށް ބުނެ އެމްޑީޕީގެ ސަޕޯޓަރުންނާއި ބައެއް އާންމު މީހުން ވެސް ކަންބޮޑުވުން ފާޅުކޮށްފައިވެއެވެ.\nފުލުހުންނަށް ކުޑަކަމުދާތަކެތި ނުދިން ހާމިދާއި، އިތުރު ހަތަރު ބޭފުޅުންގެ ފުލުހުންގެ ބޯޑަށް\nސޯލްޓް ކެފޭ 5000 ރުފިޔާ އިން ޖޫރިމަނާ ކޮށްފި\nސަމަދުބެ ބަންދު ކޮށް ދައުވާ ކުރަން ޖެހޭނީ މަޖިލީސް ރައީސް ގަލަށް ލަފަ. މަރިޔާ ޖަލަށް ލާފަ. ރައީސް ޔާމީން ކަރު ބުރިކުރަން ބުނި މީހުން ޖަލަށްލާފަ، މިހާރުވެސް ސަރުކާރުން ތިވަނީ ސަމަދުބޭގެ އަބުރައް ނުހައްޤުން އަރައިގެންފަ.